
Mediumul Gina Lake s-a înregistrat lecturând mesajele care formează 
capitolele acestei cărţi, pe care le-am tradus în limba română. Puteţi 

asculta şi citi simultan subtitrarea pe YouTube cu toate capitolele cărţii 
“Isus vorbeşte: despre întruchiparea Congştiinţei Cristice”, în playlist-ul: 


https://www.youtube.com/playlist?list=PLOOJJ4O0AZhUvwiw-mBWaZZTIZPOGUS5I4h 

PREFAŢĂ 


În această carte transmisă mediumnic, Isus ne vorbeşte din altă 
dimensiune pentru a trezi Conştiinţa Cristică din noi. Conştiinţa Cristică 
se referă la iluminare, adică la realizarea unităţii noastre cu tot ce există 
şi divinitatea lăuntrică, exemplificată de Isus Cristos. Isus trăia ceea ce 
ne-a învăţat, iar el ne învăţa dintr-o stare superioară de conştiinţă, una 
fără ego. Isus a fost un exemplu a ceea ce putem fi cu toţii, un model a 
ceea ce este posibil fiecărei fiinţe umane. 

Mesajul său de acum două mii de ani şi de acum este că şi noi putem 
fi Cristici — iluminaţi — aşa cum a fost el, iar mulţi alţii sunt o dovadă vie 
a acestui lucru astăzi. Mulţi se trezesc la adevărata lor natură, iar 
iluminarea este punctul culminant sau punctul final al acestui proces de 
trezire. Mesajele din această carte ne arată cum putem deveni mai 
asemănători cu Cristos şi cum să trăim aşa cum a făcut el. 

Această carte tipărită însoţeşte un audiobook. Mesajele transmise de 
Isus, pe care se bazează această carte, au făcut parte din întâlnirile video 
săptămânale online, unde eu şi soţul meu oferim ceea ce numim 
transmisiuni ale Conştiinţei Cristice. Mesajele au fost primite de la Isus 
înainte de transmisiile energetice pentru a pregăti, învăţa şi inspira pe cei 
care sunt pe recepţie. Mulţi relatează că simt o energie şi de la aceste 
mesaje canalizate mediumnic. 

Isus ne-a rugat pe soţul meu şi pe mine să oferim aceste transmisii, 
deoarece acesta este unul dintre modurile prin care Isus şi cei douăzeci şi 
şapte Maeştri Ascensionaţi care lucrează cu Isus intenţionează să ridice 
nivelul conştiinţei umanităţii. 

Transmisia durează aproximativ douăzeci de minute şi se face în 
tăcere, cu excepţia unei muzici care e menită să ajute oamenii să se 
deschidă şi să o primească. În timpul transmisiei, soţul meu şi cu mine 
acţionăm doar ca antene pentru Conştiinţa Cristică, care curge spre 
Pământ pentru a fi primită de toţi cei care sunt dispuşi să se deschidă şi 
să fie înălţaţi de harul divin. Întrucât nu există, de fapt, nici timp, nici 
spaţiu, acestea nu sunt o barieră pentru primirea transmisiei, care 
funcţionează la fel de bine online, ca şi în persoană. Puteţi afla mai multe 

despre aceste transmisii pe site-ul meu web la adresa: 
www.RadicalHappiness.com/transmissions 

Transmisia energetică se oferă în mod firesc de către învățătorul 
spiritual aspirantului, ca şi de ființe din dimensiunile superioare către cei 
din dimensiunea noastră dispuşi să o primească. Transmisia a fost 
folosită de-a lungul veacurilor pentru a accelera evoluția spirituală şi a 
eleva conştiinţa. În acest proces are loc şi vindecarea emoţională şi 
uneori fizică, deoarece purificarea blocajelor energetice face parte, în 
mod necesar şi natural, din elevarea conştiinţei. 

Deoarece această carte este creată din transcrieri ale mesajelor 
recepționate de la Isus şi citite de mine, vei găsi că limbajul este ceva mai 
personal şi mai direct orientat către tine, cititorul, decât în alte cărţi ale 
mele. Această carte este menită să fie şi ascultată, nu doar citită. 
Audiobook-ul este disponibil pe Audible.com, iTunes.com şi pe site-ul 
meu, RadicalHappiness.com. Speranța mea este că atât cartea audio, cât 
şi această carte tipărită ce o însoţeşte vă vor oferi experienţa de a intra în 
legătură cu fiinţa înţeleaptă şi iubitoare pe care o cunoaştem ca fiind Isus 
Cristos, căci el vă vorbeşte ca şi cum aţi fi în prezenţa lui. Atunci când îl 
canalizez pe Isus, am experienţa unei relaţii de iubire necondiționată cu o 
fiinţă înţeleaptă, ceea ce sper să fie şi experienţa voastră când citiţi sau 
ascultați aceste cuvinte. În urma acestor mesaje, puteţi să cunoaşteţi mai 
bine şi să întruchipaţi mai pe deplin Conştiinţa Cristică. 

Gina Lake, 
noiembrie 2018 

Capitolul 1 


CONŞTIINŢA CRISTICĂ 





«Salutări! Sunt cel pe care l-aţi cunoscut ca Isus Cristos. 

Cel mai important mesaj pe care îl am pentru voi, care a fost şi 
mesajul meu în urmă cu două mii de ani, deşi nu a fost înţeles atunci, 
este că eu nu sunt altfel decât voi. Cristosul care sunt eu sunteţi şi voi. 
Aveţi potenţialul de a fi un Cristos. Eu nu sunt singurul Fiu al lui 
Dumnezeu. Fiecare dintre voi este un fiu sau o fiică a lui Dumnezeu — 
egali cu mine. Singura diferenţă dintre noi este că eu mi-am realizat 
natura mea Divină mai mult decât v-aţi realizat-o voi. Dar aceeaşi natură 
de Dumnezeu există în amândoi, precum şi în toţi cei care au trăit 
vreodată. 

Când folosesc termenul de „Conştiinţă Cristică” mă refer la 
potenţialul de a fi un canal pentru Dumnezeu şi o expresie a lui în formă 
umană. Mă refer la conştiinţa lui Cristos — conştiinţa pe care am avut-o 
ca Isus Cristos — care este vie în fiecare dintre voi, deşi, la mulţi, este 
adormită. 

Când vorbim despre trezire, vorbim despre trezirea Cristosului din 
interior — trezirea naturii voastre divine, de natură Cristică —, care nu 
doarme niciodată, ci doar a rămas în fundal, în timp ce eul fals, sau ego- 
ul, a fost lăsat să domine. Desigur, cel care a permis acest lucru nu poate 

fi decât Sinele divin, care se joacă de-a v-aţi ascunselea cu el însuşi în 
această viaţă de om. 

Cristos nu este un individ anume, ci o stare de conştiinţă: starea 
iluminată. Un om Cristic, sau „uns”, aşa cum este adesea definit 
„Cristos”, este o fiinţă umană iluminată. M-au numit Isus Cristos pentru 
că eram iluminat, dar mulţi alţii au fost şi ei iluminaţi înainte şi după 
mine, deoarece este destinul fiecărui suflet să devină iluminat. 

Nu este nimic special cu starea iluminată. Acest lucru ar putea părea 
o blasfemie, din moment ce orice persoană spirituală se străduieşte cu 
disperare să se ilumineze. A spune că Cristos este în interiorul vostru 
înseamnă a spune cel mai mare şi mai simplu adevăr: starea de conştiinţă 
iluminată este deja aici în fiecare dintre voi. Pur şi simplu, nu a fost 
complet actualizată. Această actualizare vine, cu înţelepciune, la vremea 
potrivită şi nu puteţi controla acest răstimp, deşi aţi putea să vă opuneţi 
acestei actualizări şi, prin urmare, s-o încetiniţi. Dar sufletul trebuie să fi 
ajuns la o anumită pregătire înainte ca procesul de trezire să se pună în 
mişcare, iar voi nu-l controlaţi. 

Vestea bună este că, dacă sunteţi conştienţi de fenomenul trezirii şi 
aveţi dorinţa de trezire, sunt şanse foarte mari ca trezirea să nu fie prea 
departe. Sămânţa dorului de a vă trezi, în cele din urmă, va da roade în 
această viaţă sau în următoarea, iar orice faceţi în sprijinul acestei 
năzuinţe contează şi vă grăbeşte evoluţia. 

Aşadar, vă rog să nu presupuneţi că trezirea ar fi pentru oricine 
altcineva decât pentru voi, mai ales că ea este mult mai posibilă astăzi 
decât oricând. Acea presupunere nu vă va folosi. Dimpotrivă, să 
presupuneţi că vă puteţi trezi, căci, într-adevăr, o veţi face. Şi — 
important — vă puteţi trezi chiar aici şi acum, doar fiind prezenţi pe 
deplin aici, în corp şi simţuri, în loc să vă pierdeţi în gânduri. După cum 
am spus, starea iluminată nu este specială, pentru că este chiar aici. 

Iluminarea este experienţa completă a lui aici-şi-acum, fără 
gândurile sau sentimentele tale despre ea. Când o trăieşti, descoperi cât 
de obişnuit este să fii doar prezent aici, fără toate gândurile şi ideile pe 
care mintea ta le creează. Cunoşti această stare, pentru că ai avut-o când 
erai copil, înainte de a învăţa cuvinte pentru lucruri şi înainte de a-ţi 
dezvolta conştiinţa-de-sine. O experimentezi, de asemenea, dar pe scurt, 

de câteva ori pe zi. Cunoşti deja Conştiinţa Cristică. Se mai numeşte şi 
Prezenţă. 

Dacă îţi imaginezi că Conştiinţa Cristică este ceva extraordinar şi 
mistic, o vei rata. Nu este o stare care vine şi pleacă, ca o experienţă 
spirituală sau o stare de conştiinţă modificată. Este starea ta naturală, 
vibrația de fond care stă la baza existenţei, de unde izvorăşte dragostea, 
pacea şi înțelepciunea. 

În cele mai bune momente, ştii ce este Conştiinţa Cristică, doar că nu 
ştii să funcţionezi în lume în acest mod. Dar asta înseamnă să devii o 
fiinţă umană iluminată: să întruchipezi Conştiinţa Cristică, aşa cum am 
făcut-o eu, deşi chiar şi eu am făcut-o imperfect, deoarece perfecțiunea 
nu este posibilă cât timp eşti om. 

Eşti menit să întruchipezi Conştiinţa Cristică, aşa cum am făcut-o 
eu, ceea ce înseamnă să interacţionezi cu lumea prin iubire şi pace. Asta 
nu înseamnă că nu ai niciodată emoţii umane, dar nu laşi aceste emoţii să 
te domine sau să-ţi determine acţiunile în lume. Emoţiile pot apărea şi 
vor apărea uneori, fără îndoială, chiar şi atunci când ai atins sau aproape 
ai atins iluminarea, dar le vei manifesta mai rar şi, desigur, nu pentru 
mult timp, după care vei reveni la Conştiinţa Cristică — unde vei sălăşlui 
în pace şi iubire. 

Conştiinţa Cristică este recunoscută prin iubire, pace, compasiune, 
acceptare, înţelepciune, discernământ, claritate, onestitate, putere, curaj, 
credinţă, încredere, amabilitate, nediscriminare şi bunătate. Toate 
acestea sunt semne ale Conştiinţei Cristice, iar absenţa acestor calităţi 
este semnul că nu eşti în Conştiinţa Cristică, ceea ce nu înseamnă altceva 
decât că eşti în conştiinţa egotică. Conştiinţa Cristică este accesibilă 
oricui, chiar dacă doar pentru o secundă sau câteva clipe. Totuşi, 
persoana aproape-iluminată sau cea iluminată ori Cristică rămâne în 
această stare mult timp sau chiar în majoritatea timpului. 

Conştiinţa Cristică se cultivă comportându-te ca un om Cristic, ceea 
ce ai putea să faci. Oricine poate alege să fie iubitor şi bun, în loc să fie 
răuvoitor sau indiferent faţă de ceilalţi. Cu cât alegi să te porţi mai mult 
ca un om Cristic, cu atât starea de Conştiinţă Cristică se deschide către 
tine şi devine starea din care te manifeşti. A te comporta ca o fiinţă 
umană Cristică este puntea către a deveni o fiinţă umană Cristică. 

Tradițiile religioase le-au fost oamenilor de folos când i-au încurajat să se 
comporte în asemenea mod. 

Dacă crezi că poţi deveni iluminat fără ca, mai întâi, să te comporţi 
într-un mod iluminat, ai înţeles greşit ce este iluminarea. Cineva poate 
avea o experienţă de iluminare, dar asta nu o face iluminată. A cunoaşte 
Unimea într-o experienţă este ceva; dar a întruchipa acea realizare şi a 
nu mai avea karmă este cu totul altceva, este iluminarea. Dacă 
comportamentul nu reflectă acea realizare, atunci acea persoană nu este 
iluminată, indiferent cât de iluminată poate să se simtă sau să creadă ea 
că este. Nu eşti în ultima ta viaţă pământească — nu eşti pe deplin 
iluminat — până când nu întruchipezi această realizare, ceea ce poate 
dura mai multe vieţi. 

Te rog să nu te laşi descurajat de această referire la multe vieţi. Asta 
ar face ego-ul şi nu trebuie să îi cazi pradă. Trezirea, care se poate 
întâmpla în această viaţă, este cea mai monumentală experienţă din 
călătoria sufletului. Ce urmează apoi este numai bucurie şi se simte ca un 
dar — totul este Graţie. Trezirea este sfârşitul suferinţei, aşa că de ce te 
grăbeşti să părăseşti Pământul?! După trezire, savurezi viaţa şi adori să 
slujeşti vieţii, neîncetând, totodată, să fii rafinat spiritual. 

Deşi nu poţi face nimic pentru a provoca trezirea, poţi fi treaz în 
acest moment sau în orice alt moment, dacă alegi să te aliniezi calităţilor 
naturii tale divine, naturii tale Cristice. Când eşti foarte atent la gândurile 
din capul tău, vezi că ele nu au calităţile naturii tale divine. Aceste 
gânduri sunt impulsionate de frică, de un sentiment de lipsă şi de nevoia 
de a fi superior celorlalţi, nu de iubire şi pace. Starea ta naturală este 
alcătuită din iubire şi pace, care sunt disponibile foarte simplu — dând 
drumul la gânduri să plece, în special fricilor, grijilor şi judecăților, şi 
doar fiinţând aici în acest moment, complet debarasat de conştiinţa-de- 
sine. 

În acest moment simplu, ceea ce este, este tot ce există, şi nimeni nu 
experimentează ceea ce este — ci există doar experimentarea simplă a 
momentului, fără vreo referire la un sine, fără referire la un sentiment de 
„eu” şi la modul în care „eu” simte momentul. Atunci când se pierde 
simţul de „eu”, ceea ce se pierde este activitatea de evaluare a vieţii. 

Când sugerez să exişti, pur şi simplu, în acest moment, mă refer la a 
fi aici fără evaluările şi dorinţele tale ca acest moment să fie altfel decât 

aşa cum este. „Eu” este întotdeauna nemulţumit, străduindu-se mereu ca 
lucrurile să fie altfel, fugind mereu din momentul prezent în trecut şi 
viitor. Când încetezi să faci asta şi doar experientezi momentul prezent, 
accezi la Conştiinţa Cristică, unde nu există altceva decât dragoste şi 
pace. 

Un alt mod de a înţelege Conştiinţa Cristică este ca fiind bunătatea 
ta inerentă. 

Motivul pentru care sunt atât de profund iubit de atât de mulţi 
oameni este că eu reprezint iubirea, pe care oamenii o onorează şi o 
râvnesc. De ce o venerează şi tânjesc ei la dragoste? Pentru că este 
înnăscut în ei să preţuiască şi să năzuiască la dragoste. Dragostea este 
mecanismul vostru de ghidare. 

Problema cu venerarea iubirii din mine este că vă face să treceţi cu 
vederea iubirea din voi. Această iubire — această bunătate — pe care o 
vedeţi în mine este aceeaşi bunătate care este în fiecare dintre voi. 
Observaţi bunătatea din voi — căutaţi-o. Observaţi cât de buni sunteţi sau 
cât de buni doriţi să fiţi, iubiţi această bunătate şi exprimaţi-o în lume cât 
mai mult şi mai bine, şi veţi deveni o lumină în lume. Acesta este destinul 
vostru, de a deveni o lumină. Vă rugăm să ne solicitaţi pentru a vă ajuta 
să recunoaşteţi şi să vă aliniaţi cu bunătatea voastră înnăscută, şi aşa va 
fi. 

Vă mulţumesc că aţi fost aici. Sunt mereu cu voi.» 


Capitolul 2 
COMPORTĂ-TE CA ȘI CUM AI FI ILUMINAT 





«Aş dori să spun astăzi ceva despre recomandarea pe care v-am 
făcut-o în ultimul mesaj, anume cum să vă cultivați Conştiinţa Cristică 
comportându-vă ca şi cum aţi fi iluminaţi. Acest sfat poate că vă 
surprinde, de vreme ce s-ar părea că vă sugerez să fiţi neautentici şi să 
pretindeţi că vă simţiţi altfel decât în realitate. 

Oricum, ce este autenticitatea? Este autentic să strigi şi să te plângi 
când nu-ţi place ceva? Sau este autentic să te abţii de la asemenea 
expresii? Nu sugerez să te prefaci că te simţi altfel decât te simţi, de 
exemplu, să faci pe fericitul atunci când te simţi nefericit, deşi n-ar fi 
chiar un sfat rău. Ci sugerez să-ţi dai seama că emoţiile „tale” sunt ale 
sinelui tău egotic, nu ale Sinelui tău autentic. 

Simţămintele tale nu reprezintă Sinele tău autentic, ci sinele egotic, 
sinele fals, latura primitivă a umanităţii. Atâta vorbe goale se spun despre 
cum să-ţi „respecţi” emoţiile, dar ce respecţi când faci asta? Emoţiile 
provin din partea ta primitivă. Ca atare, ele trebuie acceptate ca parte a 
umanităţii tale, dar nu trebuie să fie preţuite. Emoţiile tale nu merită 
niciun respect. 

Aceasta este o neînțelegere din partea multora, inclusiv a 
psihoterapeuţilor, care cred că le fac un favor clienţilor când îi învaţă să- 
şi onoreze emoţiile, în acelaşi timp, ignorând latura lor puternică, 
curajoasă, răbdătoare, raţională — adevăratul lor Sine — care chiar merită 
să fie prețuit. Să încurajăm oamenii să-şi găsească puterea, curajul, 
onestitatea, bunătatea, răbdarea şi raționalitatea, dar să nu-i încurajăm 
să-şi exprime emoţiile. 

Exprimarea întăreşte emoţiile, ca şi poveştile care susţin aceste 
emoţii, şi îi menţine pe oameni identificaţi cu sinele fals. Exprimarea şi 
manifestarea emoţiilor îi ţine pe oameni blocaţi în trecut şi separați de 
ceea ce este cu adevărat onorabil în ei înşişi. 

Singurul mod „onorabil” de a vă raporta la emoţiile voastre este să le 
vedeţi drept ceea ce sunt şi să le trataţi în consecinţă. Emoţiile trebuie 
tratate în acelaşi mod cum ai face cu un copil scăpat de sub control. 
Precum un astfel de copil, emoţiile au nevoie să fie recunoscute, 
acceptate şi să nu te laşi în voia lor. Emoţiile trebuie să fie luate în 
considerare, înţelese, nu condamnate sau respinse, dar nici manifestate. 
Cel mai bine este să tratezi această latură umană primitivă nedându-i 
atenţie sau nefăcând ceea ce emoţiile îţi propun să faci. Părintele înţelept 
îi oferă copilului neascultător îmbrăţişarea şi înţelegerea necesare, dar 
nu-i îngăduie comportamentul urât, ca să nu i-l întărească. 

Este foarte important! Se pare că alţii n-au vorbit despre acest lucru 
suficient de mult ca să-l clarifice. Emoţiile tale răsar din ego. Ele nu-ţi 
sunt utile. Nu-ţi folosesc în relaţii. Nu servesc umanităţii. Emoţiile 

trebuie recunoscute, înţelese, acceptate şi stăpânite, astfel încât să nu îţi 
conducă comportamentul sau vorbele. 

Nu înseamnă că eşti autentic dacă îţi exprimi emoţiile şi le manifeşti; 
ci atunci te laşi purtat şi te identifici cu instinctele cele mai primitive. 
Deci, ce înseamnă să fii autentic? Ar putea fi o acţiune sau cuvinte 
iluminate, adică să fii amabil, tolerant, echilibrat şi în armonie cu viaţa. 
Ai putea fi, de asemenea, ferm, perseverent, puternic sau curajos. Sau ai 
putea spune: „Fac tot posibilul să-mi stăpânesc furia pe care o simt, dar 
mă cam lupt cu ea”. Aceasta înseamnă să fii sincer despre starea ta şi o 
astfel de comunicare autentică despre emoţiile tale face pe toată lumea să 
se simtă degajată, nu în conflict. 

Acesta ar fi testul dacă comunicările tale provin din sinele tău 
autentic sau din ego: Te fac să te simţi relaxat şi pe ceilalţi la fel? Dacă 
nu, probabil că provin din ego, sinele neadevărat, fals. Iată un ghid bun şi 
simplu pentru vorbele şi faptele tale: Cum te simţi după ce ai spus sau 
făcut ceva? Răspunsul nu este un sentiment în sensul convenţional — o 
emoție -— ci o senzaţie energetică: Este ea deschisă şi relaxată sau, 
dimpotrivă, contractată şi tensionată? 

Verifică-ţi corpul şi îţi va spune dacă eşti aliniat cu sinele tău 
autentic sau cu ego-ul. În fiecare moment, corpul tău o semnalează. 
Învață să observi cum se simte corpul tău când interacţionezi cu ceilalţi, 
când te mişti de colo-colo şi când gândeşti anumite gânduri. Acesta este 
sistemul tău de ghidare înnăscut, care îţi permite să ştii dacă eşti aliniat 
Conştiinţei Cristice sau nu. Lasă această senzaţie de contracție sau 
relaxare, nu emoţiile, să-ţi ghideze faptele şi vorbele. 

Recomandarea de a te comporta ca şi cum ai fi iluminat pentru a-ţi 
cultiva Conştiinţa Cristică este foarte practică. După cum gândurile au 
efect asupra corpului, când corpul se comportă într-un anumit fel, el 
afectează starea mentală. Dacă îţi modifici sau îţi ignori gândurile, 
comportamentul ţi se va schimba; şi dacă îţi schimbi comportamentul, 
starea ta mentală se va schimba ca atare. De fapt, dacă încerci doar să-ţi 
schimbi gândurile fără să-ţi modifici şi comportamentul, nu prea vei avea 
succes. Corpul trebuie să acţioneze corespunzător oricăror gânduri noi, 
pozitive, altfel, aceste gânduri nu vor avea prea mult impact. 

Un exemplu excelent este zâmbetul. Când nu te simţi fericit, deşi 
încerci să te gândeşti la lucruri frumoase, este posibil să te simţi la fel de 

nefericit. Dar dacă însoţeşti aceste gânduri de un zâmbet, câteva 
respiraţii adânci, un pas mai vioi şi un salut prietenos, este mult mai 
probabil că starea ta se va schimba. De fapt, s-a demonstrat că zâmbetul 
singur modifică starea creierului, la fel ca respiraţia profundă. Când alegi 
să te comporţi în anumite moduri, îţi uşurezi mult crearea şi menţinerea 
unei stări sufleteşti pozitive. Acesta este unul dintre beneficiile pentru 
care merită să te comporţi ca şi cum ai fi iluminat. 

Dar această recomandare este mai puternică decât atât. Când te 
comporti ca și cum ai fi iluminat și, ca urmare, devii mai pozitiv, încetezi 
să mai fii la mila ego-ului. Când te comporţi de parcă ai fi iluminat, te 
simţi bine — bine cu tine şi în general. Când eşti bun, te simţi bine! Orice 
te face să te simţi bine este foarte important pentru bunăstarea fiinţei 
tale. 

Starea egotică s-ar putea rezuma ca fiind o stare în care nu te simţi 
bine în pielea ta şi în care cauţi căi, de obicei ineficiente, pentru a te simţi 
mai bine. Încercarea de a te simţi bine cu tine însuţi devine o forţă 
motrice, modelându-ţi viaţa şi interacţiunile cu ceilalţi. Aceasta este viaţa 
ego-ului. A trăi într-un mod atât de centrat pe sine este extrem de 
nesatisfăcător şi agravează problema că nu te simţi bine. Nu te vei simţi 
niciodată bine pe o perioadă îndelungată dacă eşti concentrat pe tine 
însuţi. 

Pe de altă parte, când te comporţi ca şi cum ai fi iluminat, te simţi 
bine în pielea ta şi nu mai eşti prins în această capcană. Eşti liber să faci 
în continuare lucrurile care te fac să te simţi bine, nu doar cu tine însuţi, 
ci bine în general. 

A te comporta ca şi cum ai fi iluminat — a fi bun -— te face să te simţi 
bine, şi aceasta este puterea din spatele acestui comportament ca şi când 
ai fi iluminat. „Simularea” are ca rezultat „realizarea”. „Simularea” este 
modul în care treci de la o stare de conştiinţă la alta. Acesta este unul 
dintre secretele transformării spirituale. 

Comportamentele care trebuie imitate sunt cele manifestate în mod 
natural de o persoană iluminată: acceptare, bunătate, blândeţe, răbdare, 
atenţie, compasiune, recunoştinţă, a iubi totul aşa cum este, a te bucura 
că eşti viu şi a face cu bucurie ceea ce trebuie făcut. 

Ca să fie clar, nu sugerez să te prefaci că eşti iluminat atunci când 
eşti prins de ego. Vorbesc despre schimbarea comportamentului, nu să-ţi 


Isus vorbeşte: Despre întruchiparea Conştiinţei Cristice pag. 12 


imaginezi că ai fi iluminat sau să joci rolul „iluminatului”. Nu te preface 
că eşti bun — fă binele. 

Găseşte modalităţi de a-ţi exprima bunătatea în lume. Fii fericit, fii 
iubitor şi exprimă acea fericire şi iubire. Fă ceea ce favorizează pacea şi 
dragostea din tine şi din ceilalţi. Asta înseamnă să te comporţi ca şi cum 
ai fi iluminat. Sau acţionează aşa cum îţi imaginezi că aş acţiona eu. Ştiţi 
cu toţii în Inima voastră cum este comportamentul iluminat. Este cel mai 
plin de dragoste comportament care se poate manifesta în orice moment. 

Ego-ul va folosi recomandarea mea de a te comporta ca şi cum ai fi 
iluminat, prefăcându-se a fi superior celorlalţi, ceea ce, de fapt, nu te face 
să te simţi bine, deşi ego-ului îi place. Dar dacă verifici senzaţia din corp, 
pretenţia că eşti mai iluminat decât altcineva îţi generează contracție şi 
tensiune, pentru că la asta duce judecata comparativă. 

Ori de câte ori te separi de ceilalţi în acest fel, suferi, pentru că nu 
eşti menit să te răneşti pe tine şi pe ceilalţi. Suferinţa este o modalitate a 
lui Dumnezeu de a-ţi spune că nu gândeşti şi nu te comporţi just — că 
greşeşti. Acesta este sensul cuvântului „păcat”. Înseamnă că ai luat-o pe 
alături. 

Pretenţia că eşti iluminat, ceea ce este doar o fantezie, nu te duce la 
iluminare, aşa că trebuie să ai grijă cu această recomandare de a te 
comporta ca şi cum ai fi iluminat. Dacă ceea ce gândeşti sau modul cum 
te comporţi nu te face să te simţi bine, deschis, amabil şi relaxat, atunci 
examinează-ţi gândurile şi alege să te comporti diferit. 

Vă mulţumesc că aţi fost aici. Vă mulţumesc că aţi fost deschişi la 
această învăţătură. Sunt mereu cu voi.» 


Capitolul 3 
CONŞTIINŢA VINDECĂ 





«Astăzi voi vorbi puțin despre vindecare, deoarece vindecarea se 
desfăşoară indiferent dacă eşti conştient sau nu de ea, deci este foarte 
importantă în creşterea spirituală. Vindecarea face parte din viață. Te 

vindeci continuu. Evoluezi continuu. De asemenea, cel puţin potenţial, 
eşti rănit sau îţi întăreşti condiţionările negative continuu. Totuşi, 
vindecarea nu lipseşte de pe calea spirituală şi din viaţa oricui. Ceea ce 
este special pe calea spirituală este că, deseori, vindecarea poate fi 
accelerată, deoarece eşti mai conştient de ce anume trebuie vindecat şi de 
procesul de vindecare care se produce în mod natural în tine. 

Viaţa este bună. Viaţa este plină de compasiune. Bunătatea susţine 
viaţa şi această bunătate vrea ce este mai bun pentru tine, aşa că îţi aduce 
tot ce ai nevoie, inclusiv vindecarea, în situaţiile indiscutabil dificile ale 
acestei vieţi de om. Spunând că bunătatea susţine viaţa, nu neg în niciun 
caz că viaţa este grea. Subliniez doar faptul că viaţa este, de asemenea, 
profund protectoare, înţeleaptă şi ştie exact ce aveţi nevoie pentru a vă 
vindeca şi a evolua în condiţia dificilă de ființe umane. 

Viaţa este proiectată să fie provocatoare, dar aceste dificultăţi sunt 
concepute pentru a vă face să evoluaţi. Aceasta înseamnă că vi se oferă 
întotdeauna şi resursele de care aveţi nevoie — atât interioare, cât şi 
exterioare — pentru a depăşi dificultăţile cu care vă confruntaţi. Însă — şi 
aici este un avertisment — trebuie să utilizaţi resursele care vi se oferă, 
căci altfel, evoluţia va fi mai lentă decât ar trebui. 

Astăzi, vreau să vorbesc cu voi despre cea mai valoroasă resursă a 
voastră: conştiinţa. Poate că nu pare cine ştie ce sau pare prea obişnuită 
şi simplă ca să fie importantă, dar vă asigur că este cheia evoluţiei. 
Progresul spiritual este, de fapt, determinat şi definit de câtă conştiinţă 
ai. Deşi toţi deţineţi o măsură egală din ea, nu toată lumea o foloseşte la 
fel de mult. Pe măsură ce progresaţi pe calea spirituală, capacitatea de a fi 
conştienţi creşte şi, prin urmare, capacitatea de a vă vindeca 
condiţionările. Acest lucru, la rândul său, vă accelerează în continuare 
evoluţia. 

Am putea spune că a fi ancorat în starea egotică de conştiinţă 
înseamnă o lipsă de conştientizare. Eşti conştient numai de o mică felie 
de viață -— în primul rând, de tărâmurile mentale, emoţionale şi 
senzoriale. Gândeşti, ai emoţii şi senzaţii. Ai putea întreba: „Mai există şi 
altceva?”, dar, de fapt, lucrul cel mai important — cel mai real — în viaţă 
se află dincolo de gândire, emoție și simtire. Ceea ce este cel mai real este 
însăşi Conştiinţa şi ce experimentează ea pe nivelurile extrasenzoriale. 

Eul fals este conştient numai de gânduri, sentimente şi senzaţii — 
doar acestea sunt reale pentru el. Asta e lumea lui. Dar viaţa — realitatea 
— include şi ceea ce este dincolo de acestea, ceea ce le experimentează pe 
acestea şi animează viaţa. Ceea ce animă, experimentează şi acţionează în 
viaţă este, din lipsa unui termen mai bun, forţa vieţii manifestată ca omul 
care eşti. Această forţă a vieţii este cea care experimentează viaţa şi este 
conştientă de viaţă. 

Această forţă a vieţii este adesea numită Conştiinţă, ca şi cum ar fi o 
entitate sau un lucru, dar este mai mult un verb: trăirea vieţii. Ceea ce 
acţionează prin tine şi orice alt lucru viu este această trăire conştientă 
fără margini, atotcuprinzătoare, mereu prezentă. Această Conştiinţă care 
eşti este aceeaşi Conştiinţă din orice — experimentând totul din puncte de 
vedere diferite, dar nedivizată de limitele corpului biologic sau de altceva. 

Trezirea şi iluminarea înseamnă realizarea faptului că tu eşti aceea 
ce conştientizează şi experimentează viaţa „ta”. În măsura în care 
realizezi acest lucru, te eliberezi de suferință. Ceea ce te face să suferi 
sunt minciunile pe care vocea din capul tău le emite, pe care le crezi 
automat. Vocea din capul tău îţi spune minciuni sau jumătăţi de adevăr, 
care sunt cam inutile, dar par adevărate. Atâta timp cât vei crede în 
jumătăţile de adevăr ale minţii egotice, vei suferi. Cu adevărat, n-ai cum 
să scapi de asta. N-ai cum să ai în acelaşi timp şi gândurile bazate pe 
“eu”, şi eliberarea de suferinţă. Gândurile personale, inclusiv credinţele, 
opiniile şi emoţiile care provin din ele, sunt sursa suferinței tale. 

Pentru a progresa pe calea spirituală, aceste gânduri, credinţe, 
opinii, dorinţe egotice, temeri, îndoieli şi fantezii, care aparţin ego-ului — 
toate trebuie abandonate. Dacă încă nu eşti dispus să le abandonezi, este 
în regulă, dar a venit timpul să vă spun adevărul, astfel încât aceia dintre 
voi care sunt gata să progreseze să ştie care este preţul libertăţii. Nu este 
altul decât să renunţi la gândurile despre “tine”: toate credinţele şi ideile 
care creează falsul eu. 

Cum să faci acest lucru? ai putea întreba. Nu este suficient să spui: 
„Bine, sunt gata să-mi abandonez gândurile. Ia-le de la mine.” Trebuie să 
decizi asta în mod conştient. Trebuie să le abandonezi. O faci 
îndepărtându-te de ele şi alegând, în schimb, să fii conştient de gândurile 
tale. Faci această simplă schimbare de la a te implica în gânduri la doar a 
le observa şi apoi a nu le mai atinge. În loc să te pierzi în gânduri, îţi 

acorzi atenţia — conştienţa — oricărui lucru pe care îl experimentezi aici- 
şi-acum. 

În mod inerent, gândurile nu sunt aici-şi-acum. Ele sunt despre 
trecut, despre viitor şi despre prezent. Gândurile te ţin la distanţă de 
experienţa în aici-şi-acum. Pun o barieră în faţa realităţii, colorând-o şi 
distorsionându-ţi experienţa realităţii. 

Dacă îţi conştientizezi gândurile şi emoţiile, te detaşezi de ele şi revii 
în contact cu realitatea, deoarece Conştiinţa este realitatea. Când te 
uneşti cu Conştiinţa, te uneşti cu realitatea. În orice moment, este real 
doar ceea ce nu vine şi nu pleacă, aşa cum spunea marele înţelept 
Ramana Maharshi. Singurul lucru care nu vine şi nu pleacă este 
Conştiinţa. Când vei realiza asta, te vei elibera de suferinţă. 

Conştiinţa este, de asemenea, ceea ce vindecă toate credinţele 
greşite, jumătăţile de adevăr şi emoţiile negative inerente condiţiei 
umane. Când le conştientizezi, ele îşi pierd puterea de a te păcăli, de a te 
atrage în falsa lor realitate. Doar Conştiinţa vindecă, deoarece este 
singurul lucru aflat dincolo de falsa realitate. Cum ar putea ceva din falsa 
realitate să o vindece?! Doar ceva aflat dincolo de ea poate. Ori de câte ori 
apare vindecarea, este implicată conştientizarea. 

Când spun „conştientizare”, nu mă refer la intuiţie sau înţelegere, 
deşi acestea pot apărea în spaţiul Conştiinţei când ceva străluceşte în 
lumina Conştiinţei. Conştientizarea despre care vorbesc conţine intuiţie, 
înțelepciune şi înțelegere, dar mai conţine şi iubire, acceptare şi 
compasiune, care sunt, mai presus de orice, ingredientele vindecării. 

Conştiinţa vindecă, deoarece Conştiinţa este dragoste. Dragostea 
vindecă. Iar motivul pentru care vindecă este acela că vine din 
Dumnezeu, din adevărata ta natură. Nu eşti menit să suferi, iar atunci 
când te aliniezi cu natura ta divină, nu suferi. Dragostea şi suferinţa nu 
pot coexista. Suferi pentru că blamezi, judeci, simţi vinovăţie, îndoială, 
frică, dorinţă şi trăieşti tot felul de emoţii umane. În starea de iubire, 
niciuna dintre acestea nu există. 

Poţi avea emoţii negative, nostalgii după trecut, fantezii despre 
viitor, ranchiuni şi resentimente, sau poţi avea iubire şi acceptare, dar nu 
le poţi avea pe amândouă. Acestea sunt două stări de conştiinţă distincte. 
De îndată ce intri în starea de dragoste, toate negativităţile şi suferinţele 
sunt vindecate pe loc, cât timp rămâi în aliniere cu iubirea. Vindecarea 

înseamnă o mutare de la o stare la alta: de la starea egotică la adevărata 
ta natură. 

Deci, cum să treci de la o stare la alta, de la nemulţumire, frică, ură şi 
respingerea vieţii la iubire şi acceptare? Pur şi simplu, îţi muţi atenţia de 
la gânduri şi emoţii la aici-şi-acum. Mutarea atenţiei asupra experienţei 
reale de aici-şi-acum, care este în primul rând o experienţă senzorială, te 
va scoate din mintea egotică şi are potenţialul să te introducă în Prezenţă 
sau Conştiinţă, dacă rămâi atent la corp şi simţuri suficient de mult timp. 

Această ultimă parte este cheia. Oamenii spun că e dificil să rămână 
în momentul prezent, deoarece vocea din capul lor îi atrage în lumea 
gândurilor şi a emoţiilor, în lumea sinelui fals. Şi totuşi, este nevoie doar 
de o deplasare a atenţiei. Numai că această schimbare a atenţiei trebuie 
să se stabilizeze în aici-şi-acum. Deşi menţinerea atenţiei în aici-şi-acum 
nu vine în mod natural, deoarece, în mod implicit, creierul se pierde în 
gânduri, totuşi, poţi învăţa să faci asta, prin meditaţie. 

Odată ce îţi poţi menţine atenţia în aici-şi-acum şi ţi-ai dezvoltat o 
anumită capacitate de a-ţi observa gândurile, atunci condiţionările care 
pun în mişcare aceste gânduri pot fi vindecate; întâi, fiind capabil să vezi 
că acele gânduri sunt neadevărate sau doar parţial adevărate, şi apoi, 
acceptând că acele gânduri care vin şi pleacă sunt specifice condiţiei 
umane. Nu vei scăpa de vocea din capul tău, dar acea voce îşi va pierde 
puterea de a te capta pe măsură ce-ţi vei observa gândurile, fără să le 
crezi. În cele din urmă, acele gânduri nu vor mai apărea la fel de frecvent 
sau de intens. 

Asta-i tot ce-i nevoie pentru a-ţi vindeca condiţionările, dar secretul 
este să înveţi să rămâi în Prezenţă suficient de mult timp, ca să poţi aduce 
acea Prezenţă sau Conştienţă în gândurile şi emoţiile tale. Când eşti 
prezent în gânduri şi emoţii, ele se relaxează, la fel cum te relaxezi când 
cineva te acceptă şi te lasă să fii aşa cum eşti. Aceasta este definiţia 
iubirii, nu-i aşa? Dragostea îl lasă pe el sau pe ea să fie aşa cum este, fără 
să-l judece, fără să-l respingă sau fără să-l certe. Poţi face acelaşi lucru cu 
gândurile şi emoţiile tale. 

Dragostea vindecă şi o face atât de uşor! Când apare în momentul 
prezent un gând sau un simţământ, atunci iubeşte ce a apărut. lubeşte-l 
din poziţia Conştiinţei, a conştientizării lui şi îngăduie-i să stea acolo 
până se relaxează şi pleacă. Acest mod de a fi nu este chiar atât de greu. 

Oricine îl poate face. Fiecare om are această capacitate de a accepta şi a 
sta în prezenţa unui gând sau sentiment suficient de mult timp pentru a-l 
vedea aşa cum este, a-i permite să existe şi a-l lăsa să plece. 

Vă mulţumesc că aţi fost deschişi la acest mesaj. Vă mulţumesc că aţi 
fost aici. Sunt mereu cu voi.» 


Capitolul 4 
ÎMPOTRIVIREA LA VIAŢĂ 





«Eşti construit pentru a te împotrivi vieţii. Mecanismul care creează 
această opoziţie este ego-ul. Deşi ego-ul pare ceva concret, este doar o 
programare. O parte din această programare te face să te opui vieţii, să 
respingi viața. „Nu-mi place ...” şi „Nu vreau...” sunt expresii comune ale 
ego-ului, care reflectă această rezistenţă. Este bine să fii conştient de 
aceste afirmaţii simple, pentru că ori de câte ori apar, vorbeşte falsul eu, 
sau ego-ul, programarea ta negativă. 

Oamenii tind să creadă ego-ul ar fi necesar, iar acest lucru este 
valabil pentru aspectul ego-ului care îţi dă un sentiment de 
individualitate. Multe dintre instinctele de supravieţuire, care uneori 
sunt de folos, fac parte tot din ego. Dar, în afară de asta, ego-ul ar putea fi 
descris ca o programare negativă şi limitativă de care nu ai nevoie, pe 
care eşti menit să o depăşeşti. Acest aspect al ego-ului este balaurul care 
trebuie ucis pentru a obţine libertatea şi fericirea posibile. Este 
provocarea care trebuie depăşită de fiinţa umană. 

Planeta aceasta este foarte densă. Desigur, nu planeta în sine este 
densă, ci conştiinţa umanităţii, care este guvernată de acest ego foarte 
negativ. Ego-ul creează densitatea, suferinţa şi conflictul care fac parte 
din viaţa voastră. Fără această programare, lumea ar fi simțită ca 
indescriptibil de frumoasă, minunată şi un mare cadou care, desigur, 
este. 

Densitatea este în interiorul vostru — în omenire. Dar poate fi 
depăşită, iar starea generală de conştiinţă a umanităţii poate fi ridicată. 

Poate fi depăşită conştientizând această programare, nu fiind de acord cu 
ea. Setarea voastră implicită este să fiți de acord că nu vă place sau că nu 
doriţi ceva, iar acest lucru este întărit de ceilalţi cărora nu le plac şi nu 
doresc anumite lucruri. Toată lumea este programată să aibă atracţii şi 
repulsii, în general vorbind. 

Conştientizarea acestei programări aduce eliberarea de ea. Să fie 
oare chiar atât de simplu?! Nu chiar. Conştientizarea nu este suficientă. 
Vă puteţi observa gândurile, dorinţele, temerile, atracțiile şi repulsiile, 
dar încă să suferiţi de ele, dacă nu le observați din punctul de vedere al 
adevăratului sine, care nu are acele dorințe, temeri, atracţii şi repulsii. 

De cele mai multe ori, vă observați gândurile cu o altă parte a ego- 
ului care este foarte nemulțumită de aceste gânduri. Ego-ul nu-i plac 
propriile gânduri! Aici vă găsiți mulți dintre voi. Vă observați gândurile și 
vă supăraţi că le aveţi. Nu vă place de ele. 

Dar amintiţi-vă ceea ce tocmai am spus: „Ori de câte ori apare „nu- 
mi place”, acesta este ego-ul. „Nu-mi plac gândurile mele” este tot ego. 
Deci, observați acest lucru atunci când se întâmplă. Observaţi-vă 
gândurile şi reacţia „voastră” la ele, cum le respingeţi. Apoi, nu vă opriţi 
doar la a observa asta, căci mai trebuie făcut un pas sau doi. 

Următorul lucru, după ce observi că „tu” nu vrei aceste gânduri, este 
să te îndepărtezi de ele, în loc să fii nemulţumit că le ai, ceea ce este 
inevitabil când rămâi pe tărâmul mental. A te îndepărta de gândurile tale 
nu este acelaşi lucru cu respingerea lor, aşa cum ar putea să pară. Cel ce 
alege să se îndepărteze de gânduri este Sinele cel fără de gânduri: 
adevăratul tău sine. El simte gândurile — le observă — şi apoi, fără a le 
judeca sau a le reprima, pur şi simplu, trece la ceva mai real decât 
gândurile. Sinele tău adevărat este atât de aproape! Este chiar aici. 

Vezi tu, adevăratul tău sine este profund îndrăgostit de viaţă -— de 
realitate. Iubeşte suculenţa sunetelor, a priveliştilor, a mirosurilor, a 
gusturilor şi a senzaţiei tactile a tot ce întâlneşte. Este mai interesat de 
acestea şi primeşte mai multă satisfacţie de la ele decât de la gânduri. 
Într-adevăr, există o oarecare plăcere în gândire. Sinele tău adevărat 
iubeşte şi asta, dar nu într-atât ca să excludă toate celelalte. Ego-ul sau 
eul fals, pe de altă parte, respinge viaţa reală, lucrurile din care este 
alcătuită experienţa reală, şi se pierde şi rămâne pierdut pe tărâmul 

imaginar, mental, care, ca orice dietă lipsită de variaţie, pur şi simplu, nu 
te împlineşte. 

Sinele tău adevărat se abate de la gânduri, în special cele care nu 
sunt de folos sau creative, pentru a se implica în viaţa reală, dar nu 
respinge acele tipuri de gânduri. Sinele tău adevărat atinge totul cu 
dragoste, dar are discernământ în ce se pierde, deşi pe tine te lasă să te 
pierzi în gândurile tale, dacă asta vrei. 

Ceea ce sinele adevărat iubeşte cel mai mult este să trăiască ceea ce-i 
oferă această lume frumoasă, precum şi să creeze, să înveţe, să se 
dezvolte, să exploreze, să iubească şi să-i ajute şi relaţioneze cu ceilalţi 
într-un mod autentic. Dar sinele adevărat se află aici şi pentru a îndeplini 
un anumit scop în viaţă. Sinele tău adevărat nu se rezumă doar la a se 
pierde în experienţe şi senzaţii fizice şi în plăcerea vieţii, ci vrea să 
realizeze scopul pentru care a venit în această viaţă. 

Pe sinele adevărat nu-l prea interesează să se piardă în maşinaţiunile 
şi născocirile ego-ului — strategiile lui, ce-i place şi nu-i place, ce vrea şi 
nu vrea, fanteziile de viitor şi obsesiile despre trecut. Acestea sunt 
irelevante pentru sinele adevărat şi îl interesează doar pe ego. 

Şi totuşi, adevăratul eu nu face nicio judecată despre această 
programare pe care o numim ego. Deci, atunci când sinele adevărat 
întâlneşte un gând ce provine din această programare, îl salută şi apoi îi 
spune la revedere. Poate că acesta ar fi un mod în care să-ţi priveşti şi tu 
gândurile: Ai putea spune: „Salut, bun-venit, dar trebuie să plec acum. 
Am multă dragoste de răspândit. Trebuie să mă ocup de treburile 
Tatălui.” 

Imaginează-ţi ce-ar fi dacă te-ai raporta la gândurile tale egotice în 
acest fel — toate gândurile legate de „eu”. Asta îţi sugerez să faci. Aşa se 
raportează Sinele tău adevărat la astfel de gânduri. Atunci când eşti 
aliniat cu el, nu simţi în mod natural nicio împotrivire la viaţă sau la 
gândurile care îţi vin în minte. 

Ce uşurare este să nu te mai opui vieţii! Şi nu e nevoie decât să 
găseşti acea atitudine interioară care se armonizează cu adevăratul sine şi 
apoi să te raportezi la gânduri în acest mod, în loc să ai relaţia obişnuită 
contradictorie: să te simţi atât constrâns de gândire, cât şi în opoziţie cu 
ea. Ambele poziţii provin din ego şi ambele te menţin implicat în lumea 
ego-ului. Rezistenţa la gânduri nu te eliberează de ego, ci te leagă de el. 

Observă această împotrivire şi găseşte acel loc din interiorul tău care nu 
se opune gândurilor şi la nimic altceva. 

Eu pot doar să-ți indic acest loc interior plin de iubire şi non- 
rezistenţă. Trebuie să decizi să-l cauţi singur şi să nu te opreşti până nu-l 
găseşti. Nu pot să fac asta în locul tău sau să-l găsesc pentru tine. Trebuie 
să-l cauţi tu şi apoi să alegi să rămâi în el. Aceasta este lucrarea. Aceasta 
este munca ta ca fiinţă spirituală în evoluţie. Te afli în procesul 
descoperirii acelui loc lăuntric de pace şi iubire care nu se împotriveşte 
vieţii, ci îmbrăţişează totul. Caută-l şi rămâi acolo odată ce l-ai găsit! 

Îţi voi oferi încă o revelaţie pentru a-ţi uşura acest efort. Acest loc al 
non-rezistenţei şi al dragostei de viață se dezvăluie când stai foarte 
liniştit. Stai liniştit, stai tăcut, ascultă sunetele din jurul tău cu multă 
atenţie şi dragoste. Dacă faci asta suficient de mult timp, vei intra în 
rezonanţă cu acela ce acceptă şi iubeşte în mod natural viaţa. E uşor, nu-i 
aşa? Apoi continuă să faci asta cât poţi de-a lungul întregii zile. Ascultă 
doar. Observă. Fii. Simte, fără a evalua, orice ai trăi. 

Aceasta cere practică, dar prin practică, vei fi capabil să rămâi 
implicat şi preocupat de viaţa cea reală — nu de ideile, credinţele, opiniile, 
atracțiile şi repulsiile tale, ci de simpla realitate. Minţii nu-i place 
realitatea şi nu-i place ce-i simplu. Are atât de multe de spus despre 
fiecare lucruşor. Lasă-o să pălăvrăgească. Între timp, tu rămâi aici în 
experienţa simplă a acestui moment, fără niciun comentariu, sau cu unul 
în surdină. 

Asta înseamnă să fii treaz. Când eşti treaz, eşti trezit la viaţă. Ochii, 
urechile şi alte simţuri sunt trezite la realitate şi sorb experienţa vieţii pe 
care o ai chiar acum, în trăirea momentului prezent. Vei vedea că acest 
moment este mai mult decât suficient pentru a te satisface. Sinele tău 
divin se simte minunat, căci iubeşte profund şi savurează experienţa 
unică a fiecărei noi clipe. Aceasta este adevărata fericire, adevărata pace 
şi mulţumirea după care tânjiţi cu toţii, dar pe care o rataţi în starea 
egotică de conştiinţă. Găsiţi ceea ce spune “da” vieţii acum şi în fiecare 
clipă! 

Vă mulţumesc că aţi fost aici. Vă mulţumesc pentru atenţia şi 
deschiderea către acest mesaj. Sunt mereu cu voi.» 

Capitolul 5 
A FI BUN 





«Bunătatea şi corelativele sale — compasiunea, acceptarea, răbdarea, 
seninătatea şi dragostea -— toate o descriu şi sunt o condiţie pentru 
Conştiinţa Cristică. Cu alte cuvinte, cum vă simţiţi în Conştiinţa Cristică 
este acelaşi lucru cu ce trebuie să faceți pentru a trăi Conştiinţa Cristică, 
dacă încă nu o trăiţi. De exemplu, bunătatea descrie Conştiinţa Cristică, 
iar recomandarea pentru a atinge Conştinţa Cristică este să vă comportaţi 
cu bunăvoință. Aşa cum am spus într-un mesaj anterior, când te 
comporţi ca şi cum ai fi luminat poate fi o punte către Conştiinţa Cristică. 

Cu toate acestea, trebuie menţionat că gândirea binevoitoare nu este 
acelaşi lucru cu Conştiinţa Cristică şi nici nu reprezintă o punte către 
Conştiinţa Cristică, deşi gândurile pozitive sunt mai bune decât opusul 
lor şi ar putea duce la un comportament mai bun — dar nu neapărat. 
Gândurile nu sunt punți de legătură cu acest tărâm misterios al sinelui 
tău divin, nici măcar gândurile bune sau cristice. Gândurile bune nu te 
vor duce la Conştiinţa Cristică. 

Pentru a trăi sinele tău divin, trebuie să renunţi la toate gândurile şi 
doar să fii, doar să experimentezi: fii pacea, fii compasiunea, fii iubirea, 
fii curajul. Acestea sunt experienţe, nu atitudini sau moduri de a gândi 
despre tine, ci simţiri. Pentru a experimenta aceste simțăminte subtile, 
trebuie să încetezi să mai gândeşti, să nu mai apelezi la gândurile tale 
despre cum să fii, ci doar să fii. 

De asemenea, poate că vei avea nevoie să opreşti orice mişcare, 
deoarece activitatea face mai dificilă rezonanţa cu acest tărâm subtil, 
unde sălăşluiesc iubirea şi pacea. Opreşte-te, stai tăcut şi experimentează 
dragostea, blândeţea, pacea, curajul şi puterea naturii tale divine. Acestea 
sunt cuvinte pe care le dăm misterului de nedescris care eşti, dar trebuie 
să treci dincolo de cuvinte, la experienţa indicată de aceste cuvinte. 
Natura ta divină poate fi trăită, dar nu poţi conceptualiza drumul către 
acea experienţă. 

A fi bunătatea sau a fi pacea sau a fi iubirea este cu totul altceva 
decât a te gândi la tine ca fiind bun sau paşnic sau iubitor sau a încerca să 
manifeşti acele calităţi, căci doar asta poate face mintea, dar neputându- 

te conduce la adevărata ta natură. A manifesta aceste calităţi necesită să 
fii implicat în realitate — adică, în aici-şi-acum —, pe când gândirea se 
implică în ceea ce nu este real, în ce este imaginar. 

Atunci când eşti aliniat cu bunătatea sau pacea sau forța adevăratei 
tale naturi, există doar trăirea bunătăţii sau a păcii sau a forţei, aşa cum 
este simțită de corpul tău, dar fără senzaţia că „eu” ar avea această 
experienţă, fără nicio conexiune mentală cu un „eu”. Pe de altă parte, 
atunci când ai gânduri amiabile sau paşnice sau te gândeşti să fii bun sau 
senin, acesta este, de fapt, falsul sine care trăieşte în propria realitate, 
gândind aşa ca să se simtă el bine, concepând o imagine-de-sine pozitivă. 

Acestea sunt două stări de conştiinţă diferite. Când vorbesc despre a 
fi bun sau a fi pacea sau a fi iubirea, înţeleg să renunti la personalitate și 
să simţi ce este dincolo de personalitate, lăsând acea stare să-ţi 
determine vorbele şi faptele — fără gânduri despre “tine”. 

Când renunţi la persoana ta, la ego-ul tău, eşti în mod natural bun. 
În acea stare non-egotică, îţi este clar că bunătatea pe care o simţi nu este 
„a ta”. Bunătatea apare în mod natural sau se manifestă în acel moment, 
pentru că s-a făcut spaţiu pentru ea, deoarece ego-ul nu mai este prezent. 

Când se întâmplă acest lucru, este evident că „tu” nu ai niciun merit 
că eşti bun şi nici nu există vreun „tu” care ar încerca să pretindă asta. 
Bunătatea, pur şi simplu, se exprimă prin tine, deoarece i-ai permis asta. 
Ego-ul tău nu-i mai stă în cale. Adevărata smerenie provine din alinierea 
cu acest mare adevăr: Atunci când manifeşti cel mai bun sine al tău, de 
fapt, n-are cine să se laude cu asta, pentru că bunătatea doar se exprimă 
prin tine. 

Ori de câte ori „tu” ieşi din peisaj, rămâne adevărata ta natură. 
Spiritualitatea nu înseamnă atât a ajunge la o anumită stare, cât a 
elimina orice îţi întunecă starea ta naturală. Starea ta naturală — sinele 
tău divin — este întotdeauna aici, nu undeva într-o altă dimensiune sau în 
altă parte unde ar trebui să ajungi. Nu trebuie să mergi nicăieri pentru a 
trăi cine eşti; trebuie doar să-ţi dai seama că cine eşti este deja aici, dar 
ascuns de gândurile despre tine, care alcătuiesc sinele fals. 

Cu toţii aţi mai auzit, fără îndoială, această învăţătură. Este 
învăţătura clasică nondualistă: Cel care eşti cu adevărat este deja aici. 
Dar am să adaug ceva care v-ar putea face să înţelegeţi mai concret. Ori 
de câte ori vă simţiţi bine, fericiţi, iubitori, mulţumiţi sau în pace, trăiţi 

cine sunteţi cu adevărat, chiar şi pentru o clipă. Atât de aproape este 
adevăratul sine. Şi de fiecare dată când vă comportaţi binevoitor, este 
adevăratul vostru sine cel ce o face. 

Ştiţi deja cine sunteţi cu adevărat! O trăiţi de mai multe ori pe zi, fie 
şi numai în fugă. Poate că vă aşteptaţi ca această experienţă să fie mai 
profundă, mai cutremurătoare, mai interesantă decât aceasta — şi ego-ul 
îşi doreşte, cu siguranţă, să fie aşa —, dar sinele vostru adevărat este 
numai atâta: această pace, această iubire, această simplă fericire, această 
mulţumire, această bunătate. 

Acum, dacă te concentrezi pe aceste simţiri — această trăire a sinelui 
tău adevărat — te vei scufunda mai profund în sinele tău adevărat şi vei 
avea o experienţă mai profundă despre cine eşti. Aceste sentimente de 
fericire, pace, dragoste şi mulţumire, care sunt adevărata ta natură, se 
vor simţi mai profund şi mai plăcut decât atunci când le atingi în treacăt. 
Poţi învăţa să extinzi astfel de trăiri ale adevăratei tale naturi, 
concentrându-te pe calităţile adevăratei tale naturi atunci când ele apar. 
Te concentrezi pe experienţa subtil-energetică a iubirii, bunătăţii, 
acceptării, păcii, puterii sau bucuriei, prezentă în corp. 

Când apar astfel de clipe când trăieşti iubirea, bunătatea, acceptarea, 
pacea, puterea sau bucuria a cine eşti cu adevărat, ego-ul tinde să te 
priveze de ele, minimalizând experienţa sau trecând-o cu vederea şi apoi 
acoperind-o cu obişnuitul său comentariu la modă. Vocea din capul tău 
te distrage de la experienţa sinelui tău divin cu vreun gând. De obicei, 
aproape orice gând va fi de ajuns să te tragă înapoi în gândire. Vocea din 
capul tău nu are o misiune prea dificilă, pentru că fiinţele umane sunt 
uşor distrase de la simpla mulţumire, dragoste, bunătate, fericire şi pace 
a adevăratei lor naturi. Pur şi simplu, aşa se întâmplă. 

După ce înţelegi şi accepţi că aşa stau lucrurile — anume, cum eşti 
programat — atunci, în loc să continui conform programării egotice, poţi 
face o altă alegere. Poţi alege să rămâi mai mult în experienţa simplă a 
sinelui adevărat. Dacă poţi face asta, vei începe să descoperi cât de 
mulțumitoare este această experienţă. 

Desigur, asta este exact ceea ce ego-ul nu vrea să descoperi. Are alte 
planuri cu atenţia ta. Vrea să-ţi concentrezi atenţia pe dorinţe, văicăreli, 
opinii, judecăţi, resentimente şi alte gânduri distractive şi inutile, doar 
pentru că nu vrea să te scufunzi în Conştiinţa Cristică. 

De ce se întâmplă asta? De ce există o asemenea dihotomie în ființa 
umană, un fel de război între ego-ul uman şi sinele divin? De fapt, nu este 
un război, deoarece un război are nevoie de două tabere opuse, iar sinele 
divin nu este în contradicţie cu ego-ul. Sinele divin lasă ego-ul să-ţi 
capteze atenţia. Sinele divin nu luptă şi nu îşi dispută atenţia ta. Aşa că 
ego-ul câştigă acest „război” de fiecare dată — până în momentul când nu 
o va mai face, atunci când soseşte vremea sinelui divin şi e timpul să 
înceapă trezirea. 

Drama în care ego-ul e în centrul atenţiei mereu şi mereu se 
întâmplă până într-o zi, când „tu” eşti gata. Sinele divin este pregătit să se 
trezească în tine şi începe să se afirme mai ferm, mai convingător. Dintr- 
odată, devii extrem de interesat de Adevăr, de libertate şi de a deveni un 
maestru în viaţă. Graţia este cea care pune în practică acest plan. Până 
atunci, ego-ul tău va câştiga de cele mai multe ori. Cei dintre voi care 
citiți acest mesaj aţi trecut de acel punct. Setea voastră de Adevăr a fost 
deja trezită, căci altfel, acest mesaj nu v-ar fi interesat. 

În acest moment, singura cale de a merge înainte este aceea de a 
accepta că, clipă de clipă, trebuie să alegeţi altceva decât ceea ce ar alege 
programul implicit. Trebuie să deveniți foarte conştienţi de acest 
program predefinit — anume, ce doreşte el să aleagă -— şi atunci, trebuie 
să alegeţi invers. Atunci când programul vine cu o judecată, alegeţi 
bunătatea în schimb. Când vine cu o reclamaţie, alegeţi bunătatea în 
schimb. Când vine cu o remarcă furioasă, alegeţi bunătatea în schimb. 
Asta e lucrarea ce vă aşteaptă s-o faceţi. 

Chiar dacă iniţial nu vă simţiţi buni atunci când alegeţi bunătatea, 
bunătatea va apărea odată ce o alegeţi. Cultivarea bunătăţii este ca şi cum 
ai exersa un muşchi: Trebuie să alegi contrar căii minimei rezistenţe până 
când această alegere devine mai uşoară, mai naturală şi automată. 

Bunătatea care apare atunci când decizi să te porţi cu bunătate este 
cel care eşti tu cu adevărat. Actul de a alege bunătatea este puntea care te 
duce spre experienţa mai profundă a bunătăţii. Devii bunătatea. Apoi, cât 
timp anume rămâi în bunătate depinde de cât timp continui să te 
concentrezi pe experienţa subtil-energetică a bunătăţii din corp, în loc să 
te laşi atras în gândire. Experienţa bunătăţii sau a oricărei alte calităţi a 
adevăratei tale naturi este o simţire subtilă, pe care o poţi amplifica prin 
focalizarea atenţiei asupra ei. 

Concentrându-te asupra acestei simţiri, poţi învăţa să rămâi în fluxul 
bunătăţii şi să-l laşi să îndeplinească el acţiunile tale. Asta vreau să spun 
prin întruchiparea Conştiinţei Cristice. Dacă rămâi suficient de mult într- 
una dintre calităţile naturii tale divine, cum ar fi bunătatea sau pacea, vei 
deveni sinele tău divin şi vei începe să trăieşti ca atare. Te vei adânci în 
fluxul Conştiinţei Cristice, iar Conştiinţa Cristică va deveni conştiinţa ta, 
Conştiinţa Cristică va lucra prin tine. Acesta este obiectivul. 

Cultivarea bunătăţii sau a oricărei alte calităţi a naturii tale divine 
prin faptele tale te va aduce într-o stare de Har, o stare în care trăieşti 
răsplata pentru că ai ales iubirea. Bunătatea este propria sa răsplată, 
pacea este propria sa răsplată, virtutea este propria sa răsplată. Acest 
lucru devine evident odată ce le alegi îndeajuns de des. În acest fel, devii 
cel ce eşti menit să fii. 

Vă mulţumesc că aţi fost aici. Vă mulţumesc că aţi fost deschişi la 
acest mesaj. Sunt mereu cu voi.» 


Capitolul 6 
SURFING PE VALURILE MINŢII 





«Există o metaforă minunată pentru ceea ce vreau să spun astăzi. 
Este surfing-ul. S-ar putea să te surprindă că mă auzi vorbind despre 
surfing! Dar, aşa cum am spus, este o metaforă, una deosebit de bună 
pentru relaţia cu mintea egotică, vocea din capul tău. Nu mintea sau 
intelectul este problema, ci aspectul minţii care comentează despre viaţă 
şi îţi spune ce să faci, cum să te comporţi, ce să gândeşti şi cine eşti. 
Vocea din capul tău este “domnul Ştie-tot”! 

Diferenţa dintre majoritatea omenirii şi cei care sunt treziţi sau 
iluminaţi este relaţia lor cu vocea din cap. Majoritatea oamenilor nu sunt 
conştienţi că se identifică cu vocea din cap. Ei o cred, au încredere în ea şi 
cred că acele gânduri sunt adevărate şi de ajutor, în timp ce adevărul este 
exact invers. 

Cea mai mare parte a oamenilor îşi duc viaţa crezând că ei sunt orice 
le spune vocea din cap că ar fi şi, la fel, că viaţa şi ceilalți oameni sunt 
ceea ce le spune acea voce — fără a pune sub semnul întrebării aceste 
presupuneri. Nu este de mirare că există atâta durere şi suferinţă în 
lume! Este ca şi cum aţi fi conduşi de un dictator malefic cu care toată 
lumea este de acord şi nu-i pune niciodată întrebări. Oamenii sunt 
manipulaţi de o programare malefică şi nici nu-şi dau seama că se 
întâmplă acest lucru. 

Când observi acest lucru, este şocant şi te întrebi de ce nu ai văzut 
asta mai devreme. Dar aşa este cu dictatorii deştepţi. Te fac să crezi că ai 
nevoie de ei şi că spun adevărul, când, de fapt, nu-l spun. Ei afirmă că 
poţi avea încredere în ei şi că scopul lor este să te protejeze şi să aibă grijă 
de tine, când, de fapt, nu sunt capabili să facă acest lucru. Programarea ta 
este astfel făcută: Te minte în mod constant, dar este atât de credibilă şi 
convingătoare, încât nu o pui la îndoială. Celor mai mulţi oameni nu le 
trece prin cap să pună sub semnul întrebării vocea din capul lor — până 
când, într-o zi, le trece. 

Când începi să te trezeşti, îţi dai seama că vocea din capul tău nu 
este ceea ce ai crezut că este, că nu este vocea ta, ci ceva separat de tine. 
Având această obiectivitate mai acută, devine evident că această voce nu 
este o forță de încredere sau pozitivă în viaţa ta. În cele din urmă, nu mai 
laşi această voce să te definească sau să îţi dicteze faptele şi vorbele. Dar 
această detaşare de vocea din capul tău se dezvoltă în timp. 

Această realizare despre vocea din cap este un moment de cotitură în 
evoluţia ta ca fiinţă umană, iar acest lucru se numeşte, pe bună dreptate, 
trezire. Este ca şi cum te-ai trezi dintr-un vis şi ai vedea brusc că ceea ce 
credeai că este real şi adevărat era o iluzie. Aşa se întâmplă şi cu viaţa în 
stare de veghe: te trezeşti că vezi că ceea ce credeai că este adevărat nu 
este, şi începi să pui la îndoială vocea din capul tău, presupunerile şi 
valoarea ei. 

Această înţelegere este, însă, doar începutul trezirii, deoarece nu eşti 
pe deplin treaz până când nu realizezi pe un nivel mai profund ceea ce ai 
înţeles intelectual, iar această aprofundare necesită timp. Acum, trebuie 
să descoperi ce se întâmplă de fapt, care este adevărul şi cum să te mişti 
prin viaţă de acum înainte. Răspunsurile la aceste întrebări nu se găsesc 

în cărţi. Trebuie să le descoperi pe cont propriu, fiind curios în privinţa 
vieţii umane şi privind adânc în Adevăr. 

În acest scop, sunt de mare ajutor învățătorii şi cărţile spirituale. Şi 
totuşi, aşa cum am spus, trebuie să descoperi singur răspunsurile prin 
intermediul propriei investigaţii, explorărilor şi experiențelor lăuntrice. 
Răspunsurile la aceste întrebări profunde îţi sunt date de-a lungul 
timpului prin diferite experienţe şi înţelegeri spirituale — prin Har. 

Lasă curiozitatea să te conducă în această călătorie! Urmează-ţi 
atracţia de a descoperi acest mare mister despre cine eşti. Lasă-te dus 
oriunde te-ar duce. După ce ai gustat din Adevăr, eşti decis să afli mai 
multe, căci aşa funcţionează treaba asta. Vei fi îndrumat lăuntric să 
descoperi ceea ce trebuie să descoperi, dar nu există niciun manual pe 
care să-l urmezi şi nimeni nu ştie calea pentru tine, în afară de tine. 

Călătoria fiecăruia este condusă în mod unic de către învățătorul 
interior, care este extrem de demn de încredere. A învăţa să ai încredere 
în acest învăţător interior — adică, intuiţia ta -— face parte din călătorie. 
Viaţa devine învățătorul tău, pe măsură ce te supui la lecţiile, 
înțelepciunea şi etapele ei. Viaţa — adică, sinele divin — deţine suprema 
înțelepciune şi controlează desfăşurarea planului tău, şi tot ce trebuie să 
faci este să fii deschis să descoperi ce îţi dezvăluie Viaţa. Secretele vieţii 
îți vor fi dezvăluite unul câte unul într-un mod în care poţi avea 
încredere. Această învăţare poate fi catalizată de un învăţător sau o carte, 
dar, în cele din urmă, trebuie să te predai procesului de trezire care se 
desfăşoară în tine. 

Ceea ce-ţi indică învățătorii şi cărţile şi ceea ce trebuie să înveţi să 
faci tu însuţi este să dezvolţi o relaţie diferită cu mintea ta egotică, vocea 
din cap. Nu este suficient să fii conştient de această voce şi nici doar să 
vezi că nu este de încredere, dacă nu înveţi, totodată, să te încrezi în 
altceva, să trăieşti într-un alt mod. 

Trebuie să devii diferit dezvoltând o relaţie diferită cu mintea ta. 
Trebuie să înveţi să faci surfing pe valurile vocii din cap, să rămâi la 
suprafaţă cu agerime şi să nu te laşi târât sub apă de valurile gândurilor şi 
emoţiilor. Majoritatea oamenilor sunt prinşi sub apă, văzând doar apa, 
înecându-se în apă. 

Înțelegerea adevărului despre apă îţi permite să te ridici deasupra ei 
şi să surfezi pe valuri. Ca şi surfingul, aceasta este o experienţă minunată 

şi eliberatoare. Viaţa este încântătoare atunci când nu eşti atras de 
turbulenţele şi drama minţii egotice. Când poţi să te ridici deasupra 
gândurilor şi emoţiilor negative şi să le vezi drept ceea ce sunt, dar să nu 
fii atins de ele, poţi fi cu adevărat fericit în viaţă. Viaţa trebuie savurată! 
Te-ai născut pentru a merge pe valuri! 

Suişurile şi coborâşurile valurilor fac parte din distracţia surfingului 
şi nu este o problemă, din moment ce nu te mai îneci în gândurile şi 
emoţiile tale. Tu aparţii nu numai oceanului, ci şi cerului, soarelui şi 
întregii măreţe frumuseți de dincolo de valuri. Cunoscând lumina eternă 
a sufletului, valurile nu mai sunt o problemă, ci o parte a frumoasei 
experiențe de ființă umană. Când te recunoşti ca spirit, porţi uşor 
costumul uman: Umanitatea ta este acceptată şi poate fi savurată. 

Întrebarea este întotdeauna: „Cum? Cum să surfez în loc să mă zbat 
prin apă? ” Răspunsul este acesta: Găseşte „eul” care nu se zbate. Tu eşti 
doi: sinele fals şi sinele adevărat. Cel care se luptă este sinele fals, ceea ce 
este o veste foarte bună, pentru că sinele fals nu este cel ce eşti cu 
adevărat. Cel care eşti cu adevărat este cel care surfează. Acesta pluteşte 
mereu pe valuri. Deci, tot ce trebuie să faci este să-ţi găseşti calea către 
adevăratul tău sine. 

Primul pas în învăţarea surfingului este să vezi că nu eşti sinele fals. 
De fiecare dată când spui „eu”, dai naştere acestui sine fals. Recunoşti 
sinele fals prin declaraţiile tale ce încep cu „eu”. Tot ceea ce spui după 
„eu” este adevărul sinelui tău fals, nu al autenticului tău sine. Aşa se 
creează sinele fals, pur şi simplu, cu astfel de afirmaţii. 

Apoi, trebuie să vezi cât de false sunt aceste afirmaţii care încep cu 
„eu”. Sunt false, deoarece sunt incomplete. Nimic din ce spui după „eu” 
nu surprinde adevărul complet despre tine, despre cine eşti cu adevărat. 
De aceea se numeşte sinele fals. Afirmațiile tale despre „eu” creează un 
sentiment de sine fals, incomplet, o impostură de eu. 

Observă incompletitudinea. Asta e tot ce trebuie să faci. De exemplu, 
dacă spui „Nu sunt foarte bun la asta”, vezi că, chiar dacă pare adevărat 
atunci când o spui, asta nu va fi adevărat de-a lungul timpului şi, prin 
urmare, nu este adevărat. Mai mult de atât, nu este adevărat, pentru că 
este o opinie. Pe baza cărei estimări? Aceasta este o apreciere arbitrară, o 
afirmaţie relativă, nebazată pe nimic. Este o poveste negativă despre tine 

— despre sinele fals. Iar din astfel de poveşti incomplete şi neadevărate 
este alcătuit sinele fals. 

Poate că cel mai important lucru despre această poveste sau despre 
oricare alta este că nu-i doar o minciună, ci este total inutilă. La ce-i 
bună? Este bună doar să definească sinele fals, dar nu ai nevoie de un 
sine fals! De aceea îl numim fals. E un fake. Nu ai nevoie de el, pentru că 
îl ai pe cel autentic. 

Da, sinele autentic îţi poate trăi viaţa şi deja îţi trăieşte viaţa. Sinele 
fals pretinde că îţi trăieşte viaţa, iar adevăratul sine te lasă în această 
iluzie. Dar este, totuşi, o iluzie. În acest timp, adevăratul sine respiră, se 
mişcă, iubeşte, creează, învaţă, raţionează, râde, se joacă, se distrează, 
este curios, este vesel, este înţelept... Ai priceput cum stau lucrurile. Când 
faci ceva este ori sinele adevărat care acţionează, ori sinele adevărat care 
îți permite să te prefaci că eşti sinele fals. Sinele adevărat se distrează 
chiar şi cu treaba asta! 

Al doilea pas în învăţarea surfingului este să observi că adevăratul 
tău sine este chiar aici. De fiecare dată când ai un sentiment de iubire, un 
impuls creativ, un sentiment de entuziasm sau curiozitate, un sentiment 
de bucurie sau mulțumire, un îndemn de a urmări ceva care te 
interesează sau un impuls de a face bine sau de a ajuta pe cineva, acesta 
este adevăratul tău sine trăindu-ţi viaţa. Observă cum eul tău adevărat 
este aici, chiar acum, citind şi absorbind aceste rânduri, învățând, 
crescând şi reacţionând la ceea ce aduce viaţa. 

Eşti viu, iar această forţă a vieţii eşti tu, cel adevărat. Fără această 
conştiinţă plină de viaţă care îţi animă corpul şi îţi pune în mişcare viaţa 
de om, nu ai fi tu. Aşadar, observă că adevăratul tău sine este chiar aici. 
Observă asta cât poţi şi vei începe să te simţi tot mai mult ca atare. Te vei 
trezi mai pe deplin din iluzia sinelui fals întru Adevăr. 

Îţi mulţumesc că te trezeşti la Adevăr. Îţi mulţumesc că ai fost aici. 
Sunt mereu cu voi.» 

Capitolul 7 
TOTUL ESTE SACRU 





«Priveşti lumea cu două perechi de ochi: ochii ego-ului şi ochii 
Divinului. Lumea ego-ului arată şi se simte foarte diferit de cea a 
Divinului. Calea spirituală înseamnă să înveţi a vedea cu ochii Divinului. 
Aceasta este o metaforă, desigur, deoarece nici ego-ul şi nici Divinul nu 
au ochi. Mă refer la nu doar a percepe viaţa, ci şi a o experimenta. Aceşti 
„ochi” sunt diferite stări ale creierului, stări diferite de conştiinţă. 

Este timpul să-ţi schimbi modul de a vedea, să te naşti din nou sau 
să renaşti în lume. În primul mod de a percepe, lumea suferă, iar în 
celălalt, ea este binecuvântată, sacră, cel mai mare dar şi cea mai mare 
bucurie. 

În Inima ta, ştii că este posibil să trăieşti viaţa în acest fel. Ceva din 
tine ştie acest lucru şi de aceea cauţi. Cauţi în sus şi-n jos, până când, 
poate, vei întâlni pe cineva cu această nouă viziune, acest nou mod de a 
vedea, care confirmă ceea ce bănuiai tot timpul. Această cunoaştere 
interioară este implantată în tine, la fel ca şi căutarea ei. Ceva din tine 
ştie că este posibil şi un alt mod de a trăi viaţa. 

Ego-ul caută şi el, dar nu ştie unde să privească. Aşadar, încerci toate 
modalităţile sale de a căuta acest sfânt mister până oboseşti. Şi apoi într- 
o zi, vezi. Vezi prin ochi proaspeţi. Vezi ce au văzut misticii şi sfinţii, chiar 
dacă vezi doar pentru scurt timp. Dar este suficient să-ţi confirme 
bănuielile şi să te împingă mai departe în căutarea transformării. 

Această transformare nu se poate produce peste noapte. Aproape 
niciodată nu se întâmplă aşa. Este nevoie de timp pentru ca lentilele 
percepţiei să se curețe, ca să poţi vedea lumea aşa cum este ea cu 
adevărat. Odată ce poţi vedea mai autentic, ceea ce descoperi şi înţelegi 
este că totul este sacru, totul — inclusiv tu — este conectat la ceva atât de 
magnific încât sfidează orice descriere. Unii îl numesc Dumnezeu, la fel şi 
eu. Dumnezeu este în orice. Totul este sacru. 

Când înveţi să vezi prin ochi tăi divini, trăieşti adevărul despre lume: 
Ea este pe deplin şi absolut iubită de Dumnezeu, complet susţinută, 
hrănită şi îngrijită de cel ce a creat-o. Niciun singur fir de praf nu este 
nelalocul lui sau neiubit de Dumnezeu. Pentru Dumnezeu, creaţia este o 

comoară, o plăcere şi o minune. Şi când priveşti cu ochii lui Dumnezeu, 
aşa simţi şi tu. 

Aceasta este percepţia neîncetată a lui Dumnezeu, dar nu este 
percepţia unei persoane. Oricât de mult ai încerca sau oricât de mult ţi-ai 
dori să menţii această percepţie, ca fiinţă umană, nu poţi. Ai putea avea 
câteva experienţe de vârf cu această viziune şi multe experienţe mai mici, 
dar toate vor veni şi vor pleca, după cum variază starea ta de conştiinţă în 
mod natural. 

Cu toate acestea, după ce înveţi să vezi în acest mod, nu mai pierzi 
niciodată această abilitate. Poţi accesa această percepţie la dorinţă şi asta 
este important. Nu este important că nu vezi mereu lumea în acest fel şi 
ar fi nerealist să crezi că ai putea. Este important doar să ştii că această 
percepţie este adevărul şi că o poţi invoca odată ce ai avut destule licăriri 
ale sale. 

O mare parte din timp, din necesitate, ţi-l petreci doar la suprafaţa 
acestei trăiri, şi aşa îţi trece ziua. Când eşti ocupat cu responsabilităţile 
tale, este firesc să nu fii afundat în această percepţie, ci într-una mai 
„normală”, unde scaunele sunt doar scaune, iar murdăria este doar 
murdărie şi trebuie curățată. Nu este posibil să menţii în toate situaţiile o 
stare de uimire, de prospeţime şi de conectare cu tot ce există, iar lucrul 
acesta trebuie acceptat. Dacă crezi că ar trebui să poţi percepe în fiecare 
moment în felul cum percepe Divinul, aceasta este o capcană a ego-ului. 

Oricum ai percepe este foarte bine şi nu-i o nicio problemă. Dacă 
transformi într-o problemă felul în care percepi sau te simţi inferior din 
cauza asta, înseamnă să cazi pradă judecăților ego-ului. Oricum ai 
percepe lumea, asta este. Oriunde te-ai afla pe această cale, e perfect. 
Nimeni nu se aşteaptă şi nu-ţi cere să fii altfel decât cum eşti acum. 
Fiecare este iubit la fel de mult exact aşa cum este. 

Nu îţi dau această învăţătură pentru ca să te judeci aspru sau să-ţi 
doreşti ca experienţa ta să fie altfel decât este, ci ca să te încurajez să 
înţelegi această veste foarte bună despre viaţă: Viaţa este frumoasă şi 
infuzată cu divinitate, şi este destinul tău de a vedea şi trăi acest lucru din 
ce în ce mai mult, pe măsură ce progresezi pe calea spirituală. Îţi ofer 
această învăţătură şi ca încurajare să te familiarizezi cu această nouă 
percepţie. 

Pentru schimbarea percepţiei sunt necesare unele învățături, şi, la 
fel ca în cazul oricărei învăţări, este importantă intenţia de a învăţa. Dacă 
ai aflat despre acest alt mod de a percepe, atunci îţi poţi pune în intenţie 
să experimentezi mai mult. E de ajuns să ştii că direcţia creşterii tale 
spirituale conduce la această percepţie, apoi doreşte-ţi să ai această 
experienţă, invit-o, iar ea va deveni tot mai posibilă. 

Se pare că nu am cum să vorbesc despre acest mod de a percepe fără 
să menţionez şi faptul că mulţi dintre voi l-au experimentat deja, ca 
urmare a consumului de droguri. Plantele care produc astfel de efecte 
sunt numite plante sacre din acest motiv: Ele vă oferă o licărire asupra 
sacralităţii vieţii, a sensibilităţii vieţii şi a conexiunii dintre toate formele 
de viaţă. 

Deşi aceasta este o experienţă autentică a percepţiei divine, 
drogurile oferă doar o trăire trecătoare şi nu vă pot învăţa cum să 
permanentizaţi această percepţie. Ele vă pot deschide către posibilitatea 
de a vedea astfel, dar dincolo de asta, nu vă facilitează creşterea spirituală 
în această direcţie. Totuşi, drogurile sunt de folos pentru că arată, într-un 
mod destul de dramatic, ce este posibil. 

Dar ceea ce vreau, de fapt, să vă spun este că totul este sacru. Dacă 
aţi ştii, nu doar intelectual, ci mai profund, că totul este sacru şi aţi 
acţiona în consecinţă?! Aceasta ar fi o lume diferită, nu-i aşa?! Atâta 
suferinţă şi pagube sunt cauzate de percepţia contrară care domină în 
această lume! 

Ce-ar însemna să fiţi în contact mai strâns cu sacralitatea vieţii? 
Cum ar schimba asta ceea ce faceţi şi cum o faceţi? Cum aţi pieptăna 
atunci părul copilului vostru? Cum aţi pregăti atunci mâncarea? Cum aţi 
plia atunci rufele? Cum v-aţi purta atunci cu ceilalţi? 

Dacă aţi percepe lucrul cu care interacţionaţi ca fiind sacru, i-aţi 
acorda întreaga atenţie, întrucât aţi vedea că vă merită atenţia — iubirea 
voastră. Orice este perceput ca fiind sacru, prin definiţie, este apreciat şi 
respectat şi tratat cu dragoste şi reverență. Şi cum ar arăta această 
reverență? În niciun caz ca nerăbdare, lamentare, furie sau alte expresii 
de opoziţie la viaţă, atât de comune stării egotice de conştiinţă, ci invers, 
ca: răbdare, atenţie, acceptare, iubire, blândeţe şi alte atribute ale sinelui 
vostru divin. 

Dacă ai vedea totul ca fiind sacru, unul dintre lucrurile care ar lipsi 
ar fi simţul „eu-lui”, care domină conştiinţa majorităţii oamenilor în 
mare parte din timp. Dacă totul este sacru, te-ai concentra pe 
preţiozitatea acelui obiect sau persoane şi preţiozitatea acelei clipe şi nu 
te-ai mai preocupa de tine: temerile „tale”, dorinţele „tale” sau povestea 
vieţii „tale”. Ai interacţiona pe deplin cu viaţa reală, cu realitatea, nu te-ai 
mai pierde în realitatea virtuală a falsului sine. 

Ai uita de tine în faţa a orice, fie că ar fi vorba de nişte rufe ori nişte 
murdărie. Iar această lipsă de focalizare asupra propriei persoane îţi va 
permite să poţi manevra rufele sau murdăria (sau să nu le manevrezi) în 
cel mai înţelept şi eficient mod. 

Tu eşti Dumnezeu, precum sunt şi rufele şi murdăria, iar când te 
conectezi profund cu rufele şi murdăria, atunci chiar Dumnezeu te mişcă 
faţă de acele lucruri. Dumnezeu aranjează rufele şi curăţă murdăria. 
Dumnezeu există în lume ca tine, ca rufe, ca murdărie şi ca altele. Toate 
acestea sunt legate, în virtutea faptului că toate sunt Dumnezeu. 

Când tratezi lucrurile şi orice altceva ca fiind sacre, te aliniezi cu 
sacrul, cu Divinul din tine şi te comporţi ca atare. Ca punte către 
Conştiinţa Cristică, v-am învăţat să vă comportaţi ca şi cum aţi fi 
iluminaţi. Şi iată de ce această recomandare funcţionează: Când tratezi 
lucrurile ca fiind sacre, te comporţi ca şi cum ai fi iluminat şi, în acel 
moment, nu există nicio diferenţă! În acel moment, eşti iluminat şi capeti 
toate avantajele iluminării. Beneficiile sunt că înţelepciunea, dragostea şi 
bucuria lui Dumnezeu curg prin tine către lume. Ce ar putea fi mai bine?! 
Chiar dacă nu percepi lucrurile ca fiind sacre, comportă-te ca şi cum ai 
face-o, iar asta te va pune în legătură cu natura ta esenţială, cu bunătatea 
ta esenţială —- Dumnezeirea. Reaminteşte-ţi că totul este sacru. 
Aminteşte-ţi-o în timpul zilei, iar asta va evoca natura ta Divină şi tot 
ceea ce vine cu ea: iubire, bucurie, înţelepciune, putere, curaj, răbdare, 
claritate şi acceptare. 

Aceasta este o practică spirituală care îţi va fi de mare folos. Apoi, vei 
începe să ai mai multe licăriri ale sacrului din viaţă: faptul că totul este 
legat de tot, că este viu şi frumos. Această percepţie este cultivată de 
intenţia de a vedea totul ca fiind sacru şi prin practica de a vedea 
lucrurile astfel pe parcursul zilei. 

Sunteţi binecuvântaţi, cu adevărat, să vă aflaţi într-o fază a creşterii 
voastre spirituale când sunteţi gata să primiţi această învăţătură, căci vă 
va schimba viaţa, cu siguranţă. Această practică este puternică şi vă va 
aduce mare bucurie. 

Vă mulţumesc pentru sinceritatea şi deschiderea voastră față de 
această învăţătură. Sunt mereu cu voi. » 


Capitolul 8 
BUNĂTATEA ÎNNĂSCUTĂ 





«Tot pe tema întruchipării, despre care vorbesc aici, astăzi vreau să 
mai discutăm despre ce înseamnă a fi o ființă umană iluminată, despre 
exprimarea în lume a bunătăţii tale înnăscute. 

„După roadele lor îi vei cunoaşte”. Prin comportamentul tău arăţi cui 
te supui: fie ego-ului, fie sinelui divin. În orice moment, îţi arăţi credinţa 
pentru unul sau pentru celălalt prin comportamentul tău. Nu există alte 
opţiuni. Fie faci jocul ego-ului, fie al sinelui tău divin. Aşa cum am spus 
adesea, acestea sunt două stări de conştiinţă diferite. Evoluţia ta 
spirituală constă în a deveni din ce în ce mai aliniat cu sinele tău divin, 
bunătatea ta înnăscută. 

Problema este că, în mod implicit, reacţionezi la viaţă ca ego şi aşa 
cum te fac condiţionările tale să reacţionezi. Aceste reacţii sunt cele mai 
simple şi mai automate posibil. Ele formează calea minimei rezistenţe şi, 
de obicei, nu le analizezi, simțind, poate, că nu ai avea altă opţiune decât 
să te comporţi în acest fel. Sau poate că ai prea puţină dorinţă de a te 
comporta diferit, din moment ce acele comportamente condiţionate sunt 
acceptate ca normale şi le raţionalizezi sub justificarea „aşa sunt eu”. 

Şi totuşi, acele comportamente — judecăţi, asprime, egocentrism, 
blamare, lipsă de generozitate, pentru a numi doar câteva — te fac să te 
simţi îngrozitor în privinţa ta şi a celorlalţi şi a vieţii. „Aşa sunt eu şi aşa 
este viaţa,” îţi spui „Viaţa este neplăcută şi dificilă”, fără să-ţi dai seama 
că te faci să te simţi rău prin ceea ce îţi spui despre tine, despre ceilalţi şi 

despre viaţă. Nu observi rolul pe care îl joci în crearea sentimentelor tale 
negative şi a experienţei tale negative despre realitate. Nu vezi realitatea 
cu adevărat, aşa cum este ea de fapt, ci prin lentila ego-ului. 

Când crezi ce-ţi spune vocea din cap, se creează în mod natural o 
experienţă negativă despre tine şi realitate. Suferinţa provine din 
ascultarea acestei voci. Vocea din cap îţi spune minciuni — jumătăţi de 
adevăr — şi cum ar putea minciunile să te facă fericit?! Cum ar putea duce 
ele la fericire sau la adevăr? Nu pot şi nu sunt menite s-o facă. Încrederea 
în minciuni duce la suferinţă şi este corect aşa, căci altfel, cum ai putea 
găsi vreodată adevărul? Pe acest plan al existenţei, adevărul este ascuns. 
Trebuie să cauţi adevărul şi să-ţi descoperi bunătatea înnăscută, dar de ce 
ai face-o dacă minciunile te-ar face să te simţi bine?! 

Deci, aceasta este schema. Fie că îţi place sau nu, aşa stau lucrurile 
pe acest plan al existenţei. Sufletul tău şi-a asumat provocarea de a se 
trezi la adevăr, experimentând mai întâi la ce rezultate duce încrederea în 
minciuni. Din fericire, ţi s-au oferit multe ajutoare — cărţi, învăţători, 
modele şi propria intuiţie — pentru a te orienta în direcţia corectă. Ţi s-au 
oferit toate resursele de care ai nevoie pentru a găsi adevărul, odată ce ai 
înțeles destule despre minciunile care menţin Iluzia. Iluzia este 
construită pe minciuni, motiv pentru care este şi numită Iluzie. 

Odată ce ai văzut ce pune la cale vocea din capul tău şi cât de 
dăunătoare este pentru tine şi pentru ceilalţi, poţi începe să înveţi să 
trăieşti ca bunătatea ta înnăscută şi nu ca ego-ul tău. Ştii deja cum să faci 
acest lucru, deoarece bunătatea înnăscută se exprimă uneori, chiar dacă 
îți petreci cea mai mare parte a timpului în conştiinţa egotică. 

Ştiţi cu toţii cum se simte bunătatea înnăscută. O simţi atunci când 
stai liniştit şi te conectezi cu ea, şi o simţi atunci când o manifeşti. 
Experienţa acestei bunătăţi înnăscute este experienţa a cine eşti cu 
adevărat şi este trăită subtil-energetic. 

Ţi s-a pus la îndemână un aparat de măsură pentru a şti când îţi 
exprimi ego-ul şi când, eul divin. Acest aparat constă în senzaţia energiei, 
a corpului şi a sentimentelor tale. Când îţi simţi energia expansivă şi 
corpul se simte relaxat şi în largul lui şi te simţi mulţumit, fericit şi 
îngăduitor, atunci eşti aliniat cu bunătatea ta înnăscută. Iar când simţi 
contrariul — adică, eşti tensionat, contractat, supărat, nemulţumit sau 
negativ în orice fel — eşti aliniat cu ego-ul. 

Dacă nu ţi-e greu să-ţi verifici corpul pentru a vedea la ce nivel ţi-e 
conştiinţa, poţi oricând să spui de cine asculţi, după cum se simte corpul 
tău: dacă se simte relaxat şi expansiv sau încordat şi contractat. Acesta 
este sistemul de ghidare care ţi s-a dat pentru a te ajuta să te întorci 
Acasă, la bunătate, la Dumnezeu. 

Aceasta înseamnă că nici nu ai nevoie de reguli specifice pentru a-ţi 
ghida comportamentul, deşi pot fi utile şi acestea. Experienţa directă îţi 
este călăuza. Devine clar cum să te comporţi în orice moment prin 
răspunsul pe care Îl simti în corp atunci când te comporti într-un anumit 
fel sau chiar când numai te gândeşti să te comporţi într-un anumit fel. 

Dacă ceva ce faci sau spui te face să te simţi contractat, opreşte-te şi 
fă o altă alegere. Iartă-te, cere-ţi scuze dacă trebuie, şi alege din nou. 
Scuzele te vor ajuta să uiţi trecutul, ca să poţi începe din nou. Totuşi, nu e 
nevoie să acţionezi numai prin încercare şi eroare, deoarece ţi se oferă, de 
asemenea, îndrumări intuitive în fiecare moment, înainte de a spune sau 
a face ceva. Doar că majoritatea oamenilor lasă reacţiile ego-ului, care 
sunt prestabilite, să o ia înaintea intuiţiei, care întotdeauna îi îndreaptă 
spre bunătate. 

Acesta este motivul pentru care conştientizarea gândurilor şi a 
condiţionărilor este atât de importantă. După ce recunoşti ce este 
prestabilit şi tendinţele tale de a te comporta în anumite moduri 
dăunătoare, poţi să te opreşti pentru o secundă şi apoi să faci o altă 
alegere. Pentru a învăţa să te opreşti o clipă şi să alegi altfel e nevoie de 
timp, până îţi intră în obicei. Setarea prestabilită nu se schimbă peste 
noapte. Chiar şi atunci când vezi cum lucrează ego-ul şi îl recunoşti ceva 
mai bine, o vreme, încă vei mai alege tot reacţia ego-ului, până ce acel 
spaţiu dintre gândire şi acţiune sau vorbire se va prelungi suficient ca să 
poţi alege cu înțelepciune, cu iubire. 

Odată ce începi să alegi cu mai multă iubire, eşti răsplătit cu fericire, 
pace şi iubire, şi devine mai uşor să alegi mai conştient. Totuşi, această 
trezire din ego poate fi un proces destul de îndelungat şi trebuie să ai 
răbdare şi compasiune faţă de sinele tău uman, întrucât setarea 
prestabilită va mai învinge câteodată. 

Bunătatea este propria sa răsplată. Cu cât te comporţi în aliniere cu 
bunătatea ta înnăscută, cu atât te simţi mai bine cu tine. Ai probleme cu 
stima-de-sine numai atunci când crezi ce îţi spune egoul despre tine şi 

faci jocul ego-ului: îi permiţi setării prestabilite să vorbească şi să 
acţioneze, în loc să alegi tu altceva. 

Nu te vei simţi niciodată bine până nu te vei alinia cu acel altceva 
decât ego-ul. Nu contează cât de bine arăţi sau cât de puternic eşti sau cât 
de inteligent, de bogat sau de talentat. Dacă permiţi setării prestabilite 
să-ți determine faptele şi vorbele, nu te vei simţi bine şi nu vei fi fericit. 
Doar atunci când vei deveni bunătatea care este adevărata ta natură — 
adică, să vorbeşti şi să acţionezi în conformitate cu bunătatea ta 
înnăscută — te vei iubi pe tine şi, astfel, îi vei iubi şi pe ceilalţi şi viaţa. A fi 
bun este secretul fericirii. Alegerea bunătăţii în locul setării prestabilite 
este secretul fericirii. 

Dar iată partea dificilă: Nimeni nu poate face asta pentru tine. Nu 
contează câte cărţi spirituale citeşti sau la câte retrageri spirituale 
participi şi nici cât de mult doreşti să te trezeşti, tot trebuie să decizi să 
nu urmezi tendinţele prestabilite. Oricât de mult ajutor primeşti pe calea 
spirituală, totul se reduce la responsabilitatea personală: Numai tu poţi 
alege bunătatea în locul a ce este prestabilit. 

În plus, această alegere trebuie făcută în fiecare moment. Până la 
urmă, acest mod de a fi va deveni automat, dar până când se va întâmpla 
acest lucru, trebuie să alegi conştient împotriva căii minimei rezistenţe. 
Din fericire, cu fiecare alegere conştientă, devine din ce în ce mai uşor să 
alegi contrar celor prestabilite, căci se creează noi căi neuronale în creier. 
Cu fiecare alegere, noua cale se consolidează, iar calea minimei rezistenţe 
devine mai puţin atractivă şi mai puţin convingătoare. 

Aceasta este munca. Aceasta este lucrarea ta spirituală. Nimeni nu a 
spus că va fi uşor. Atunci când sufletul tău a ales să vină aici, a ştiut în ce 
se bagă şi a spus: „Da, sunt gata pentru provocare!” Ai ales să fii aici, deşi 
majoritatea nu îşi amintesc să fi făcut această alegere. 

Este important să ştii acest lucru, căci altfel s-ar putea să te simţi 
victimizat de viaţă. Dar nu eşti o victimă a vieţii, decât dacă crezi vocea 
din capul tău. Tu eşti viaţa însăşi, însuşi Dumnezeu întrupat. Tu eşti 
Dumnezeu, eu sunt Dumnezeu, toată lumea şi totul este Dumnezeu. 

După cum ai observat, îmi place să-l echivalez pe Dumnezeu cu 
bunătatea. Este o abreviere uşoară. Ce este Dumnezeu? Dumnezeu este 
bunătate. Este Dumnezeu în tine? Este bunătatea în tine? Da! O poţi 
percepe. Este evident. 

Aşadar, observă această bunătate şi află că bunătatea ta este 
Divinitatea ta. Celebreaz-o, manifest-o şi fii ea. Comportă-te aşa cum te 
face ea să te porţi, deoarece această bunătate nu este doar o experienţă 
energetică, ci este vie în tine. Bunătatea ta este Divinul viu în tine şi care 
te animă pe parcursul zilei. Aceasta este cine eşti, nici mai mult, nici mai 
puţin. Această bunătate, această iubire este suficientă. Ea conduce 
universul — ba chiar, universurile! 

Îţi mulţumesc că eşti aici în acest univers. Îţi mulţumesc pentru 
atenţie. Această dorinţă de a lua parte la acest mesaj este chiar propria ta 
bunătate. Sunt mereu cu tine.» 


Capitolul o 
ARTA DE A TRĂI 





«Cum să trăieşti este o artă. Spun asta pentru că, la fel ca toate 
artele, cum să trăieşti este ceva ce trebuie învăţat prin încercare şi eroare, 
văzând şi făcând, prin experienţă. Şi este nevoie de multe experienţe 
pentru a afla ce trebuie învăţat. Cărţile te pot învăţa foarte multe, dar 
ceea ce sufletul tău trebuie să înveţe nu poate fi învăţat decât parţial din 
cărți. Viaţa, în sine, te învaţă cum să trăieşti. Viaţa te modelează şi te 
schimbă într-un mod real şi de durată, aşa cum cărţile nu o pot face. 

Viaţa îţi arată cum să trăieşti prin rezultatele alegerilor tale. 
Rezultatele formează învăţătura: Dacă alegi să nu iubeşti, atunci ceea ce 
rezultă din asta va fi o învăţătură. Şi dacă alegi să fii iubitor, atunci 
rezultatul acestei alegeri va fi o altă învăţătură. 

Învăţarea este livrată în „carne şi oase”, ca să zic aşa, nu în mintea ta. 
La fel cum programarea egotică şi alte reacţii automate s-ar putea spune 
că sunt imprimate „în carnea şi oasele tale”, lecţiile vieţii sunt asimilate 
de tine la niveluri dincolo şi de sub minte. Este posibil să nu fii nici măcar 
conştient de ceea ce ai învăţat. Şi chiar dacă eşti conştient şi încerci să-i 
înveţi pe alţii ceea ce ai învăţat, ei vor avea totuşi nevoie de ceva 
experienţă de viaţă, căci altfel nu vor înţelege cu adevărat ceea ce tu ştii. 

Nu există altă modalitate de a învăţa lecţiile vieţii, decât să te aşezi chiar 
tu la picioarele Vieţii ca să te înveţe. 

La fel cum unu plus unu este întotdeauna egal cu doi, iubirea va da 
un rezultat, în timp ce neiubirea va da altul. Ca şi în matematică, 
rezultatele alegerilor tale sunt destul de consecvente: atunci când te 
comporți cu iubire, te simţi bine la interior, iar când nu, nu te simţi bine. 
Viaţa este un profesor înţelept şi consecvent. În acest fel, viaţa este 
previzibilă — nu şi în multe alte aspecte —, dar în acest fel, aşa este. 

Nu se poate spune acelaşi lucru despre oameni, care uneori 
răsplătesc faptele lipsite de iubire, iar faptele de iubire nu sunt răsplătite, 
dar aceasta este natura liberului-arbitru. Adesea, el se opune vieţii, 
marelui învăţător. În cele din urmă, Karma echilibrează lucrurile. Totuşi, 
oamenii reacţionează, în general, unul faţă de altul aşa cum este de 
aşteptat: Dragostea este, de obicei, răsplătită şi apreciată, în timp ce 
faptele lipsite de iubire nu sunt. 

Ca un părinte înţelept şi bun, viaţa învaţă nu prin pedeapsă, ci prin 
consecinţe. Ceea ce trăieşti poate părea o pedeapsă, dar adevărul este că 
alegerile şi comportamentul tău duc la consecinţe invariabile, destinate 
să-ţi ofere un feedback corect şi să-ţi modeleze comportamentul într-o 
anumită direcţie. Această direcţie este către iubire. 

Ca atunci când atingi o sobă fierbinte, nu trebuie să repeţi 
comportamentele negative, ci să înveţi din ele şi să nu le mai faci. Faptul 
că oamenii repetă adesea comportamentele negative şi suferă 
consecinţele nu este o dovadă a răutăţii Vieţii, ci a puterii programării 
egotice. Tendinţa de a te comporta în anumite moduri negative nu 
dispare cu uşurinţă. Programarea egotică este convingătoare şi, prin 
urmare, acest plan al existenței umane este, neîndoielnic, „o şcoală a 
loviturilor dure”. 

Deci, ce ar putea să facă Viaţa? Trebuie să-ţi arate în mod constant 
cum să te comporti, chiar dacă învățarea este lentă şi consecințele, dure. 
În ciuda densităţii acestui plan al existenţei, faptul că eşti învăţat să eviţi 
suferinţa constituie un act de bunătate, chiar dacă această învăţare vine 
tot prin suferinţă. Şi asta face viaţa. În final, înveţi să fii iubitor şi fericit. 
Înveţi să creezi o viaţă fericită. 

Nu e vina vieţii că ego-ul are atâta influenţă. Aşa se întâmplă, pur şi 
simplu, şi faptul trebuie acceptat. Nici vina ta nu este. Nu este vina ta că 

este atât de dificil să depăşeşti programarea implicită. lar asta-i 
important de înţeles. Parte a programării egotice este să se 
autoînvinovăţească pentru că a fost prinsă în programarea prestabilită, 
dar asta doar adaugă mai multă suferinţă peste suferinţă. 

Calea de ieşire din această dilemă este să ai compasiune pentru 
condiţia umană, că ai un ego şi tot ce presupune asta. Compasiunea 
pentru tine şi ceilalţi este primul pas în depăşirea programării implicite. 
Toată lumea este în aceeaşi barcă, aşa că se impune să ai compasiune şi 
pentru ceilalți. 

Prea des, oamenii sunt supăraţi pe viaţă, învinovăţindu-L pe 
Dumnezeu pentru suferinţa lor şi simțindu-se victimizaţi. Furia şi vina îi 
împiedică să vadă şi să depăşească adevăratul motiv al suferinţei lor: 
percepțiile şi tendinţele ego-ului lor. Problema nu vine de la felul cum 
stau lucrurile, ci de la modul în care ego-ul îi determină să se comporte, 
ceea ce produce rezultate neplăcute. 

Compasiunea este calea de ieşire, deoarece, ori de câte ori o 
manifeşti pentru tine sau pentru ceilalţi, sinele tău divin iese în faţă, iar 
ego-ul trebuie să se retragă. Când sinele tău divin apare, ştie cum să se 
comporte cel mai bine. Ştii să fii bun şi să faci bine! Adevărata ta natură 
este iubitoare şi bună. Dar când sinele divin nu este în prim-plan, 
consecinţele nu vor fi, probabil, la fel de bune, pentru că te întorci la 
şcoala vieţii. 

Când eşti aliniat cu sinele divin, eşti aliniat cu viaţa şi nu mai eşti 
elevul vieţii. Ci eşti chiar viaţa. Ai lăsat în urmă ego-ul uman cu 
tendinţele sale negative. Eşti în fluxul vieţii, ceea ce-i uşor şi simplu. 

Să fii în flux este uşor, deoarece nu provoci o nevoie imediată de a 
primi o lecţie. Deocamdată, eşti în afara Karmei, cât timp eşti în flux. 
Doar când te pierzi în iluzia sinelui separat, atunci ai nevoie de lecţii care 
te îndreaptă spre iubire. 

Lecţia principală a întregii tale evoluţii este să vezi că tu nu eşti un 
sine separat, ci iubirea însăşi. Când te vezi ca fiind separat de restul, care 
este funcţia îndeplinită de ego, suferi. Şi când te simţi ca fiind divin — ca 
iubire — care se exprimă prin forma ta individuală, nu suferi. Provocarea 
şi lecţia generală a acestor vieţi omeneşti este să înţelegi că nu eşti sinele 
criticant, meschin, nemulţumit, egocentric care te consideri a fi, ci sinele 
divin, pe care suferinţa te ajută să-l descoperi. 

Este acesta un salt atât de mare?! Eşti şi ai fost întotdeauna o 
întruchipare a Divinului, dar poate că nu-ţi dai seama de acest lucru. 
Oricum, n-ai cum să nu trăieşti sinele tău divin. Vălul iluziei aruncat de 
sinele fals nu este atât de statornic sau impermeabil. Fluctuează. Pâlpâie. 
Nu poate fi menţinut. Nu te identifici întotdeauna cu gândurile tale, iar 
atunci când nu o faci, trăieşti adevărata ta natură, chiar şi numai pentru 
un scurt timp. 

Sinele tău adevărat este chiar aici. El citeşte aceste cuvinte. Priveşte 
prin ochii tăi. Este cel care simte scaunul şi podeaua de sub tine. Este cel 
care gesticulează, vorbeşte, respiră, face totul. Sinele fals nu face nimic, 
pentru că sinele fals este iluzoriu. Nu este altceva decât nişte idei despre 
tine. Este o iluzie aceea că sinele fals ar face ceva. 

Doar că adevăratul sine permite existenţa acestei iluzii. Permite 
eului iluzoriu să pară că preia aceste funcțiuni, dar nu există niciun sine 
fals care să audă sau să citească sau să trăiască ceva. Sinele fals este un 
miraj, un pretins sine, în timp ce sinele divin nu lipseşte niciodată. 
Reflectează la asta pentru un moment, fiindcă sinele divin este atât de 
aproape, încât este trecut cu vederea. Asta-i tot. Repet: sinele tău divin 
nu lipseşte niciodată. 

Pentru o perioadă în evoluţia ta, sinele fals a servit la ceva. Nu 
realizezi adevărul despre tine decât în ultimele tale vieţi, când această 
realizare devine scopul vieţii tale, aşa cum se întâmplă cu mulţi dintre 
voi. În vieţile anterioare, când credeai că eşti sinele fals, ai avut alte lecţii, 
multe lecţii umane, legate de ego, dorinţă, emoţii şi auto-dezvoltare. 
Programarea egotică creează toate lecţiile de care ai nevoie ca fiinţă 
umană, iar atunci când lecţiile au atins un anumit nivel de finalizare, 
atunci este timpul să te trezeşti la adevăr: nu eşti, de fapt, om, ci Divinul 
întrupat — şi aşa sunt toţi şi totul. 

Viaţa te ghidează cu atenţie în această călătorie umană către punctul 
său culminant: descoperirea a cine eşti cu adevărat. S-ar putea să crezi că 
tu îţi creezi şi îţi modelezi viaţa, ceea ce şi faci într-o oarecare măsură 
prin alegerile tale. Dar mai există o influență modelatoare mult mai 
puternică, care co-creează viaţa împreună cu tine şi are un proiect clar. 

Viaţa ta arată într-un anumit mod, deoarece a fost proiectată pentru 
tine cu colaborarea ta. Este concepută perfect pentru creşterea ta. 
Alegerile tale libere îi arată Vieţii de ce lecţii ai nevoie, dar Viaţa mai ştie 

exact şi ce are nevoie sufletul tău pentru a trece la următorul nivel al 
existenţei sale. Sufletul tău are un plan de studii, iar rezultatele alegerilor 
tale de zi cu zi sunt doar o parte din acest curriculum. 

Poţi avea încredere că viaţa te învaţă ceea ce trebuie să înveţi. Fii 
convins că viaţa te învaţă întotdeauna ceva, chiar dacă nu conştientizezi, 
şi aşa se întâmplă adesea. Încearcă să observi ce anume încearcă viaţa să 
te înveţe. Cooperează cu ea. Lasă viaţa să te poarte pe drumurile ei. 
Spune “da” vieţii şi las-o să te ducă spre iubire. 

Îţi mulţumesc că ai fost prezent. Îţi mulţumesc că ai fost deschis la 
acest mesaj. Eu sunt mereu cu tine.» 


Capitolul 10 
ACASĂ 





«Toată lumea ştie ce înseamnă Acasă. O ştii din experienţa simplă, 
cotidiană, de a ajunge acasă după ce ai fost plecat şi, de asemenea, o ştii 
din experienţa spirituală mai profundă de a fi Acasă, sau aliniat cu natura 
ta divină. Oamenii adoră să fie acasă pentru că se simt într-un anumit fel. 
Fie că ajungi la casa ta fizică sau Acasă, în Prezenţă, te simţi bine acasă. 

Cum ai descrie senzaţia de acasă? Este un sentiment de relaxare, 
desigur, o senzaţie de „Ahhh”, căci te poţi relaxa în sfârşit şi să fii aşa cum 
eşti tu. Când ajungi la tine acasă, poţi renunţa la mască, la figura publică 
şi la rolurile pe care le joci cu ceilalţi şi să fii, pur şi simplu, fără toate 
acestea. Şi când faci asta, vii Acasă la sinele tău spiritual. 

Ceea ce mai rămâne atunci când renunţi la personajul şi rolurile tale 
este nimeni, o experienţă a ființei pure. Când eşti nimeni, eşti Acasă, 
spiritual vorbind, şi atunci te poţi simţi ca acasă chiar şi în mijlocul lumii. 

Când eşti nimeni, devii cea mai bună versiune a ta. Nu-i aşa că, 
atunci când nu eşti deloc concentrat pe tine, eşti cel mai fericit şi te simţi 
cel mai în largul tău cu tine şi cu ceilalţi?! Acesta este unul dintre 
paradoxurile vieţii: Atunci când îţi pierzi sinele, câştigi tot ceea ce ţi-ai 
dorit vreodată: fericirea după care tânjeşti şi uşurinţa de a exista, care îţi 

deschid o inimă iubitoare şi generoasă. Când îţi pierzi sinele, te simţi 
bine şi îi faci pe ceilalţi să se simtă bine. 

Când devii nimeni, ceea ce pierzi este conştiința-de-sine, auto- 
centrarea şi egoismul. Aceste cuvinte, cu accentul lor pe sine, ascund 
adevărul: acest sine te împiedică să te simţi ca acasă în lume. Când eşti 
acasă, în ambele sensuri ale cuvântului, nu eşti conştient-de-sine, 
centrat-pe-sine sau egoist. Doar eşti. 

Nu toţi sunt capabili să fie doar ceea ce sunt, chiar şi atunci când 
stau singuri acasă. Nu au învăţat să fie un nimeni. Chiar acasă fiind, îşi 
cară în continuare identitățile şi rolurile. Asta se întâmplă din cauza 
faptului că mintea lor păstrează identitățile şi rolurile chiar şi atunci când 
ele nu mai sunt necesare. Fi îşi aduc sinele la suprafaţă iar şi iar, în 
fiecare nou moment, cu gânduri despre „eu”. Când eşti Acasă, spiritual 
vorbind, tocmai asta încetezi să mai faci, ceea ce îţi permite să fii acasă cu 
tine însuţi, Acasă în interiorul tău. Când eşti Acasă, cu majusculă, nu te 
gândeşti la tine, deşi s-ar putea să te gândeşti la ceva ce-ţi place, ceva 
care nu implică reimaginarea sinelui, reconstituirea lui. 

Numai gândurile despre „eu” sunt cele care creează sinele fals. Alte 
gânduri nu sunt o problemă. Nu te îndepărtează neapărat de adevărata ta 
natură. Poţi să scrii sau să citeşti sau să creezi, de exemplu, fără ca vreun 
gând despre propria persoană să se amestece cu experienţa respectivă. În 
acest caz, te bucuri profund, tocmai pentru că eul nu este acolo. 

„Eul” este cel care împiedică oamenii să se simtă ca acasă cu ei şi cu 
ceilalţi. Este interesant, nu-i aşa? Majoritatea oamenilor sunt îndrăgostiţi 
de gândurile lor despre „eu” şi le dau o atenţie enormă. Sunt fascinaţi de 
ele. „Eu” este subiectul lor preferat, atunci când sunt singuri sau cu alţii. 
Dar acum, îţi sugerez că aceste cele mai iubite dintre toate gândurile tale, 
de fapt, te ţin la distanţă de ceea ce îţi doreşti cel mai mult. Acesta este 
adevărul. 

Este important să vezi adevărul. Dacă nu o faci, nu vei fi motivat să 
trăieşti viaţa ca un nimeni, şi ar fi păcat. Când eşti îndrăgostit de 
gândurile despre tine, asta te împiedică să ai tot ceea ce îţi doreşti cu 
adevărat. Faptul că îți adori gândurile despre tine face parte din 
programarea care menține ego-ul la locul său. Dacă nu ai fi fost 
programat să iubeşti gândurile despre tine, ele nu ar fi fost la fel de 
convingătoare. Egocentrismul ego-ului menține ego-ul la locul său. Ego- 

ul este un sistem cu auto-susţinere în multe aspecte — şi, literalmente, se 
susține pe sine! 

Cine ai fi tu dacă nu ai fi acest „eu”? Ce înseamnă să fii nimeni? Cum 
te simţi? Oricine ştie cum este a fi nimeni, pentru că toată lumea petrece 
ceva timp în fiecare zi fiind nimeni, de exemplu, chiar înainte să adormi 
şi imediat după ce te trezeşti, înainte ca ideile despre tine şi viaţa ta să 
apară, şi în multe alte clipe pe timpul zilei. 

A fi nimeni s-ar putea să nu pară ceva atrăgător, dar a fi nimeni îţi dă 
o senzaţie foarte plăcută, precum că ai fi acasă, cea mai bună experienţă 
de a fi acasă. A fi nimeni este un scop meritoriu. Este, de fapt, obiectivul 
căii spirituale, deşi oamenii, în general, nu privesc aşa. Mulţi oameni 
spirituali încă încearcă să fie cineva: cineva spiritual, cineva care este 
treaz sau iluminat. 

Dar acesta este paradoxul: Nu poţi fi cineva şi, în acelaşi timp, să fii 
cel mai bun eu al tău, sinele tău divin. Nu poţi fi cineva şi, în acelaşi timp, 
să fii trezit sau iluminat. Trebuie să-ţi pierzi sinele mai întâi, 
abandonându-ţi gândurile despre tine şi viaţa ta. Asta-i totul, cu 
adevărat. Chiar şi acum, eşti în mod natural bun, natural divin, dar 
gândurile tale despre tine se amestecă în această cunoaştere şi în trăire. 

Pe calea spirituală, trebuie făcut un sacrificiu. Ceea ce trebuie 
sacrificat este simţul persoanei: sinele fals. Nu poţi fii cineva şi să fii treaz 
în acest moment, să fii în Prezenţă. Acestea sunt stări de conştiinţă care 
se exclud reciproc. Preţul pe care trebuie să îl plăteşti pentru a fi treaz în 
orice moment este sinele pe care l-ai iubit, l-ai urât şi care te-a obsedat. 
Nu aduci acel sine cu tine Acasă. Trebuie să-l laşi la uşă. Toate gândurile 
despre “mine şi viaţa mea” trebuie să plece sau să fie văzute drept ceea ce 
sunt — ca aparţinând lumii iluzorii a sinelui fals, ca nereale, nefiind cine 
eşti în realitate. 

Te poţi bucura în continuare să-ţi joci personajul, dar în acelaşi 
timp, ştiind că tu eşti dincolo de simţul persoanei, de toate identități şi 
rolurile. Atunci, îţi poţi purta rolurile şi identitățile mult mai uşor, 
precum costumele pe care le îmbraci pentru scurt timp atunci când ieşi în 
lume. Dar nu este nevoie să le porţi acasă. De fapt, pentru a fi Acasă, în 
sensul spiritual al cuvântului, nu le poţi purta. 

Când îţi dai jos costumul, te recunoşti ca fiind golul spaţios care a 
creat totul şi se exprimă prin tot. Totuşi, pentru a fi clar, tu nu eşti o 

expresie individuală a acestei spaţialităţi. Ci nu experimentezi nicio 
individualitate, niciun simţ al existenţei ca individ. Nu mai eşti de găsit 
nicăieri. Această spaţialitate nu este conținută în nimic — nici în tine, nici 
măcar într-o persoană iluminată —, ci pătrunde totul. Este fără graniţe. 

Când îţi pierzi simţul „eu”-lui, nu exişti undeva ca un „eu” diferit, 
îmbunătăţit. Ci nu exişti deloc! A spune: „Sunt spaţialitate” sau „Sunt 
nimeni” este inexact, deşi nu avem altă modalitate de a vorbi despre 
aceste lucruri, decât să folosim un astfel de limbaj dualist. Nu există „eu”. 
Nicăieri nu există niciun sine individual. Toate persoanele individuale 
sunt un miraj. Sunt gândite într-o existenţă imaginară. Tu eşti aici, eşti 
viu, dar nu există un tu, ci doar conştiinţa care animă un corp sau orice 
altceva: ea este un ceva, un singur ceva care face totul. 

Când îţi pierzi gândurile despre „eu”, câştigi totul. Nu numai că 
câştigi pace şi fericire, dar te simţi ca fiind pretutindeni şi în orice, deci 
câştigi literalmente totul. Simţul identităţii tale se extinde în tot ceea ce 
vezi şi experimentezi. Copacii şi florile şi pământul şi cerul se petrec în 
interiorul tău. Nu eşti separat de nimic. Totul se întâmplă în interiorul 
„tău”. Asta se întâmplă când devii nimeni: În acelaşi timp, devii totul. 
Este plăcut? Absolut. Este experienţa pe care tu, ca suflet, ai dorit-o de-a 
lungul timpului, să te întorci Acasă la adevărata ta natură. 

Am mai vorbit despre dragoste ca fiind dispozitivul de ghidare spre 
acasă, dar această învăţătură foarte importantă merită repetată. Te 
întorci Acasă prin iubire. Ori de câte ori alegi iubirea în locul gândurilor 
tale cu „eu”, eşti răsplătit cu mai multă iubire. Când oferi dragoste, 
sentimentul bun lăuntric îţi spune că mergi într-o direcţie bună, iar acel 
sentiment bun te încurajează să continui în această direcţie. Acest 
sentiment de iubire îţi spune când eşti Acasă sau pe drumul către Acasă 
şi îţi arată cum poţi ajunge. Şi sentimentul acesta de iubire te sprijină în 
călătoria ta. 

Acasă este experienţa iubirii şi asta îşi doreşte cu adevărat orice 
fiinţă umană. Ai o mulţime de programe care te conduc, dar şi dragostea 
face parte din programarea ta. Eşti construit să te îndrepţi spre iubire, iar 
dragostea câştigă în cele din urmă contra ego-ului. 

Programarea egotică nu este mai puternică decât iubirea. Te afli sub 
vraja ego-ului doar până când îţi termini lecţiile pe care programarea 
egotică a fost concepută să le creeze. Ego-ul a fost profesorul tău. 

Suferinţa a fost profesoara ta. Dar odată ce eşti gata să devii iubire, Acasă 
se iveşte şi suferinţa se poate sfârşi. Dragostea te va tot trage spre Acasă 
până vei ajunge, ceea ce va fi, într-adevăr, foarte plăcut. 

Vă mulţumesc că aţi fost aici. Vă mulţumesc pentru deschiderea 
către iubire. Eu sunt cu voi mereu.» 


Capitolul 11 
SĂ VEZI FRUMUSEŢEA PRETUTINDENI 





«Când eşti trezit sau iluminat, vezi frumuseţea peste tot, chiar şi în 
ceea ce nu este considerat frumos de normele convenţionale. Asta, pentru 
că, atunci când eşti trezit sau iluminat, vezi prin alţi ochi, nu cei 
convenţionali. Înainte de trezire, ai un etalon de frumuseţe, anumite 
imagini şi idei despre ceea ce este frumos, care te determină să treci cu 
vederea o mare parte din frumuseţea din lume şi din oameni. 

Ego-ul vede lumea printr-o lentilă a dualității: bună sau rea, 
frumoasă sau mai puţin frumoasă, plăcută sau neplăcută, pentru sau 
contra “mea”. Ego-ul nu cuprinde decât o mică parte din viaţă şi trece cu 
vederea sau respinge restul. Această respingere a unei mari părţi din 
viaţă creează multe din suferinţele pe care le trăiesc oamenii. Orice nu-i 
place ego-ului are potenţialul de a-l face nefericit. Şi sunt o mulţime de 
lucruri care te pot împiedica de a fi fericit şi în pace. 

O mare parte din ceea ce îi place şi nu-i place ego-ului este arbitrar şi 
programat, nu are nicio legătură cu raţiunea, simţul practic sau chiar 
supraviețuirea. Preferinţele ego-ului nu sunt doar „Îmi plac căţeluşii şi 
nu-mi plac tigrii”, ceea ce ar fi de înţeles din perspectiva supravieţuirii. 
Preferinţele ego-ului nu se referă atât la supravieţuire, cât la crearea unei 
identități: „Sunt cineva căruia îi place x şi nu-i place y. Acesta sunt eu." 
Motivul pentru care ego-ul respinge atât de mult din lume şi oameni este 
că acest lucru îi oferă o identitate. Sinele fals este construit din atracţii şi 
repulsii. 

Aşa se explică de ce schimbarea preferințelor şi credințelor poate 
părea foarte amenințătoare: Punerea la îndoială a preferințelor şi, mai 
ales, a credințelor tale ridică întrebarea mai profundă despre cine eşti. 
Cine eşti tu fără ele? 

Opui multă rezistenţă la astfel de schimbări, din cauza a ceea ce 
presupui că ar spune despre tine. Oare înseamnă că ai greşit sau că erai 
nebun să îţi placă sau să crezi acel lucru? Întotdeauna, ego-ului îi vine 
greu să recunoască aşa ceva şi este un motiv pentru care oamenii nu-şi 
pun la îndoială credinţele, adică identitatea lor personală. Oare dacă ai fi 
dispus să-ţi schimbi convingerile, ce ar însemna asta? Ar însemna că eşti 
neloial? Nestatornic? Că nu eşti de încredere? Că nu ştii ce vrei? Oamenii 
nu vor să-şi asume nici aceste aspecte personale, ceea ce este un alt 
obstacol. 

Şi cum îţi va afecta viaţa schimbarea credințelor, a identităţii 
personale? Oare te vor respinge prietenii şi familia? Cine îţi vor deveni 
prieteni? Vă veţi potrivi? Ce se va întâmpla cu tine? Acestea sunt câteva 
dintre preocupările care împiedică oamenii să fie mai flexibili cu privire 
la convingerile lor şi să exploreze mai profund cine sunt cu adevărat. 

Un atentat la identitatea personală poate fi resimţit chiar ca o 
problemă de supravieţuire: „Oare cei care gândeau ca mine se vor 
întoarce împotriva mea când nu voi mai fi ca ei?” La un nivel profund, 
primitiv, există sentimentul că viaţa îţi este în pericol dacă schimbi ceea 
ce îţi place sau ce crezi. Pentru ego, să-şi schimbe preferinţele şi 
credinţele — adică, identitatea personală — este o problemă de viaţă şi de 
moarte. 

Şi totuşi, sunt preferinţele şi credinţele tale mai importante decât 
iubirea, mai importante decât să îmbrăţişezi întreaga viaţă? Preferinţele 
şi credinţele îţi limitează deschiderea în faţa vieţii şi asta este problema. 

Lumea ego-ului este limitativă. Există mult mai multe lucruri de care 
poţi să te bucuri şi pe care poţi să le îmbrăţişezi, decât lucrurile şi 
oamenii pe care ai ales făţiş să-i îmbrăţişezi. Ce-ar fi dacă ai ţine la 
preferinţele şi convingerile tale mai puţin şi ai fi mai flexibil?! Ce-ar fi să 
nu respingi nimic şi pe nimeni?! Chiar dacă nu ai îmbrăţişa totul şi pe 
toţi, ci, pur şi simplu, ai fi mai deschis la orice şi la toată lumea, aceasta 
ar fi o schimbare foarte mare pentru majoritatea oamenilor, care le-ar 
îmbunătăţi viaţa. 

Există atât de multe lucruri în această lume de care să te bucuri: 
atâta frumuseţe, atât de multe lucruri pe care le-ai putea face şi explora, 
atât de multe ai putea crea, atât de multe persoane de la care ai putea 
învăţa. Dar majoritatea oamenilor trăiesc într-o lume mică, care le 
reflectă preferinţele şi credinţele. 

Nu spun că ar fi ceva în neregulă cu asta. Acest lucru este firesc, dar 
este bine să-ţi dai seama cât de mult îţi modelează viaţa preferinţele şi 
credinţele şi să nu le laşi să fie excesiv de limitative. Tot ce spun este că e 
bine să te extinzi uneori şi să fii deschis la activităţi noi, perspective noi şi 
oameni noi. 

O modalitate de a te extinde este prin simpla practică de a vedea 
frumuseţea în toată lumea şi în toate, în lucrurile obişnuite şi cele mai 
banale. Nu este atât de greu să faci asta. Cheia pentru a întrerupe obiceiul 
minţii de a trece cu vederea frumuseţea din viaţă este să înveţi să dai 
atenţie lucrurilor la care nu dai atenţie de obicei. 

Singurul mod în care nu poţi găsi frumuseţea în ceva sau cineva este 
să nu-i acorzi atenţia deplină şi, în schimb, să dai atenţie gândurilor tale. 
Dacă atenţia ta se concentrează pe ceva, inclusiv pe o persoană, suficient 
de mult timp fără gânduri, vei simţi un gen de frumuseţe acolo, dacă nu 
chiar o frumuseţe convenţională. 

Cel care îşi focalizează atenţia este eul tău divin, care este îndrăgostit 
de toate. Deoarece sinele divin recunoaşte totul ca fiind el însuşi, simte că 
totul este demn de iubit şi frumos în sine. Ori de câte ori acorzi atenţie 
unui lucru suficient de mult timp, sinele tău divin apare în prim-plan, iar 
asta îţi permite să experimentezi sinele divin pe durata aceastei 
focalizări. 

Acest lucru este valabil pentru orice lucru căruia îi dai atenţie. Sinele 
divin îşi revarsă dragostea asupra orice percepe. Totuşi, de obicei, se 
întâmplă că gândurile interferează cu această atenţie şi aluneci în 
realitatea virtuală a minţii, adică ideile sale despre lucrul căruia îi dai 
atenţie. Şi atunci, nu mai îi acorzi atenţie, adică nu mai eşti prezent doar 
pentru acel lucru, ci dai atenţie ideilor, dorințelor sau sentimentelor 
despre el. Sau eşti mai prezent în realitatea virtuală şi te gândeşti complet 
la altceva. 

Atunci când acorzi atenţie la orice ar fi un timp suficient, el devine 
frumos, uimitor, un miracol. Devine ca iubitul tău şi te umpli de 

recunoştinţă. Acest lucru este evident în relaţiile cu persoanele pe care le 
iubeşti, inclusiv cu animalele de companie. Pe măsură ce le priveşti atent, 
oferindu-le atenţia ta completă şi nefragmentată (nefragmentată de 
gânduri), iubirea curge de la tine spre ele. Când se întâmplă acest lucru, 
s-ar putea să ai impresia că ele sunt cauza iubirii tale, dar, de fapt, atenţia 
ta totală şi fără gânduri face ca dragostea din interiorul tău să înceapă să 
curgă în lume. 

Acest lucru este important de înţeles, deoarece înseamnă că ai putea 
să-ţi acorzi atenţia completă lucrurilor sau oamenilor cărora nu le acorzi 
în mod normal atenţie sau de care chiar nu îţi place, şi ai simţi acelaşi 
flux de iubire pentru ei. 

Aşadar, asta vă sugerez să faceţi ca practică. Daţi deplină atenţie 
lucrurilor şi persoanelor pe care le întâlniți, inclusiv celor care nu vă plac 
în prezent şi vedeţi câtă dragoste şi frumuseţe puteţi simţi în orice şi 
oricine. 

Această practică este încă un exemplu legat de ceea ce vă spuneam 
recent, când vă sugeram să vă comportaţi ca şi cum aţi fi iluminaţi. Cei 
care sunt iluminaţi acordă atenţie totală vieţii cu uşurinţă şi în mod 
natural, deoarece nu mai sunt captivaţi de vocea din capul lor. Aceste 
gânduri nu-i mai afectează şi nu mai distorsionează experienţa lor de 
viaţă. Fără ele, participă firesc la orice vine din fluxul vieţii în orice clipă. 

Aceasta este o descripţie a stării de iluminare. Aşadar, prescripţia 
pentru iluminare este să faceţi identic şi cât mai bine: Fiţi prezenţi la ceea 
ce apare din flux în fiecare moment, cât puteţi mai bine şi fără amestecul 
vocii din cap. Astfel de gânduri, în mod evident, nu sunt necesare, 
deoarece iluminaţii funcţionează armonios fără să aibă de-a face cu ele. 

Intenţia de a da atenţie vieţii în acest fel este primul pas şi unul 
foarte important. Cu toate acestea, trebuie să spun că, fără practica 
meditaţiei, va fi dificil să acorzi pe deplin atenţie vieţii — să fii prezent. 

Meditaţia este un mod de a exersa să fii prezent fără provocările 
suplimentare cauzate de activităţile vieţii, care agită mintea. Când corpul 
tău este nemişcat, aşa cum se întâmplă în meditaţie, mintea se linişteşte 
în mod natural, făcându-ţi mai uşor să dai deoparte gândurile. De aceea, 
este util să exersezi întâi să rămâi prezent în meditaţie, înainte de a 
încerca să fii prezent în timpul ocupaţiilor tale. În orice caz, încearcă să 

fii prezent şi în viaţa de zi cu zi, dar aceste încercări vor fi mult ajutate de 
o practică meditativă. 

Motivul pentru care, atunci când eşti cu adevărat prezent, 
frumuseţea este atât de accesibilă este că, fiind prezent, poţi să priveşti 
viaţa prin ochii Divinului. Când eşti prezent, vezi frumuseţea pe care şi 
Divinul o vede când priveşte prin ochii tăi. Când eşti prezent suficient de 
mult timp, devii dragostea. Tu eşti dragostea, iar dragostea vede 
frumuseţea peste tot. 

Vă mulţumesc că aţi fost prezenţi. Vă preţuiesc şi sunt aici să vă 
susţin în orice fel pot. Sunt mereu cu voi.» 


Capitolul 12 
LINIȘTE ȘI NECLINTIRE 





«Se pare că nu ai avea nevoie de instrucţiuni pentru a exista, şi 
totuşi, doar-să-fii este unul dintre cele mai grele lucruri de făcut. Setarea 
ta implicită este să faci — să faci aproape orice, în loc doar să fii. “A fi” 
este anatema pentru ego, deoarece ego-ul nu poate exista atunci când tu 
doar-eşti. Aceasta ar putea fi chiar definiţia lui “doar a fi”: este o stare în 
care ego-ul s-a predat. Ceea ce creează şi menţine ego-ul — activitatea, în 
special activitatea mentală — nu mai funcţionează. 

Există o legătură puternică între ego şi activitate. Vocea din capul 
tău nu numai că te ţine implicat în activitatea mentală, ci este implicată 
în mare măsură şi în dirijarea activităţilor tale fizice. Deci, oprind aceste 
activităţi, ego-ul este slăbit şi scos de pe linie. 

Puţini oameni îşi dau seama că ego-ul este cel care le dirijează 
activităţile. Cred că ei decid ce fac, când, de fapt, ego-ul alege pentru ei. 
Ei urmează vocea din cap fără s-o pună la îndoială. 

Oamenii au o voinţă liberă, dar nu este chiar prea liberă până nu vezi 
acest mare adevăr: Vocea din capul tău este vocea ego-ului. El conduce 
spectacolul, iar tu crezi că o faci tu. Dar, de fapt, viaţa ta este orchestrată 
de către cel mai primitiv aspect al tău. Acesta este motivul pentru care în 

lume există atâta durere şi greutăţi. Majoritatea oamenilor ascultă de un 
stăpân aspru şi nesocotit. 

Eşti mult mai mult decât asta! Cei care duc vieţi fericite şi împlinite 
au învăţat să nu facă voia celor mai joase instincte şi impulsuri ale ego- 
ului. Au învăţat să fie buni, asimilând credinţe şi atitudini pozitive, ceea 
ce i-a ajutat să depăşească influenţele negative ale vocii din cap. Au 
învăţat să asculte o mare parte a timpului de altă voce mai înţeleaptă, 
“mica voce liniştită”. Cu toate acestea, ei încă nu sunt neapărat liberi de 
vocea din capul lor. Încă mai cred că această voce reflectă cine sunt ei şi, 
adesea, încă o cred. 

Există o altă stare de conştiinţă dincolo de aceasta, în care recunoşti 
că vocea din cap nu este cine eşti, că cea mai mare parte din ceea ce 
spune nu este de încredere şi că nimic din ceea ce spune nu este necesar 
ca să funcţionezi. Acest lucru devine evident pentru cei care s-au detaşat 
suficient de ea, de obicei datorită unei schimbări de conştiinţă care le-a 
permis să simtă cine sunt cu adevărat. Fără o asemenea Graţie, tot ce poţi 
să faci este să-ţi dezvolţi suficient raţiunea şi autocontrolul pentru a trece 
peste vocea din cap o parte, dacă nu chiar cea mai mare parte a timpului. 
Dar pentru a te elibera de această voce, vei avea nevoie de puţin Har. 

Harul vine la timpul său. Evoluezi după un calendar perfect pentru 
sufletul tău. Totuşi, poţi face unele lucruri pentru a grăbi sosirea Graţiei. 
Unul dintre cele mai importante lucruri pe care le poţi face este “doar să 
fii”: „Stai liniştit şi află că eu sunt Dumnezeu”. Această frază din Biblie nu 
se referă la un Dumnezeu exterior, ci la Divinul din interiorul tău. Stai 
liniştit, opreşte orice activitate şi descoperă că Dumnezeu locuieşte în 
tine (şi în orice). Căută Liniştea din interiorul tău — întoarce-te spre ea şi 
intră în armonie cu ea — şi vei ajunge în cele din urmă să o cunoşti. 

Când întreaga activitate este oprită, atât fizic, cât şi mental, este 
posibil să experimentezi ceea ce stă la baza şi se află dincolo de această 
viaţă umană. Eşti menit să fii om şi trebuie să fii activ în lume, dar nu eşti 
numai om. Divinitatea ta — cine eşti tu cu adevărat — este trăită în tăcerea 
lui “doar a fi”. Pentru aceasta, nu este necesară o linişte exterioară, ci 
tăcerea mentală. Pentru a trăi cine eşti cu adevărat, mai ales activitatea 
mentală trebuie să se oprească, în special gândurile care învie continuu 
falsul sine — toate gândurile cu şi despre „eu”. 

De fapt, gândurile cu „eu” nu trebuie neapărat să se oprească, şi 
probabil că nici nu e posibil; tot ce trebuie să faci este să nu le mai asculţi. 
La fel cum pot apărea sunete pe care nu le observi, deoarece nu eşti atent 
la ele, poate exista o voce în cap pe care să nu o observi, deoarece nu eşti 
concentrat asupra ei. 

“Doar a fi” este o stare în care nu mai eşti concentrat pe gândurile 
care îţi trec prin minte sau chiar pe senzațiile pe care le-ai putea avea, ci 
pe dimensiunea mai subtilă, spirituală a vieţii în care s-ar putea spune că 
trăieşte sinele tău divin. Această dimensiune spirituală se află sub lumea 
senzorială şi este accesibilă prin simţuri, dar este o experienţă mai subtil- 
energetică decât simţurile fizice. 

Dacă doreşti să experimentezi cine eşti cu adevărat, sinele tău divin, 
trebuie să îţi deplasezi atenţia de la gânduri şi chiar de la simţuri şi să te 
acordezi la ceva care este dincolo de acestea. Cuvintele o pot doar indica, 
dar îţi poţi găsi destul de uşor calea către Liniştea lăuntrică, care nu este 
chiar atât de liniştită. 

Tărâmul subtil este familiar majorităţii dintre voi, chiar dacă îl 
atingeţi doar pentru scurte perioade. Iar cei care meditaţi, cu siguranţă, îl 
cunoaşteţi. Deoarece tărâmul subtil este trecut cu vederea şi subestimat 
de minte, puţini îşi fac timp să cultive starea de “doar a fi”. Acest lucru 
este cultivat prin meditaţie. Pe măsură ce înveţi să-ţi observi mintea în 
meditaţie şi, astfel, să te distanţezi faţă de ea, vei aluneca în “doar a fi” 
sau Linişte ori Neclintire. 

Liniştea este întotdeauna acolo şi te poţi acorda la ea în orice 
moment, deşi pare să dispară atunci când eşti activ în lume sau te pierzi 
în gândire. Nu trebuie să se întâmple aşa. Poţi învăţa să simţi Liniştea din 
centrul fiinţei tale chiar şi în timpul activităţilor. Totuşi, pentru ca acest 
lucru să se întâmple, trebuie să se schimbe modul cum te raportezi la 
activitate. 

De obicei activitatea, aşa cum am spus, este dirijată de ego, iar în 
acest caz, probabil că nu vei experimenta Liniştea sau Neclintirea. Odată 
ce ego-ul te-a luat în stăpânire, te împinge să forţezi lucrurile, să te 
grăbeşti, să critici şi să ai alte asemenea iniţiative negative ca să te facă să 
eviţi Liniştea. Dar mai există şi o altă posibilitate, anume ca activitatea să 
răsară din flux — chiar din Linişte. Aceasta este o experienţă foarte 
diferită de cea în care activităţile tale sunt dirijate de ego. 

Deci, cum treci de la un mod de a-ţi trăi viaţa la celălalt? Aceasta este 
întrebarea-cheie. Câteva lucruri sunt implicate în această schimbare de 
conştiinţă. În primul rând, trebuie să fii conştient de gândurile tale. Apoi, 
trebuie să te fi distanțat destul de ele ca să ai posibilitatea de a alege — 
adică, dacă să le crezi şi să le urmezi sau dimpotrivă. Şi în al treilea rând, 
trebuie să ai o anumită experienţă a Liniştii şi a răsplatei care rezultă din 
ea, căci altfel, de ce ai încerca să te eliberezi de vocea din cap?! 

Pentru a face efortul necesar să te detaşezi de minte, trebuie să ai 
suficientă motivaţie. Suferinţa este un factor motivant important, dar ea 
nu este de ajuns pentru a te scoate de sub influenţa vocii din cap. Trebuie 
să fi şi gustat din ceea ce este cu putinţă. Există şi un alt mod de a trăi, 
dar trebuie să-l experimentezi, nu doar să-ţi vorbească cineva despre el. 
Trebuie să experimentezi Liniştea, şi nu doar o dată. 

Din fericire, trăirea Liniştii nu cere foarte mult. Dorinţa şi intenţia 
sunt cruciale, precum şi practica meditaţiei. Dacă nu eşti dispus să 
practici meditaţia, este în regulă, dar progresul spiritual va fi mult mai 
rapid dacă meditezi zilnic. Subliniez acest aspect. 

Meditaţia îţi va oferi experienţa Liniştii sau Neclintirii şi atunci vei 
şti către ce te îndrepţi şi ce este spiritual cu putinţă, dincolo de orice idei 
frumoase pe care le-ai putea avea cu privire la acest lucru. Practicarea 
meditaţiei te va ajuta, de asemenea, să experimentezi Liniştea mult mai 
des în mijlocul vieţii de zi cu zi. 

Înveţi un nou mod de a fi, iar acest lucru nu se întâmplă peste 
noapte. Ca şi în cazul oricărei învăţări, a învăţa să fii în Linişte necesită 
dorinţă, alegere şi efort. Îţi antrenezi creierul să funcţioneze diferit de 
cum e prestabilit. Pentru ca starea ta de conştiinţă să se schimbe, trebuie 
să aibă loc schimbări fizice în creier. Aceste schimbări au loc prin 
repetiție — prin practică. Aşa cum toate obiceiurile rele sunt create prin 
repetare, din fericire, la fel se întâmplă şi cu cele bune. 

Meditaţiile ghidate sunt o modalitate excelentă de a începe cu 
meditaţia, mai ales dacă ţi se pare prea dificil să stai liniştit sau să 
meditezi. Oricine poate asculta o meditaţie ghidată şi să o considere 
plăcută. Acest mod de a medita este lipsit de efort, lăsându-te condus 
prin cuvinte în experienţa Liniştii. 

Acum, voi folosi ultimele momente disponibile pentru a te ajuta să 
experimentezi Liniştea într-un fel de meditaţie ghidată. 

Stai aşezat sau întins şi observă ce simte corpul tău în timp ce atinge 
orice ar atinge. Observă toate zonele corpului unde este în contact cu 
ceea ce te sprijină: spatele, şezutul, picioarele, tălpile. Odihneşte-te un 
moment, menţinând atenţia asupra acestor simple senzaţii de contact. 

Acum, observă cât de natural te cufunzi în aceste senzaţii, doar prin 
această intenţie, şi rămâi aşa pentru un timp. Observă ce se întâmplă 
chiar acum, când sugerez asta, căci probabil ai pătruns deja mai adânc în 
aceste senzaţii faţă de când am început. 

Atâta timp cât asculţi aceste cuvinte, nu mai gândeşti, deci permite-i 
Conştienţei să se mişte între ascultarea acestor cuvinte şi simţirea a ceea 
ce sugerez. Observă ce se întâmplă acum, pe măsură ce te afunzi mai 
adânc în senzațiile simple ale corpului care atinge ceea ce atinge. Nu eşti 
atent la nimic altceva, decât la vocea mea şi la senzațiile pe care le simţi 
în acest moment. 

Cum sunt aceste senzaţii? Nu trebuie să le descrii mental, ci să le 
trăieşti. Cum este această experienţă? Este plăcută, nu-i aşa? Cum este 
plăcerea asta? Este dragostea universului! Este Liniştea. Ai intrat în 
lumea subtil-spirituală doar dând atenţie deplină senzaţiilor. 

Cu cât rămâi mai mult în plăcerea subtilă care însoţeşte natura ta 
divină, cu atât ea se va adânci şi se va deschide ca o experienţă vie, plină 
de energie, de dragoste, pace şi mulţumire, toate fiind semne că eşti 
Acasă, în braţele Divinului. 

Concentrează-te pe această experienţă subtilă a Liniştii ori de câte 
ori o trăieşti, inclusiv pe timpul zilei. Poţi învăţa să stai în Linişte chiar şi 
în timpul zilei. Ca şi cum ai fi în ochiul unui uragan, poţi învăţa să rămâi 
nemişcat şi conectat la iubire şi neatins de suişurile şi coborâşurile vieţii. 

Îţi mulţumesc că ai fost aici. Sunt mereu cu tine.» 

Capitolul 13 
SCOPUL CĂII SPIRITUALE 





«Astăzi, vreau să fac anumite clarificări cu privire la scopul căii 
spirituale. În primul rând, te întreb: de ce te afli pe calea spirituală? De ce 
vrei să devii iluminat? Răspunsurile tale vor fi, cel mai probabil, că nu 
doreşti să suferi, că vrei să fii fericit sau că doreşti să ieşi din roata 
Karmei. Acestea sunt motivații suficiente pentru eforturile tale, dar nu 
sunt cauza reală pentru care sufletul tău se află pe calea spirituală. 
Acestea sunt mai mult motivele ego-ului sau sinelui tău uman pentru a 
face toate lucrurile pe care le faci în numele creşterii tale spirituale. 

Însă care este motivul sufletului tău de a fi pe calea spirituală? 
Sufletul tău se bucură de experienţa de a fi în trup, aşa că nu se grăbeşte 
să plece nicăieri altundeva. Sufletul nu este preocupat de suferință mai 
mult decât cu ce te-ai îmbrăcat ieri. Asta poate suna dur, dar pentru 
suflet, suferinţa este doar un alt lucru în viaţă care vine şi pleacă, precum 
vremea. De îndată ce suferinţa s-a dus, s-a dus. 

În plus, suferinţa serveşte scopului sufletului de a învăţa, aşa că ea 
nu este o problemă pentru suflet şi din acest motiv. Lecţia cea mai 
profundă a sufletului tău, care este şi lecţia căii spirituale, este să înveţi 
cum să trăieşti fără a suferi, aşa că sufletul acceptă suferinţa ca fiind 
parte a planului. Şi el apreciază cât de eficient te învaţă suferinţa ceea ce 
trebuie să înveţi. 

Sufletul nu este preocupat nici de fericire, deoarece şi asta vine şi 
pleacă. Sufletul tău nu s-a întrupat pentru amuzament, deşi viaţa este 
adesea minunat de distractivă. Sufletul tău a venit la viaţă pentru 
experienţă, oricum ar fi ea. Poate fi amuzantă sau nu, dar acest lucru nu 
este important. 

Experiențele sunt acelea importante pentru sufletul tău, iar viaţa are 
multe. Orice se întâmplă, este o experienţă, una unică. Sufletul tău este 
lacom de experienţe -— tot felul de experienţe — şi Pământul este un loc 
excelent să le găseşti. 

Dualitatea oferă o gamă largă de experienţe, atât bune, cât şi rele, în 
opinia ta. Sufletul tău apreciază dualitatea pentru varietatea pe care o 
oferă, nefăcând judecăţi de valoare. Nu există bun sau rău pe tărâmul 

sufletului, sau am putea spune că totul este bun pentru suflet, pentru că 
totul oferă experienţe. Ce-ar fi să-ţi imaginezi că asta este şi perspectiva 
ta!? Imaginează-ţi cât de eliberator ar fi să întâmpini cu bucurie orice 
experienţă pe care o ai! Asta ar fi o atitudine foarte iluminată din partea 
ta! 

Iluminarea înseamnă să trăieşti viaţa aşa cum o trăieşte sufletul tău: 
fără împotriviri sau evaluări, fără bine sau rău, ci totul fiind bun. Acesta 
este obiectivul căii spirituale: să îmbrăţişăm viața pe deplin, să nu o 
împărțim în bine sau rău, în atracţii sau repulsii. 

Problema cu aceste judecăţi de valoare este că toate îl au pe „eu” în 
centru. Evaluările sunt făcute întotdeauna din perspectiva „eu-lui”: „Îmi 
place asta. Nu-mi place aia.” Există întotdeauna un „eu” de care este 
ataşată preferința, iar acel „eu” este sinele fals. Dar pentru suflet sau 
pentru cei iluminaţi, viaţa este doar aşa cum este ea şi, oricum ar fi, este 
acceptată în mod natural — nu-i nevoie de evaluări, de argumente sau 
dezbateri despre ea! 

Nu-ţi sugerez să spui mereu „Îmi place” despre orice şi nici că ar fi 
posibil să te simţi tot timpul aşa. Oricât de iluminată ar fi această 
atitudine, ceilalţi ţi-ar pune la îndoială, cu siguranţă, raţiunea sau chiar 
sănătatea mintală dacă ai face-o. Sinelui tău uman nu-i vor plăcea în mod 
firesc o mulţime de lucruri. Dar nu contează. Există altcineva aici care 
este îndrăgostit de viață aşa cum e ea. Şi cu acesta îţi sugerez să iei 
legătura. 

Îţi sugerez doar să observi atracțiile şi repulsiile tale umane atunci 
când apar şi apoi să le laşi în pace. Pentru a fi iluminat, nu trebuie să-ţi 
dispară preferinţele şi nu vor dispărea atâta timp cât eşti om. Sinele tău 
uman şi preferințele sale pot coexista confortabil cu adevăratul sine, care 
este un aspect al sufletului tău şi îndrăgostit de viaţă aşa cum e ea. 

A fi iluminat nu înseamnă că nu mai ai preferinţe sau sentimente. A 
fi iluminat înseamnă că nu eşti conştient doar de trăirea realităţii de către 
sinele fals, ci şi de către sinele real, şi că eşti mai aliniat cu aceasta din 
urmă decât cu a sinelui fals. Să fii iluminat înseamnă să te muţi în 
perspectiva adevăratului tău sine, care iubeşte şi acceptă sinele tău fals, 
preferinţele şi evaluările acestuia şi orice altceva. 

Sinele tău adevărat are o relaţie afectuoasă cu sinele tău fals. Iubeşte 
experienţele unui sine fals la fel de mult pe cât iubeşte orice altceva. Nu 


Isus vorbeşte: Despre întruchiparea Conştiinţei Cristice pag. 57 


simte nevoia să scape sau chiar să suprime sinele fals. Îi plac experienţele 
pe care le aduce sinele fals, chiar şi suferinţa şi drama. Dar, odată ce te 
iluminezi, recunoşti că suferinţa şi drama sunt ceea ce sunt — ceva creat 
ca prin magie de sinele imaginar. 

Drept urmare, atunci când eşti iluminat, este dificil să mai apară 
suferinţa. După ce ai descoperit un truc magic, nu mai poţi fi păcălit de 
această iluzie şi, odată ce ai pătruns prin iluzia sinelui fals, ea nu te mai 
poate face să suferi. Doar atunci când crezi în iluzie, o poate face. 

Sufletul tău se bucură că a priceput iluzia pe cât i-a plăcut să creadă 
în iluzie. Pentru sufletul tău, o experienţă nu este mai bună sau mai rea 
decât alta; sunt doar diferite. Toate experienţele sunt egale — la fel de 
iubite şi la fel de apreciate. 

Aceasta este o schimbare dramatică a percepţiei, o schimbare ca de 
la noapte la zi. Aceasta este libertatea despre care vorbesc înțelepţii şi 
misticii: eliberarea de suferinţă. Dar nu sufletul tău devine liber, întrucât 
a fost întotdeauna liber. EI a privit întotdeauna viaţa ca pe o aventură 
minunată şi perfectă. Te eliberezi de falsul sine şi de percepțiile sale false 
— devii liber să simţi viaţa aşa cum o simte sufletul tău. Aceasta este 
iluminarea. 

Scopul căii spirituale este de a scăpa de percepții false şi neînţelegeri 
şi de a trăi aşa cum ai fost menit să trăieşti, ca sinele tău divin. Ego-ul te 
determină să percepi şi să înţelegi greşit viaţa şi, astfel, lupţi pentru 
lucruri care nu te vor face niciodată fericit. Când lentilele percepţiei sunt 
curățate, înţelegerea ta se schimbă şi, astfel, viaţa ta se schimbă. 

Cei care sunt iluminaţi, sau aproape iluminaţi, se bucură de viaţă 
enorm, pentru că sunt atât de multe prilejuri de bucurie. Dar, de 
asemenea, nu au nevoie de prea multe pentru a fi fericiţi. Sunt fericiţi de 
fiecare lucru mic şi se mulţumesc cu puţin. Dacă au mult, sunt mulţumiţi. 
Dacă au puţin, sunt mulţumiţi şi aşa. 

La fel ca sufletul tău, cei iluminaţi se bucură de tot ceea ce creează 
sau co-creează împreună cu viaţa. Asta nu înseamnă că nu vor prefera să 
creeze ceva în locul a altceva, dar oricum ar ieşi lucrurile, ei se bucură. 
Încă mai fac alegeri, adesea în funcţie de preferinţe, dar nu se ataşează 
faţă de rezultate. Orice se întâmplă, este în regulă. 

Şi, oricum, care ar fi rostul să te simţi altfel decât mulţumit?! Ce ţi-ar 
aduce?! Asta vezi clar când eşti iluminat. Nu are sens să preferi o 

anumită desfăşurare a vieţii, deoarece viaţa va decurge oricum aşa cum 
vrea ea. La ce îţi folosesc preferinţele?! 

Ideea că preferinţele tale contează este una dintre cele mai greşite 
percepții sau iluzii dintre toate. Nu contează ce îţi place sau nu îţi place. 
Ai observat asta?! Acest lucru contează doar pentru falsul sine, care e 
alcătuit din simpatii şi aversiuni şi nu ar putea exista fără ele. 

Sinele tău adevărat şi sufletul tău nu au preferinţe. Nu încearcă să 
ajungă nicăieri. Acest lucru poate părea să contrazică ideea că viaţa este o 
şcoală în care obiectivul este să evoluezi. Ambele sunt însă adevărate: 
Viaţa este o şcoală care provoacă evoluţia sufletului, iar sufletul nu are 
preferinţe pentru modul cum se va întâmpla asta. 

Există ceva mai presus de sufletul tău care trage sforile, iar sufletul 
este fericit oricum ar fi ele trase. Există o forță mai mare decât sufletul 
tău, pentru care el nu este decât un instrument. Poţi numi această forţă 
cum îţi place: Dumnezeu, Graţia, Divinul, Sursa. Sufletul tău şi fiinţele 
non-fizice ca mine, îngerii şi altele nu sunt decât instrumente ale acestei 
forţe iubitoare care se află în spatele întregii vieţi. Această forţă este 
înţeleaptă, este iubitoare şi este preocupată de binele tău. Poţi avea 
încredere în ea. 

Sufletul tău ştie acest lucru, aşa că se cufundă relaxat în viaţă şi se 
bucură, orice ar fi. Sufletul nu are nicio iluzie că ar deţine controlul. 
Poate crezi că sufletul tău controlează ceea ce se întâmplă în viaţă, dar 
sufletul tău nu este factorul determinant principal, ci doar un dispozitiv 
util pentru a împlini voinţa a ceva inimaginabil mai mare. 

Eşti pe mâini bune. Te poţi relaxa şi bucura de aventură. Poţi lua 
mâinile de pe volan şi lăsa inteligenţa divină care a creat totul şi se 
exprimă prin toate să acţioneze prin tine. Îţi aduce experienţele de care ai 
nevoie şi vei învăţa în mod natural orice ai nevoie. Această şcoală a vieţii 
este bine concepută. Poţi chiar să nu-ţi faci griji dacă vei învăţa ceva, 
deoarece ar fi imposibil să nu înveţi. 

Sunteţi atât de binecuvântaţi că sunteţi atât de aproape de Adevăr 
acum, să înţelegeţi atât de multe. Sunteţi mult mai liberi decât 
majoritatea oamenilor, cu mult mai gata să treceţi în următoarea fază a 
existenţei voastre, una mai fericită şi mai îndrăgostită de viaţă decât v-aţi 
imaginat vreodată. 

Vă mulţumesc că aţi fost aici. Vă mulţumesc pentru deschiderea 
voastră către Graţia divină. Eu sunt cu voi mereu.» 


Capitolul 14 
DOUĂ TIPURI DE LIBERTATE 





«Există două tipuri de libertate: libertatea pe care o doreşte ego-ul şi 
eliberarea de ego, sau iluminarea. Atât egoul, cât şi Sinele divin preţuiesc 
libertatea de a vă exprima, de a urmări fericirea, de a vă împlini 
potenţialul şi de a face ceea ce vă place. Acestea sunt libertăţi importante, 
fundamentale, care ar trebui să fie acordate tuturor ființelor umane şi pe 
care s-a întemeiat ţara voastră. 

Problema este că ego-ul doreşte, de asemenea, libertatea de a face 
ceea ce-i place indiferent de libertăţile, nevoile şi fericirea celorlalţi. Dar, 
deoarece trăiţi în societate şi depindeţi de structurile sociale şi de alţii 
pentru supraviețuirea şi bunăstarea voastră, libertatea individuală 
trebuie să fie echilibrată de binele întregului, binele societăţii. A-ţi plasa 
libertatea individuală deasupra binelui întregului este o lipsă de 
prevedere, căci, dacă îţi faci singur rău, asta nu va fi bine pentru nimeni. 

Ego-ul nu vede că face parte dintr-un întreg şi că acţiunile sale nu-l 
afectează numai pe el însuşi, ci chiar întregul de care depinde. A merge 
împotriva binelui societăţii înseamnă a te răni pe tine. Desigur, aceasta 
este problema ego-ului şi definiţia ego-ului: se vede pe sine ca fiind 
separat de întreg şi mai mult în conflict cu el decât ca o parte din el. 

Când oamenii sunt suflete tinere şi nu au avut multe vieţi, aşa văd ei 
viaţa. Fi nu pot vedea dintr-o perspectivă mai înaltă, mai adevărată, 
deoarece se identifică prea mult cu ego-urile lor. Este „ei împotriva mea” 
sau a noastră (cei apropiaţi de mine sau asemănători mie), fără a înţelege 
că diversitatea întăreşte societatea. La fel cum diversitatea genetică 
permite unei specii să supravieţuiască mai bine, diversitatea în cadrul 
societăţii îi permite să supravieţuiască şi să prospere mai bine. 

Ego-ul vrea ca ceilalţi să-l servească. Nu doreşte ca aceştia să fie 
egali, deoarece ar fi ca o provocare la adresa supremaţiei sale. Ego-ul 
caută să-i subordoneze sau să-i subjugeze pe ceilalţi după voinţa sa. 
Consideră că aceasta este salvarea sa şi nicidecum colaborarea cu ceilalţi 
în respect reciproc. 

Vedem acest lucru, desigur, în guvernele totalitare, care sunt 
conduse de cei dominați de ego-ul lor şi de perspectiva sa, care au reuşit 
să preia controlul asupra altora, de obicei prin frică şi minciună. Pe de 
altă parte, democraţiile au fost fondate de suflete bătrâne sau mai 
bătrâne, care au înţeles puterea inerentă în egalitate şi diversitate şi 
importanţa respectării tuturor oamenilor şi creării unei societăţi care să-i 
sprijine pe toţi. 

Nu sunt aici pentru a vorbi despre politică, ci pentru a sublinia o 
idee referitoare la politică: atâta timp cât oamenii sunt dominati de ego- 
ul lor şi în măsura în care sunt, vor înființa societăți în care oamenii nu 
sunt respectați în mod egal. Aşa se explică situația în care vă aflați în 
lumea voastră. 

Oamenii care fac cel mai mult rău în lumea voastră sunt aceia 
profund şi complet identificaţi cu nivelul cel mai de jos al ego-ului, care 
funcţionează pe bază de frică, lăcomie şi dorinţa de cucerire şi putere. 
Din fericire, acest lucru nu se aplică la majoritatea oamenilor. 

Toţi ştiţi cum este să vă identificaţi cu ego-ul vostru. Identificarea cu 
ego-ul are ca rezultat prejudecata, frica, egoismul, criticismul şi 
străduinţa de a ajunge sus. Acest ego este normal, iar societatea poate 
suporta acest ego. 

Cu toate acestea, există un nivel al ego-ului pe care o societate liberă 
nu îl poate suporta, un nivel care este patologic. L-aţi putea numi „ego-ul 
pe steroizi”. Acest nivel patologic de ego se află în spatele atrocităților, 
lăcomiei şi tendinţelor totalitare ale celor care şochează şi buimăcesc 
restul oamenilor. Din păcate, din cauza poftei lor de putere, aceste tipuri 
de oameni acced adesea la poziţii de putere. 

Majoritatea oamenilor încearcă să treacă dincolo de ego-ul lor şi să 
facă ceea ce trebuie, în timp ce alţii încearcă să obţină tot ce pot numai 
pentru ei înşişi, profitând de cei care încearcă să facă bine şi să fie buni şi 
care, în general, au încredere în ceilalţi. Aceşti indivizi care se slujesc 

doar pe ei înşişi nu încearcă să fie buni. Ei încearcă să fie altceva, de 
pildă, bogaţi şi puternici. 

Deşi este firesc să vrei să fii bogat şi puternic, nu este firesc să fii 
dispus să faci orice pentru a obţine bani şi putere. Ego-ul patologic nu se 
va opri de la nimic pentru a obţine ceea ce îşi doreşte. Acest lucru îi 
distinge pe aceşti indivizi de majoritatea oamenilor. 

Aceşti indivizi, din fericire, sunt o mică minoritate, dar ei pot totuşi 
să facă un rău mare, mai ales atunci când se află în poziţii de putere. 
Instituţiile din ţara voastră au fost concepute pentru a vă proteja de astfel 
de oameni, iar aceste instituţii sunt puse la încercare acum. 

Voi sunteţi testaţi acum. Din fericire, acest test aduce la suprafaţă 
ce-i mai bun în mulţi dintre voi. În această lume a dualității, cei care se 
slujesc pe sine pot avansa doar până acolo unde oamenii cărora le pasă 
de lege şi de semeni protestează şi îi opresc. 

Ideea este că nu trebuie să fiți descurajaţi de ceea ce vedeţi că se 
întâmplă în lume. Puterile binelui vor învinge şi vor fi restabilite. Acestea 
sunt vremuri întunecate, dar există şi multă lumină în lume. Nu pierdeţi 
asta din vedere pentru ca puterea bunătăţii să triumfe. Lucrăm cu foarte 
mulţi dintre voi pentru a răsturna această situaţie. 

Ce mai vreau să punctez este că nu trebuie să vă depăşiţi pe deplin 
ego-ul pentru a fi o forţă a binelui în lume. De cele mai multe ori, sunteţi 
în legătură cu bunătatea voastră, chiar dacă mai acţionaţi uneori în 
moduri meschine, egoice. Cei mai mulţi oameni nu sunt eliberaţi de ego- 
ul lor, dar mulţi se străduiesc să se elibereze de acesta, ceea ce înseamnă 
că au o anumită conştientizare şi o anumită putere de alegere a modului 
în care se comportă. Şi asta contează cel mai mult. 

În orice moment, poţi alege calea morală. Nu trebuie să fii trezit sau 
iluminat pentru a face asta. Trezirea şi iluminarea sunt importante 
pentru ridicarea conştiinţei pe această planetă, dar ca să fii o forţă a 
binelui în lume nu trebuie să fii trezit sau iluminat. 

Cei mai mulţi lideri şi promotori ai schimbării inspirați nu au fost 
nici una, nici alta, dar erau în legătură cu Sinele lor divin suficient de 
mult pentru a fi ghidaţi de acesta. Și iată ce vă cer: în fiecare moment, 
faceţi tot ce puteţi ca să fiţi ghidaţi pentru a face ceea ce este mai bine 
pentru sufletul vostru şi pentru întreg. Aceasta înseamnă să acţionaţi cu 
onestitate cât mai mult posibil. Prin asta vreau să spun să nu înclinați 

spre tacticile ego-ului, cum ar fi violenţa şi minciuna. Acestea duc doar la 
suferinţă şi durere pentru toată lumea. Violenţa şi înşelăciunea nu vor 
duce niciodată la Adevăr sau fericire sau pace. Cum ar putea?! 

Nu puteţi rezolva conflictele sau învinge terorismul sau chiar 
totalitarismul cu violenţă. Mulţi de pe planeta voastră încă mai au de 
învăţat acest lucru. Mulţi încă mai cred în război. Ei încă mai cred că 
violenţa este calea către pace, ceea ce, desigur, nu are niciun sens. Cu cât 
lupţi mai mult împotriva altora, cu atât mai mult te vor uri şi vor dori să- 
ţi facă rău. Niciodată pacea rezultată din război nu durează prea mult 
timp. Nu poţi schimba inimile şi minţile cu ajutorul armelor. Armele au 
ca rezultat doar mai multe arme şi un ciclu de represalii nesfârşite. 

Aceasta este o lecţie grea pentru fiecare civilizaţie, iar unele civilizaţii 
se distrug, înainte de a o învăţa. Sufletele lor se vor reîncarna într-o 
situaţie similară şi vor încerca din nou. Aceasta este, în parte, ceea ce se 
întâmplă în lumea voastră: multe suflete au renăscut aici, pe această 
planetă afectată de război, pentru a încerca să înveţe lecţia păcii. 

Până nu îi veţi copleşi pe alţii cu îngrijire, hrană şi orice altceva au 
nevoie în loc de bombe, lumea voastră nu va avea pace. Este evident, nu-i 
aşa? Desigur, acum vorbesc celor care ştiu asta. Totuşi, merită a fi 
repetat. Se acceptă prea uşor că trebuie să mergeţi la război împotriva 
celor care se comportă cu cruzime. Războiul pare onorabil în aceste 
condiţii. Dar nu este. Nu vă lăsaţi înşelaţi. 

Liderii haini provoacă războaiele, dar cei care luptă în ele nu sunt de 
această natură, deşi, adesea, războiul îi face pe oamenii buni să urască. 
Dacă oamenii n-ar dori să lupte pentru astfel de despoţi egomaniaci, nu 
ar exista război. Acesta este un mod de a încheia războiul. Oamenii au 
mult mai multă putere decât îşi dau seama. Există şi alte modalităţi, mult 
mai bune decât războiul, pentru a vă rezolva conflictele. 

Singurul mod în care se schimbă lucrurile este prin iubire. Poţi iubi 
înainte de a te trezi (spiritual) şi sigur vei iubi după trezire. Din acel loc al 
iubirii, vei şti ce să faci şi cum să te comporţi. Mulţi indivizi cu suflet bun 
şi nepărtinitori sunt chemaţi spre politică şi la acţiune politică şi aşa se 
vor schimba lucrurile. Transformarea se va face cu ajutorul mijloacelor 
politice aflate în mâinile oamenilor care sunt aliniaţi cu dragostea şi mai 
multe se vor produce de acum înainte. Aveţi încredere. 

Să treci dincolo de ego este sarcina ta astăzi şi întotdeauna. Nu poţi 
schimba lumea decât depăşind tendinţele negative ale ego-ului. Există o 
anumită impresie în cercurile spirituale, în jurul unor învăţători 
spirituali, că nu ar conta cum te porţi. Oamenii văd cum învăţători 
spirituali care spun că sunt iluminaţi se comportă imoral şi ajung la 
concluzia că iluminarea nu are nicio legătură cu comportamentul, iar unii 
învăţători chiar spun şi cred acest lucru, ca şi cum ar fi adevărat. 

Aş spune, mai curând, că comportamentul este tot ceea ce contează. 
Ce mai este iluminarea dacă nu include un comportament iluminat?! 
Comportamentul tău contează înainte de trezire şi contează şi după 
trezire. Nu încetează niciodată să conteze. Ceea ce faci şi cum eşti 
afectează totul şi pe toată lumea din această reţea a vieţii. 

Urmăreşte-ţi comportamentul. Fă tot posibilul să fii iubitor, necritic, 
blând şi amabil. Asta este tot ceea ce vă rog şi asta este tot ceea ce am 
venit să vă învăţ, atunci şi acum: „Faceţi altora aşa cum vreţi să vă facă ei 
vouă.” Acesta este cel mai simplu şi mai clar sfat pe care vi-l pot oferi. 

Vă mulţumesc că aţi fost aici. Fiţi pe pace. Sunt mereu cu voi.» 


Capitolul 15 
TOTUL ESTE DUMNEZEU 





«Dacă ai putea privi prin ochii Divinului, te-ai vedea peste tot şi te-ai 
vedea în toate. Şi dacă te-ai recunoaşte ca fiind Dumnezeu, te-ai simţi ca 
fiind peste tot şi în orice. Fiecare experienţă este o experienţă pe care 
Dumnezeu o are. 

Aceasta este Unimea. Unimea nu înseamnă că totul arată la fel, ci că 
totul este animat de aceeaşi forţă, ceea ce am numit Divinitatea sau 
Dumnezeu. Trăirile tale lăuntrice sunt experienţa de viaţă a lui 
Dumnezeu. 

În cadrul creaţiei, Dumnezeu se exprimă într-o mare diversitate. 
Nimic nu este identic. Totul este unic. Şi totuşi, toate sunt făcute din 
acelaşi „material”. O metaforă potrivită este lutul: Nenumărate forme pot 

fi modelate din lut — o femeie, un câine, un fluture, o floare, un furnicar — 
şi totuşi, fiecare este, în mod fundamental, lut. Aceste lucruri, care arată 
atât de diferit, sunt, fundamental, la fel. Sunt diferite şi sunt la fel. Acesta 
este unul dintre marile paradoxuri ale vieţii: Fiecare este unic, dar toate 
sunt identice în esenţă, în substanţa de fond. 

La fel este şi cu voi: sunteţi formaţi din Dumnezeu, deşi apăreţi sub 
forme diferite. Credeţi că sunteţi aceste forme, dar adevărata voastră 
natură este cea a lui Dumnezeu, cea a iubirii. Cea mai esenţială calitate a 
adevăratei voastre naturi este iubirea, aşa că am putea spune că totul 
este, în modul cel mai fundamental, iubire. Iubirea este substanţa din 
care este alcătuită toată creaţia. Iubirea este lutul din care este făcută 
viaţa. 

Dumnezeu se experimentează prin creaţiile sale. Dumnezeu este 
surprins şi mulţumit de varietatea de expresii posibile. Ce distracţie! 
Fiecare nouă expresie a Lui Însuşi este o nouă experienţă pentru 
Dumnezeu. Dumnezeu descoperă continuu ce este posibil şi ce înseamnă 
să apară ceva ce nu a mai existat niciodată. 

Dumnezeu adoră să creeze şi să exploreze viaţa prin creaţiile sale. 
Dumnezeu iubeşte aventura şi iubeşte învăţarea şi evoluţia pe care aceste 
experienţe le aduc. Această bucurie de a fi viu, de a explora, de a învăţa 
poate fi resimţită în interiorul tău. Este bucuria lui Dumnezeu, bucuria 
Divinului din tine. Bucuria ta este bucuria lui Dumnezeu. 

Creaturile însele au însă o experienţă foarte diferită, deoarece 
majoritatea nu sunt conştiente de natura lor divină fundamentală. În cele 
din urmă, acest lucru este descoperit, dar, iniţial, Dumnezeu este pierdut 
în creaţie, astfel încât creaturile cred că există ca entităţi separate şi nu ca 
manifestări directe ale lui Dumnezeu. Acest sentiment de separare îi 
permite lui Dumnezeu să aibă o experienţă unică prin fiecare creaţie. 

Un joc video poate fi o metaforă utilă pentru înţelegerea acestei 
relaţii speciale între Dumnezeu şi creaţie. Când jucaţi un joc video, vă 
prefaceţi că sunteţi personajul din jocul video. În timp ce sunteţi 
absorbiți în acel joc, uitaţi cine sunteţi cu adevărat, deşi voi sunteţi cel 
care se joacă. 

La fel este şi cu Dumnezeu: Dumnezeu se pierde în mod intenţionat 
în creaţiile sale, continuând să existe ca Dumnezeu, pentru a 
experimenta pe deplin toate posibilităţile de a fi ceva sau cineva. La fel ca 

un actor care joacă un rol, cu cât intraţi mai complet în personaj, cu atât 
experienţa este mai bogată. 

Dumnezeu se divide în acest fel, dar Dumnezeu nu poate uita 
niciodată adevărul. Adevărul este suspendat temporar în scopul 
explorării, dar, la un moment dat, şi-l aminteşte sau îl înţelege şi revine 
la adevăr. Iată ce se întâmplă în călătoria umană: Dumnezeu, rămânând 
Dumnezeu, se pierde în experienţa umană. Viaţă după viaţă, Dumnezeu 
se preface că este un anume personaj, până când, într-o bună zi, acel 
personaj a explorat condiţia umană pe deplin şi este pregătit pentru o 
aventură diferită. 

Metafora jocului video este utilă şi pentru a sublinia o altă idee. 
Personajul din jocul video, deşi este implicat în provocări teribile, nu fuge 
de acele provocări, învinovăţindu-i pe alţii, plângându-se sau făcând pe 
victima. În schimb, el sau ea întâmpină fiecare provocare cu curaj, făcând 
tot ce este necesar pentru a o depăşi. Acel curaj şi perseverenţă se află şi 
în voi. Acea forţă şi hotărâre pentru a depăşi toate ghinioanele sunt şi în 
voi. Acea capacitate de a face față provocărilor vieţii în mod raţional se 
află şi în interiorul vostru. 

Cu toate acestea, nu vom duce mai departe această metaforă, 
deoarece violenţa nu este o modalitate de a face față provocărilor. Dar în 
măsura în care acţiunile personajului demonstrează că el acceptă ceea ce- 
i aduce viaţa, cu curaj şi perseverenţă, această metaforă este utilă. 

De-a lungul experienţei de a fi personajul uman pe care îl joci în 
această viaţă, există şi posibilitatea de a-ţi realiza dragostea, pacea şi 
forţa din esenţa ta. Adevărata ta natură îţi stă întotdeauna la dispoziţie, 
indiferent de situaţiile în care te afli. Nu numai la sfârşitul vieţii 
pământeşti este posibil să-ţi realizezi adevărata ta natură, ci şi, într-o 
oarecare măsură, de-a lungul întregii tale vieţi ca personaj — potenţial, în 
orice moment. 

Adevărul naturii tale Divine nu este chiar atât de ascuns de tine. 
Când viaţa este grea, trebuie să te bazezi pe calităţile adevăratei tale 
naturi — şi deseori o faci. Fără provocările vieţii, nu ar putea exista nicio 
creştere, nicio descoperire, nicio învăţare, nicio evoluţie. Există locuri în 
creaţie unde Dumnezeu se odihneşte de toate provocările şi are puţine 
sau nicio experienţă, dar Dumnezeu iubeşte provocarea, la fel ca şi 
Dumnezeul din tine, dacă eşti cinstit cu tine însuţi să recunoşti. 

Adevăratul dragon care trebuie învins este frica, descurajarea, 
victimizarea şi negativitatea minţii umane. Fără acestea, un dragon este 
doar o problemă pe care trebuie să o rezolvi, şi nu ceva oribil, 
înfricoşător, copleşitor sau care „nu ar fi trebuit să se întâmple”. Fără 
emoţiile tale umane, ai face, pur şi simplu, ceea ce trebuie făcut şi ai 
suferi mai puţin în acest proces. 

Fără împotrivirea la provocările vieţii şi emoţiile care decurg din 
această rezistenţă, te-ai bucura de experienţele vieţii sau, cel puţin, le-ai 
găsi interesante. Fiecare experienţă nouă este interesantă pentru sufletul 
tău, pentru Dumnezeu. Viata este interesantă! De ce să etichetezi ceva 
drept „rău” şi să i te împotriveşti sau să te supere?! Împotrivirea la o 
experienţă şi emoţiile care decurg de aici sunt ceea ce face ca o experienţă 
să fie urâtă, nu experienţa în sine. 

Provocarea pe care trebuie să o depăşeşti în acest joc video numit 
viaţă este propria minte negativă, care creează emoţii negative. Odată ce 
îți depăşeşti emoţiile negative, stăpânindu-ţi mintea, atunci vei putea 
scoate la capăt orice provocare cu care te confrunţi în viață. Personajul 
din jocul video nu-şi permite luxul de a avea emoţii şi nici tu, dacă vrei să 
fii fericit. 

Tu îţi decizi propria fericire, nu circumstanţele, prin ceea ce îţi spui 
şi cum răspunzi la orice situaţie. Nu eşti victima a nimic din ceea ce ţi se 
întâmplă. Nu există nicio victimă. Victimizarea este experienţa de a crede 
că eşti o victimă. Dacă crezi că eşti o victimă, atunci te simţi ca o victimă. 
Credinţa că eşti te face aşa. 

Cele mai mari provocări din această viaţă sunt de această natură: 
maşinaţiunile şi poveştile propriei tale minţi. Viaţa, în sine, este mai 
simplă decât o face mintea. Mintea complică viaţa, transformând totul în 
ceva despre „mine”, dar viaţa nu este despre tine sau oricine altcineva. 
Viaţa nu este personală. Este ceea ce este. Modul corect de a trece prin 
viață este să apelezi la puterile tale Divine înnăscute: iubire, curaj, 
compasiune, recunoştinţă şi pace. Găseşte-L pe Dumnezeu în tine şi viaţa 
ta se va transforma. 

Dumnezeu se ascunde în spatele scenei, dar Dumnezeu nu este chiar 
atât de ascuns. Dumnezeu este revelat de fiecare sentiment de fericire, 
iubire, pace, bucurie, putere şi curaj şi în fiecare gând înţelept, afectuos şi 
rațional pe care îl ai. Dumnezeu este chiar aici, pentru că aici nu există 

nimic altceva decât Dumnezeu. Personajul pe care îl joci este jocul lui 
Dumnezeu. Celelalte personaje sunt tot jocul lui Dumnezeu. Peisajul şi 
decorul au fost create de Dumnezeu pentru Dumnezeu. Acţiunile pe care 
le întreprinzi sunt fie Dumnezeu, fie Dumnezeu care permite 
personajului să acţioneze în conformitate cu credinţele şi iluziile sale, pe 
care tot Dumnezeu le-a pus acolo. 

Asta înseamnă că nu există nimic care să nu fie din Dumnezeu. 
Dumnezeu spune “da” la totul şi se bucură de toate. Dumnezeu luptă cu 
Dumnezeu şi Dumnezeu face dragoste cu Dumnezeu. Dumnezeu face 
totul şi se bucură de toate, inclusiv de dramă şi suferinţă, pentru că 
Dumnezeu a creat-o pentru a fi aşa cum este şi Dumnezeu este dispus să 
aibă experienţele pe care le are prin creaturile sale. 

Când vei fi înţeles asta îndeajuns, te vei bucura de călătoria în care ai 
pornit şi vei învăţa să parcurgi suişurile şi coborâşurile cu mai multă 
eleganţă, cu mai multă iubire şi cu mai puţină durere. Câştigătorii acestui 
Joc video numit viaţă sunt cei care învaţă să trăiască fără a suferi, care 
acceptă viaţa aşa cum este şi care iubesc viaţa aşa cum este, aşa cum o 
face Dumnezeu. Game over. 

Vă mulţumesc că aţi fost aici. Vă mulţumesc pentru forţa, curajul şi 
dorinţa de a creşte. Eu sunt mereu cu voi.» 


Capitolul 16 
ACCEPTAREA 





«Există un truc pentru a accepta ceva ce nu vrei să accepti, despre 
care vă voi vorbi astăzi. S-au scris deja multe despre acceptare. Este, 
evident, un aspect central al eliberării spirituale. Asta, pentru că 
acceptarea este opusul împotrivirii, opusul a ceea ce face ego-ul. Deci, 
dacă faci opusul a ceea ce eşti predeterminat să faci şi încuviinţezi în loc 
să respingi, te-ai eliberat de reacţia implicită, ai scăpat de ego. 

Acceptarea este mai degrabă o non-acţiune, or rezistenţa este, cu 
certitudine, o acţiune. Împotrivirea la ceva necesită energie şi uneori 

timp. În schimb, încuviințarea nu necesită energie sau timp. Acceptarea 
este o predare sau renunţarea la rezistenţă şi la angrenarea energiei 
specifice. 

Rezistenţa vine de la vocea din capul tău. Spune lucruri de genul „Nu 
vreau asta”, „Nu-mi place aşa ceva”, „Aşa ceva nu ar trebui să existe”, 
„Asta este prea greu” şi aduce nenumărate alte critici şi obiecţii similare 
despre cum stau lucrurile. Când încetezi să gândeşti în acest fel 
intolerant, rămâne acceptarea. Când încetezi să opui rezistenţă, aluneci 
în mod natural către acceptare. 

Pe de altă parte, dacă încerci să accepți ceva, asta îţi cere efort — 
încerci să faci ceva. Cine este acest “tu” care încearcă să accepte ceva? 
Oare nu este ego-ul, care încearcă să respecte instrucţiunile spirituale?! 

Încercarea de a accepta ceva este un efort mental, ceva ce încerci să 
faci cu mintea. Problema cu încercarea de a accepta ceva este că încă eşti 
în minte, încă eşti sub stăpânirea ego-ului. Mintea egotică încearcă să 
manipuleze şi să aranjeze viaţa prin gânduri, dar acest lucru nu este 
eficient. Nu poţi ajunge la acceptare gândindu-te cum s-o faci. 

Pentru a accepta ceva, trebuie să ieşi din gândurile tale renunțând la 
ele. Aceasta este singura acţiune necesară: Nu încerca să remediezi 
rezistenţa (care a fost creată de gânduri) prin alte gânduri. Nu face 
altceva decât nu mai întreţine gândurile care au creat rezistenţa. 

Nu este atât de greu pe cât ai crede să nu mai gândeşti ceva. Doar 
crezi că ar fi greu. Credinţa că este greu să te opreşti din gândit face parte 
din iluzie şi ajută la menţinerea iluziei. A merge împotriva acestei 
programări pare dificil, de aceea oamenii nici măcar nu încearcă. Iluzia 
sugerează că ar fi dificil să acţionezi împotriva programării, dar adevărul 
este că nu este aşa. Programarea, în sine, nu este dificil de depăşit, ci 
convingerea că aceasta ar fi dificil de depăşit. 

Calea de a ieşi din gânduri este să acorzi atenţie la altceva decât 
gândurilor. Să dai atenţie este simplu; o faci tot timpul. Dar ai putea avea 
nevoie să înveţi să îţi direcţionezi atenţia mai cu intenţie. Dacă nu o faci, 
ego-ul va dirija atenţia în locul tău, deoarece aceasta este setarea ta 
implicită. 

La ce altceva să dai atenţie? Vieţii reale: sunetul unui avion, lumina 
care se reflectă de ceva, propria respiraţie, senzaţia picioarelor care ating 

pământul, senzaţia aerului pe faţa ta, senzaţia subtilă de bucurie 
lăuntrică, viaţa din mâinile tale, subtila euforie de a fi viu. 

Oricare şi toate acestea te vor scoate din lumea ego-ului la realitate, 
care include tărâmul subtil unde te recunoşti ca fiind sinele divin. A fi 
prezent în corpul şi simţurile tale este o uşă către tărâmul subtil. Mintea 
nu poate intra pe acest tărâm. Trebuie lăsată la poartă. Realitatea 
înseamnă orice se întâmplă acum, în acest moment prezent, în 
vecinătatea ta: experienţa reală a vieţii corpului şi a Fiinţei tale, dincolo 
de orice idei despre ele. 

Când accepţi ceva, pe cineva sau o anumită situaţie, reacţionezi 
precum eul tău divin. Acceptarea aparţine sinelui divin, în timp ce 
împotrivirea, aşa cum am spus, aparţine ego-ului. Acesta este un mod la 
îndemână de a spune cu ce eşti aliniat: Accepţi sau te împotriveşti? Sau, 
te-ai putea întreba astfel: eşti relaxat şi în pace sau nu? Aşa poţi spune 
dacă eşti aliniat sau nu cu sinele divin. Este chiar foarte simplu. 

Lucrurile stau aşa cum stau. Împotrivirea critică felul cum stau 
lucrurile, fapt care, dacă-l analizezi, nu are sens. Toate modalităţile pe 
care mintea ta le născoceşte ca să contreze viaţa sunt zadarnice. 
Rezistență este inutilă! A dori ca lucrurile să fie altfel decât aşa cum sunt 
este o pierdere de energie şi, totuşi, acesta este reflexul involuntar al ego- 
ului. 

Schimbarea nu se produce prin rezistenţă. Rezistenţa nu schimbă 
nimic, decât starea ta de conştiinţă. Rezistenţa doar te face nefericit, iar 
asta îţi scade din eficienţă. Rezistenţa este disfuncţională. 

E în natura vieţii să se schimbe, iar viaţa se schimbă în felul şi la 
timpul său. Singurul lucru care poate împiedica cursul firesc al acestei 
desfăşurări naturale a vieţii este ego-ul, care are propriile sale interese şi 
idei despre cum ar trebui să se desfăşoare viaţa. Sinele divin lasă ego-ul 
să încerce să schimbe lucrurile conform ideilor şi dorințelor lui, dar astfel 
de schimbări sunt mai degrabă nesatisfăcătoare şi, deseori, conduc la 
nişte lecţii dure. Împotrivirea afectează viaţa prin faptul că o face mai 
dificilă. Sinele divin aduce schimbările necesare, prin intermediul tău, 
fără vreo durere sau suferinţă suplimentară. 

Pentru a te elibera de rezistenţă, este necesar doar să vezi adevărul 
despre ea: Este inutilă, nu te duce nicăieri, este epuizantă, te face 

nefericit şi provine mereu de la ego. Sinele divin iubeşte totul şi acceptă 
totul. Rezistenţa nu se află în repertoriul eu-lui divin, ci doar al ego-ului. 

Odată ce-ţi dai seama cât de inutilă este rezistenţa şi că este felul 
ego-ului de a te face nefericit, vei înclina mai uşor către acceptarea 
specifică sinelui tău divin, care coexistă alături de rezistenţa specifică 
ego-ului. Motivul pentru care nu eşti mai conştient de această toleranţă 
înnăscută şi mereu disponibilă este că sinele divin nu are o voce mentală. 
Nu îţi vorbeşte în cap, aşa cum face ego-ul. 

Vocea ego-ului este dominantă şi puternică şi este setarea ta 
implicită, deci trebuie să cauţi puţin până găseşti acceptarea specifică 
adevăratului sine. Ca şi celelalte calităţi ale adevăratului sine, cum sunt 
iubirea şi curajul, acceptarea există înlăuntru, în dimensiunea subtilă, nu 
în mintea ta. 

Pentru a trăi acceptarea, tot ce trebuie să faci este să nu mai fii de 
acord cu vocea ego-ului. Despre această non-acţiune vorbesc. Nu mai fi 
de acord cu ego-ul. Vocea din capul tău nu este vocea ta. Vezi ce este cu 
adevărat vocea din capul tău şi respinge-o. Tu eşti acela care poate vedea 
asta şi care poate decide să refuze vocea din cap. 

Ceea ce rămâne atunci când o faci este tot ceea ce ţi-ai dorit 
vreodată, tot ceea ce te va face cu adevărat fericit. lar ego-ul te ţine 
departe de aceasta cu vocea sa. Uimitor! Doar nişte cuvinte din capul tău 
te împiedică a fi sinele tău divin, de a fi în flux, te ţine departe de fericire 
şi de comoara care ţi s-a dat pentru a naviga prin această viaţă. 

Aşadar, sfatul meu ca să devii mai îngăduitor este să încetezi, pur şi 
simplu, să îţi oferi puterea vocii din cap şi să te orientezi spre ceea ce este 
mai subtil şi, totuşi, mai real. Îndreaptă-te spre orice este realmente 
prezent aici şi acum: orice simţi şi trăieşti în acest moment la nivel 
senzorial şi la un nivel mai subtil, inclusiv intuiţii, inspiraţie, bucurie, 
iubire şi pace. 

Când încetezi să dai atenţie vocii din cap, este posibil să descoperi un 
alt mod de a trăi care se simte atât de diferit de lumea ego-ului, încât este 
ca o altă lume. Aşa şi este. Poţi trăi în această lume ca ego şi să simţi 
durerea, suferinţa şi lecţiile corespunzătoare sau poţi trăi în această lume 
ca sinele divin şi să o experimentezi bucurându-te de viaţă. 

Sinele divin iubeşte viaţa. Nu trăieşte decât dragostea şi bucuria. 
Această dragoste şi bucurie se găsesc în lumea subtilă. Când îţi îndrepţi 

atenţia către lumea subtilă, iubirea şi bucuria devin şi experienţele tale. 
Ştii ce este lumea subtilă, pentru că ai fost scufundat în ea toată viaţa, iar 
acum, când vezi că merită să-i acorzi mai multă atenţie, poţi începe s-o 
faci. 

Te trezeşti la faptul că eşti sinele divin şi nu ego-ul sau falsul sine. În 
procesul de trezire, uneori te identifici cu ego-ul şi alteori, cu eul divin. 
Când vei pătrunde Iluzia mai adânc, îţi vei da seama mai profund şi mai 
complet că eşti eul divin. Până atunci, trebuie să înveţi trucurile iluziei — 
cum încearcă ea să te păcălească şi cum este menţinută. Devino înţelept 
în faţa ei! 

Rezistenţa este unul dintre lucrurile care menţin iluzia. Temerile, 
îndoielile, neîncrederea, neajunsurile şi alte minciuni sunt alte gânduri 
care o susţin. În esenţă, iluzia se sprijină pe minciuni. De aceea am spus 
că „Adevărul te va elibera”. 

La fel cu toate gândurile care susţin iluzia, nu este uşor să treci de 
această rezistenţă. Când te identifici cu ego-ul, rezistența este atât de 
persistentă şi atotcuprinzătoare, încât este dificil să fii conştient de toate 
modurile în care, automat, te împotriveşti vieţii. Fiecare „vreau” şi „îmi 
place” este un semn de rezistenţă. Aceste gânduri implică respingerea a 
ceea ce nu-ţi place sau nu vrei. Deci, ai grijă la aceste gânduri! Observă-le 
şi înțelege că te ţin prizonier al ego-ului. 

Deoarece „vreau” şi „îmi place” sunt automate, ele par atât de 
inocente. Par atât de normale. Aceste cuvinte umplu lumea interioară a 
oamenilor. Observă acest lucru. Observă cât de răspândite sunt gândurile 
despre ceea ce îţi place şi nu îţi place ori ce doreşti şi nu doreşti. 

Fără acestea, cine eşti tu? Fără părerile tale despre ceea ce este bine 
şi ce este rău, cine eşti? Dacă nu împarţi lumea în bune şi rele, cine eşti? 
Ego-ul fuge de această descoperire, dar acel “tu” care se trezeşte este 
interesat de această investigaţie, interesat de această învăţătură şi este 
gata să vadă adevărul. 

Vă mulţumesc pentru că vreţi să exploraţi Adevărul. Vă mulţumesc 
că aţi fost aici. Sunt mereu cu voi.» 

Capitolul 17 
SINCERITATEA 





«Sinceritatea este importantă. Fără onestitate, o societate nu poate 
să prospere şi să fie liberă. Faptele sunt importante, iar pentru ca 
societatea să fie sănătoasă şi liberă, este necesar să fim sinceri în legătură 
cu faptele. Minciuna înseamnă să nu fii sincer despre fapte, despre 
adevăr. Dar astăzi vreau să vorbesc despre un alt fel de onestitate: a fi 
sincer în ceea ce gândeşti. 

Dacă te încrezi doar în ceea ce gândeşte ego-ul sau vocea din mintea 
ta, iar în cea mai mare parte aşa este, şi dacă majoritatea sunt minciuni 
sau jumătăţi de adevăr, ceea ce şi sunt, atunci francheţea despre ce 
gândeşti este total inutilă. Înseamnă doar că dai glas condiţionărilor şi 
jumătăţilor de adevăr care îţi trec prin minte: adică judecăţile, 
presupunerile, opiniile, credinţele subiective şi poveştile care alcătuiesc 
ego-ul, sinele fals. Să fii franc despre ce crede ego-ul sau sinele tău fals 
doar întăreşte ego-ul şi iluzia, atât în tine, cât şi în ceilalţi. Să fii onest în 
privinţa unor minciuni înseamnă doar că înmulţeşti minciunile. 

Dar este mai rău decât atât, pentru că aceste minciuni te rănesc pe 
tine şi pe ceilalţi. Minciuna doare, pentru că nu e făcută să dea o senzaţie 
plăcută. Adevărul se simte plăcut, dar minciunile nu. Când ego-ul îşi 
exprimă judecăţile, opiniile, credinţele şi poveştile, adesea, acestea îi 
rănesc pe ceilalţi. Adesea sunt dure. Dar sunt, de asemenea, dure şi cu 
tine însuţi. Te fac să te simţi mărunt şi te contractă energetic. Este 
important să observi acest lucru. Ego-urile rănesc şi doare să fii un ego. 

Oamenii cred în sinceritate, de aceea simt adesea că ar trebui să fie 
sinceri cu ceilalţi despre ce gândesc. Dar să-i spui unei prietene, de 
exemplu, că nu-ţi place cum s-a coafat (sau să i-o spui soțului ei) nu este 
genul de sinceritate care întăreşte relaţiile şi societăţile, iar tocmai acesta 
este testul. Dacă eşti sincer fără a avea iubire şi fără a le da celorlalţi tărie 
şi fără a-i face să se simtă relaxaţi şi în pace, atunci aceasta nu este 
sinceritate, ci acţiunea ego-ului. Ceea ce crezi tu nu este adevărul suprem 
şi, de cele mai multe ori, este o judecată personală, inutil de împărtăşit. 

Adevărata sinceritate — onestitatea faţă de fapte, adevăr — nu este 
răuvoitoare. Cum ar putea fi faptele răuvoitoare?! Ele nu sunt 


Isus vorbeşte: Despre întruchiparea Conştiinţei Cristice pag. 73 


interpretări personale. Doar sinceritatea ego-ului este dezagreabilă. Aşa 
că, iată regula de bază: dacă sinceritatea va răni, atunci nu fi sincer. În 
schimb, fii amabil şi toată lumea se va simţi bine, inclusiv tu. 

Înainte de a spune cuiva ce gândeşti, examinează-ţi motivele. O faci 
pentru el sau i-o faci lui — pentru a-l manipula sau răni sau pentru a-l 
convinge că-i eşti superior? Şi aminteşte-ţi: Chiar dacă intenţia ta este de 
a oferi un sfat util, dacă acel sfat nu a fost solicitat, el va fi probabil 
interpretat ca o critică şi nu va fi de niciun folos. 

Majoritatea conversaţiilor conţin ceea ce gândesc oamenii, ceea ce 
gândeşte vocea din cap, nu fapte, nu comunică informaţii. Conţin 
atracțiile şi repulsiile oamenilor, păreri, dorinţe, temeri, judecăţi, 
presupuneri despre ceilalţi şi poveşti despre ceea ce s-a întâmplat (de 
obicei, cu unele înflorituri). În majoritatea conversaţiilor, ego-ul îşi 
exprimă viziunea asupra lumii. Îşi expune lumea sa interioară pentru ca 
toţi să o vadă. 

Poţi afla multe despre ego-ul tău observând ce transmite celorlalţi. 
Acesta ar putea fi singurul merit al acestor tipuri de discuţii. În cel mai 
bun caz, ele facilitează interacţiunile sociale, dar dacă sunt singurele 
tipuri de convorbiri pe care le ai, îţi vor lăsa o senzaţie de deşertăciune. 
Despre ce vorbesc ego-urile nu este chiar atât de interesant, cu excepţia 
cazului în care îţi plac melodramele, bârfele şi stârnirea emoţiilor, care 
sunt preferatele ego-ului. 

Nu pot fi purtate nişte dialoguri reale între ego-uri, care sunt mai 
interesate de ceea ce au ele însele de spus decât de ceea ce au alţii de 
spus. Ego-urilor le place să discute cu alte ego-uri, dar, de obicei, în 
scopul de a le convinge de dreptatea lor, nu pentru a afla informaţii noi. 

Ego-urile nu sunt prea interesate să înveţe şi să se dezvolte. Pentru 
aceasta, conversaţia ar trebui să treacă dincolo de nivelul ego-ului, de la 
„gândesc” sau „cred”, la nivelul mai profund şi mai adevărat al lui „nu 
ştiu”. Mintea care crede că ştie este o minte închisă, în timp ce mintea 
care admite că nu ştie este încă deschisă la noi informaţii. Observaţi cât 
de multe pretinde ego-ul că ştie, cât de mult ţine la ceea ce pretinde că 
ştie şi cât de puţin doreşte să admită că nu ştie. Mult mai multe nu se ştiu 
decât se ştiu şi ar fi o dovadă de înţelepciune să fii sincer în această 
privinţă. 

Oamenii cu mintea deschisă au o şansă reală de a comunica, de a 
învăţa şi de a creşte, dar asta îi solicită să iasă din ego şi să intre în Inimă, 
unde iubirea şi adevărul pot fi explorate şi descoperite împreună. 

Când spun „să intre în Inimă”, nu mă refer la alunecarea în 
sentimentalisme, deoarece emoţiile aparţin sinelui fals. Vorbesc despre 
Inima spirituală, care te conectează cu înţelepciunea ta înnăscută, 
adevărata cunoaştere, intuiţia ta. Când te afli în Inimă, atunci devine 
posibil să spui ceva realmente semnificativ în acel moment şi adevărat în 
sensul cel mai profund al cuvântului. Când Inima are ceva de spus, îţi dă 
de ştire printr-un imbold de a vorbi. Această senzaţie că ceva trebuie să 
fie spus prin tine, deşi nu eşti sigur ce va fi, vine din Inimă. Atunci când 
Inima este gata să vorbească, cuvintele izvorăsc şi eşti la fel de surprins 
ca oricine, pentru că nu ştiai ce vei spune. Cuvintele, pur şi simplu, ţi-au 
ieşit pe gură. Cuvintele care vin din Inimă îi fac pe toţi să se relaxeze şi 
aşa vei şti că ai spus adevărul. 

Acum, compară cu ego-ul! Când ego-ul vorbeşte, şi atunci simţi o 
presiune de a vorbi, dar e din cauză că ego-ul vrea să vorbească despre 
sine, vrea să i se dea atenţie sau vrea să demonstreze că ştie ceva. 
Gândurile despre ceea ce vrei să spui ţi se învârt în cap în timp ce aştepţi 
cu nerăbdare ocazia de a vorbi. Apoi, când începi să vorbeşti, simţi o 
contracție în corp şi o preocupare pentru propria persoană, toate acestea 
semnalând că ego-ul tău este în funcţiune. După ce ai terminat de vorbit, 
nu există o senzaţie de „Ahh”, de relaxare, ci că ai nevoie de mai mult: 
adică ai nevoie de aprobare pentru ceea ce tocmai ai spus, ai nevoie de 
mai multă atenţie, ai nevoie de a te simţi special. 

Nu te simţi bine când ai astfel de nevoi. Nu există pace când ai 
nevoie de ceva. Nevoia te face să te simţi mic şi contractat, nu relaxat şi în 
largul tău. Se dovedeşte că încercările tale de a obţine ceva personal 
dintr-o conversaţie nu fac decât să se întoarcă împotriva ta, lăsându-te cu 
o dorinţă nesatisfăcută pentru ceva ce nu poţi căpăta niciodată îndeajuns. 
Ego-ul este o groapă fără fund care nu poate fi umplută niciodată. 

Aşa cum am spus adesea, contracția este un semn al identificării cu 
ego-ul, în timp ce relaxarea este un semn al armonizării cu sinele divin, 
cu Adevărul. Minciunile şi nevoile, dorinţele şi temerile şi preferinţele nu 
te lasă niciodată să te simţi relaxat şi complet, în timp ce adevărul o face, 
indiferent că este un adevăr relativ sau Adevărul cu majusculă. Ştii când 

auzi adevărul, deoarece corpul tău se relaxează şi se simte în largul său. 
Când auzi adevărul, simţi fie un „Ahhh” (de uşurare), fie un „Ah-ha” (de 
surpriză plăcută)! 

Corpul tău este un instrument minunat de ghidare a conversaţiilor. 
Chiar şi numai când te gândeşti să dai glas ego-ului, te vei contracta 
energetic. Pe de altă parte, când dai glas adevărului sau la ceva ce vrea să 
vorbească prin tine, te simţi încântat şi, în acelaşi timp, în pace. 

Acestea sunt două stări foarte diferite, deci nu sunt atât de greu de 
distins, dar trebuie să vrei să dai atenţie stării şi trebuie să vrei să rămâi 
fidel adevărului mai mult decât să-ţi urmezi tendinţele prestabilite. Asta 
nu-i atât de uşor, deoarece ego-ul tău doreşte cu tărie să facă ceea ce a 
făcut întotdeauna. Vrea să creeze melodramă şi probleme, să stârnească 
emoţii, să aibă dreptate, să fie special şi să obţină atenţie. 

Soluţia este, în primul rând, să observi ce pune la cale ego-ul. 
Observă cum te împinge ego-ul să vorbeşti, observă ce fel de lucruri 
doreşte ego-ul să spui şi, cel mai important, observă ce încearcă să obţină 
pentru sine spunând ceea ce spune. Încearcă să aibă dreptate? Să fie 
superior? Să fie special? Încearcă să atragă atenţia? Încearcă să fie Cel 
care ajută sau Mântuitorul altora? Încearcă să-şi ridice statutul în lume 
sau să obţină altceva ce îşi doreşte de la alţii? Ego-ul are întotdeauna un 
interes. Care este interesul ego-ului tău? Asta trebuie să examinezi când 
eşti împreună cu alţii. 

În al doilea rând, când eşti cu alţii, fă un efort conştient de a nu vorbi 
sau a vorbi foarte puţin. Când simţi imboldul de la ego să vorbeşti, 
abţine-te. 

Cu cât îţi reţii mai des impulsurile egotice, cu atât devine mai uşor 
acest lucru. Acest lucru necesită exerciţiu, dar cu practica, în cele din 
urmă îţi vei stăpâni ego-ul. 

Sinele divin este receptiv. El ascultă, şi asta este, de fapt, ceea ce vor 
alţii de la tine. Când asculţi, iubirea curge de la tine spre alţii şi apoi 
înapoi la tine. Sinele divin este întotdeauna amabil. Când vorbeşti, 
cuvintele să-ţi fie blânde. Oferă-ţi acest cadou ţie şi celorlalţi. Bunătatea 
este mai sinceră decât asprimea, pentru că bunătatea vine din adevăr — 
adevărul cel mai profund, acela că eşti iubire şi eşti aici să iubeşti. 

Vă mulţumesc că aţi fost aici. Vă mulţumesc că vă devotați iubirii. 
Eu sunt cu voi mereu.» 

Capitolul 18 
SFÂRȘITUL ILUZIILOR 





«Adesea, oamenii îi invidiază pe alţii pentru ceea ce deţin sau cum 
arată, pentru prietenii pe care îi au, pentru meseria sau viaţa lor în 
general. Îşi imaginează că ceilalţi sunt mai fericiţi şi mai împliniţi decât ei 
înşişi. Mintea face în mod firesc acest lucru: îşi imaginează o viaţă mai 
perfectă decât o are şi îşi imaginează că alţii chiar au viaţa pe care ea şi-o 
imaginează, fără să-şi dea seama că acestea sunt doar imaginaţii. 
Oamenii cred aceste iluzii. Aceste iluzii devin realitatea lor. 

Ideea este că viaţa nu seamănă cu imaginaţia. Viaţa în această 
dimensiune fizică este una a dualității. Dacă cineva este frumos, de 
exemplu, asta nu va dura, iar cât timp frumuseţea durează, există 
argumente pro şi contra ei. Orice are atât avantaje, cât şi dezavantaje. 
Aceasta este dualitatea. Acesta este adevărul. Nimic nu vine doar cu 
avantaje, decât în imaginaţia ta. 

Este important să vezi acest lucru, pentru că-i uşor să te laşi păcălit 
de visele şi dorinţele tale gândind: „Voi fi fericit când ...” sau „Dacă aş 
avea asta, aş fi fericit”. Acestea sunt exemple de minciuni pe care ţi le 
spune vocea din minte. 

Toate minciunile care formează iluzia par chiar adevărate, deşi nu 
sunt. Aceasta este natura unei iluzii: ceva pare adevărat sau real, deşi nu 
este aşa. Mintea născoceşte o realitate iluzorie şi apoi trăieşte ca şi cum 
ar fi adevărată. Chiar ţi pare adevărat că ai putea duce o viaţă de vis. 
Chiar ţi pare că bărbatul sau femeia visurilor tale ar exista în realitate. 

Nu spun că nu poţi avea o viaţă minunată sau un partener minunat. 
Spun doar că acea viaţă şi acel partener nu se vor potrivi cu imaginaţia ta. 
În viaţa reală, există suişuri şi coborâşuri, bucurii şi dificultăţi, lucruri 
care îţi plac şi nu îţi plac despre viaţă sau partener. 

Imaginaţiile includ doar o parte a poveştii. De aceea sunt o 
minciună, o iluzie. Problema când crezi minciuni este că duc la suferinţă: 
Dacă crezi că viaţa sau o persoană ar trebui să fie într-un anumit fel, 
atunci ori de câte ori nu se întâmplă aşa, vei fi nefericit şi vei ocări viaţa 
sau vei fi supărat pe ceilalţi: „Nu aşa trebuiau să meargă lucrurile!” 

Desigur, ştii asta. Ştii că viaţa şi oamenii nu sunt perfecţi. Dar chiar 
ştii?! O parte din tine — sinele mai primitiv, ego-ul — nu ştie acest lucru şi 
tânjeşte după perfecţiune, după ceva şi cineva care se potriveşte ideilor şi 
viselor sale. Ego-ul este cel ce se supără când viaţa sau ceilalţi nu se 
conformează. El nu trăieşte în realitatea concretă, ci într-o realitate 
imaginară, unde crede că ar trebui să poată obţine orice îşi doreşte. 

Latura ta raţională ştie şi vede adevărul despre viaţă, dar latura ta 
iraţională, ego-ul, nu vrea să vadă adevărul şi pretinde altceva. Această 
latură iraţională a ta are o voce şi aceasta este vocea din capul tău (şi este 
şi vocea din capul altor oameni). 

Latura raţională ar putea avea şi ea ceva de spus în minte, deoarece 
majoritatea dintre voi aţi învăţat să fiţi raţionali şi să contracaraţi într-o 
oarecare măsură partea voastră iraţională, ceea ce este cu siguranţă 
folositor. Şi totuşi, vocea ce se aude este, în cea mai mare parte, vocea 
ego-ului primitiv. 

Dacă nu sunteţi conştienţi de acest lucru, şi de iluziile şi percepțiile 
greşite ale ego-ului, este posibil să vă simţiţi foarte dezamăgiţi, şi aşa se 
simt majoritatea oamenilor. Ego-ul nu este foarte fericit în viaţă! 

Dezamăgirea este semnul că ai avut o fantezie şi o aşteptare cu 
privire la ceva sau la cineva, care nu a fost împlinită. Dezamăgirea este 
atât de normală, atât de frecventă. Şi totuşi, dacă nu ai fi crezut niciodată 
că ceva sau cineva ar fi sau ar trebui să fie într-un anumit fel, nu ai fi fost 
niciodată dezamăgit. Te vei simţi dezamăgit doar în măsura în care crezi 
în plăsmuirile tale şi te ataşezi de ideea ca lucrurile să fie într-un anumit 
fel. 

O mare parte din tristețea, mânia, blamarea şi resentimentele pe 
care le simt oamenii provin din această tendinţă de a crede că viaţa ar 
trebui să fie sau că va fi într-un anumit fel. Oamenii chiar cred această 
minciună. Nu le trece prin cap să se întrebe: „De ce ar trebui să fie aşa? 
Cine spune asta?" Nu îşi dau seama că este ego-ul lor care spune asta, 
când, de fapt, viaţa este ceea ce este şi va fi ceea ce va fi, indiferent de ce 
crede ego-ul. 

Oamenii nu pun sub semnul întrebării sursa emoţiilor lor. Ei 
presupun că emoţiile lor apar din vina vieţii sau din vina cuiva care nu s- 
a ridicat la nivelul închipuirii, aşteptărilor lor. Dar viaţa şi ceilalţi oameni 
nu sunt aici pentru a se conforma imaginaţiei tale! 

Prezentat în acest fel, este destul de uşor să vezi cât de egocentric 
este să crezi că imaginaţiile tale au sau ar trebui să aibă o influență 
asupra vieţii. A gândi aşa este irațional, dar aşa este ego-ul. Ego-ul este 
irațional. Până când aceste gânduri iraționale sau minciuni sunt 
analizate, ele vor continua să inducă în eroare oamenii şi să îi facă 
nefericiţi. Şi, din păcate, oamenii nefericiţi îi rănesc şi dau vina pe ceilalţi 
pentru nefericirea lor. 

Emoţii precum tristeţea, mânia,  învinovăţirea altuia şi 
resentimentele provin din încrederea în minciuni. Dacă nu înţelegi acest 
lucru, vei continua să ai astfel de emoţii. Pentru a te elibera de ele, 
trebuie să-ţi examinezi convingerile care stau la baza lor. Atâta timp cât îi 
învinovăţeşti pe alţii sau viaţa pentru astfel de emoţii, nu te vei elibera 
niciodată de ele. Sunt emoţiile tale. Tu le-ai creat, oricât de inconştient — 
nu alţii, nu viaţa. Acest lucru este valabil pentru toate emoţiile, cel puţin 
pentru cele care te fac să suferi. Oamenii nu sunt responsabili pentru 
gândurile care le trec prin minte, din moment ce nu ei le-au pus acolo şi 
nu au niciun control asupra lor. Gândurile le vin în minte la toţi din 
aceeaşi sursă: subconştientul, unde este stocată programarea egotică şi 
alte condiţionări. Apoi, dacă aceste gânduri rămân neanalizate şi sunt 
crezute, aşa cum se întâmplă la majoritatea oamenilor, ele generează 
emoţii. 

Într-un sens, oamenii nu sunt responsabili pentru emoţiile lor, 
deoarece majoritatea nu sunt conştienţi de modul în care gândurile lor se 
transformă în emoţii. Fi nu sunt conştienţi de programarea care îi 
conduce şi, prin urmare, sunt la mila ei. După ce obţii o anumită 
conştientizare a gândurilor şi îţi dai seama că ele îţi creează emoţiile, poţi 
pune capăt acestui proces inconştient. Poţi înceta să fii la mila emoţiilor 
tale negative. Observă că nu am spus că vei elimina toate emoţiile, ci că 
nu vei mai fi controlat de ele. 

Această eliberare de influenţa emoţiilor este un progres uriaş în 
evoluţia unei persoane şi are implicaţii enorme pentru umanitate în 
ansamblu. Printr-o combinaţie de înţelegere şi evoluţie, fiinţele umane 
vor înceta în cele din urmă să se urască şi să se rănească reciproc. 
Războiul se va opri. Conflictele vor fi soluționate paşnic. 

Cum se poate realiza aceasta? Înțelegerea necesară pentru a realiza 
aceasta este chiar aici. Tocmai ţi-am dat-o: conştientizează-ţi gândurile. 

Apoi, vezi că ele te determină să crezi lucruri neadevărate despre tine, 
despre ceilalţi şi despre viaţă. Apoi, vezi că aceste neadevăruri te fac să te 
simţi supărat, temător, trist şi duşmănos. Apoi, vezi că aceste emoţii sunt 
cauza tuturor războaielor, conflictelor, suferinţei şi durerii. 

Dacă vrei să pui capăt războiului, conflictului, suferinţei şi durerii (şi 
cine nu ar vrea?!), atunci vezi falsitatea gândurilor din spatele emoţiilor 
tale negative. Învață să vezi viaţa aşa cum este ea cu adevărat, nu aşa cum 
o înfăţişează iluzia. Mai presus de toate, învaţă să accepţi viaţa aşa cum 
este şi învaţă să îi accepţi pe ceilalţi aşa cum sunt, adică să-i laşi să fie aşa 
cum sunt ei. Trăieşte şi lasă-i să trăiască. 

Aceasta este calea către pace şi fericire pentru toţi. Aceasta este 
singura speranță pentru umanitate, singura direcţie posibilă acum. 
Războiul şi ura trebuie să se oprească şi se opresc pe măsură ce fiecare 
persoană pune capăt durerii lăuntrice, văzând adevărul despre vocea din 
mintea sa şi stăpânindu-şi emoţiile. 

Aşadar, voi mai vorbi despre cum se face acest lucru, deoarece este 
atât de important. În primul rând, conştientizarea gândurilor se dezvoltă 
în meditaţie. Meditaţia este cea mai rapidă modalitate de a dezvolta 
această abilitate. Ca toate abilităţile, a fi conştient de gândurile tale se 
învaţă practicând, nu doar citind despre asta. Cei mai mulţi oameni nu s- 
au gândit niciodată să-şi examineze gândurile şi, fără o practică precum 
meditaţia, majoritatea nu sunt capabili să facă asta, cel puţin nu în mod 
consecvent. 

Totuşi, nu este suficient să fii conştient de gândurile tale dacă nu le 
pui la îndoială validitatea. Să fii abil în observarea gândurilor nu este 
suficient pentru a te elibera de emoţiile alimentate de ele. Dacă nu vezi că 
gândurile tale se bazează pe presupuneri false despre viaţă, nu te vei 
elibera de emoţiile cauzate de aceste presupuneri false. 

Autoinvestigaţia este practica de a pune sub semnul întrebării 
gândurile: „Oare este asta întotdeauna adevărat?” ar fi întrebarea de 
bază. Ceva care este adevărat este adevărat întotdeauna, de-a lungul 
timpului. Dacă ceva nu este întotdeauna adevărat, atunci este un adevăr 
parţial, adică, în esenţă, o minciună. Mintea ta şi a tuturor este plină de 
aceste jumătăţi de adevăruri, opinii, presupuneri şi generalizări, care 
sunt considerate adevărate. Prin autoinvestigaţie, descoperi că foarte 
puţine dintre gândurile care îţi trec prin minte pot rezista la acest test. 

Am spus multe despre aceste minciuni în alte cărţi, aşa că vă îndemn 
către ele, în special “O viaţă eroică”. Deocamdată, spun că este posibil să 
te eliberezi de reactivitatea emoţională. Ce înţeleg prin aceasta este că, de 
exemplu, furia ar putea să apară, dar nu vei reacţiona la ea: Nu vei 
acţiona conform ei şi nu-i vei da glas — cel puţin, nu foarte tare sau nu 
mult timp. 

Acesta este maximul care se poate aştepta de la tine ca fiinţă umană. 
Nu este realist să crezi că nu vei mai simţi vreo emoție odată ce vei 
avansa spiritual. Trezirea sau iluminarea nu sunt lipsite de emoţii, dar 
există o relaţie diferită cu ele. Pe măsură ce evoluezi, poţi schimba şi 
chiar se schimbă modul cum tratezi emoţiile. Relaţia cu ele se modifică: 
Este posibil ca să ai o emoție, dar ea nu te are pe tine. Către asta vă 
îndreptaţi, tu şi umanitatea, către o nouă relaţie cu emoţiile voastre. 

Vă mulţumesc că aţi fost aici. Vă mulţumesc pentru hotărârea 
voastră de a vă trezi din ego. Sunt mereu cu voi.» 


Capitolul 19 
LUCRUL CU EMOŢIILE 





«Deşi am scris deja destul despre cum să lucrezi cu emoţiile, acesta 
este un subiect atât de important, încât aş dori să-l abordez şi astăzi. 
Când simţi furie sau orice altă emoție neplăcută, pur şi simplu, asta e şi 
gata. Asta apare în acest moment. A fi prezent sau a trăi în Prezenţă 
înseamnă să accepţi orice apare, iar dacă este o emoție, datoria ta este să 
o recunoşti şi să o accepţi. 

Acceptarea nu înseamnă că trebuie să îţi placă furia, de exemplu, sau 
supărarea; trebuie doar să accepţi că aşa te simţi acum. Prin acceptare 
înţeleg să recunoşti adevărul despre cum te simţi şi să laşi emoția să stea 
acolo cât va sta, timp în care tu fie investighezi gândurile care au 
contribuit la apariţia ei, fie îţi vezi de treburi, lăsând-o în pace. 

Recunoaşterea unei emoţii, acceptarea ei şi lăsarea ei în pace, îi 
permite emoţiei să se relaxeze şi să se estompeze, în loc să avanseze şi să 

crească. O emoție este alimentată când continui să repeţi gândurile care 
au creat-o şi când aduni mai multe gânduri, lucru pe care mintea îl va 
face în mod firesc, dacă o vei lăsa. Când faci asta, emoția va căpăta forţă 
şi va părea mai reală şi mai adevărată, deoarece mintea caută şi găseşte 
justificări de ce te simţi aşa. Atunci, emoția va fi mai greu de calmat, mai 
elocventă şi mai probabil să se manifeste în moduri dăunătoare. 

Pe de altă parte, dacă reprimi o emoție împotrivindu-i-te sau 
prefăcându-te că nu este acolo, ea poate dispărea pentru o vreme, dar se 
va întoarce şi va fi la fel de puternică ori de câte ori repeţi aceleaşi 
gânduri sau ori de câte ori este declanşat complexul inconştient din care 
ea face parte. Problema cu reprimarea emoţiilor este că nu le vindecă, 
deoarece nu se face nicio investigaţie care le-ar vlăgui. Doar stau pitite 
până la următoarea ocazie care le declanşează. 

Mulţi oameni nu ştiu că, pentru a vindeca o emoție, metoda este să o 
înţelegi cu blândeţe, iubire şi curiozitate. Până de curând în istoria 
voastră, oamenii nu au înţeles această metodă simplă pentru a face faţă 
emoţiilor, şi mulţi încă nu au auzit nici până astăzi despre ea. Aşadar, o 
să vă explic mai detaliat. 

Dragostea vindecă. Vă vindecă relaţiile, vă vindecă corpul, vă 
vindecă mintea şi vă vindecă emoţiile. Când oferi dragoste la orice — unei 
persoane, corpului tău, unui gând sau unei emoţii — se relaxează şi se 
întoarce la Întreg, la iubire şi pace. Împotrivirea, pe de altă parte, 
perpetuează aspectul căruia îi rezişti şi te blochează în lumea ego-ului, pe 
tărâmul mental. 

Iubirea nu aparţine tărâmului mental, ci tărâmului subtil al sinelui 
divin. Iubirea este balsamul care poate vindeca mintea şi tot stresul, 
lupta, confuzia şi emoţiile negative pe care le provoacă mintea. Iubirea 
vindecă, pentru că este în afară şi dincolo de minte. Iubirea vindecă, 
pentru că este adevărată şi reală, în timp ce gândurile şi emoţiile tale nu 
au realitate decât în cadrul iluziei. Nu au adevăr în ele însele. 

Dragostea anulează sau neutralizează gândurile şi emoţiile, deoarece 
iubirea este mai puternică decât gândurile şi emoţiile, căci iubirea este 
mai adevărată. Iubirea străpunge prin iluzia născocită de gânduri şi 
emoţii, pentru că iubirea este Adevărul. Iubirea este antidotul pentru tot 
ceea ce vă distruge ca indivizi, ca societate şi ca lume. 

Oricât de misterioasă ar fi dragostea, toată lumea ştie să iubească. A 
dărui dragoste înseamnă, în esenţă, să acorzi atenţie deplină — fără 
gânduri — la ceva sau cuiva. Când faci asta, iubirea curge în mod natural 
din interiorul tău spre lucrul la care eşti atent. 

Acest fapt poate să nu fie evident, dar numai pentru că, de obicei, 
gândurile se amestecă în acest flux natural. lată un motiv pentru care 
meditaţia este atât de importantă pentru pacea ta şi a lumii: Dacă nu 
înveţi să fii pe deplin prezent la ceva sau cu cineva fără gânduri sau 
ţinându-ţi gândurile în fundal, iubirea nu va curge sau nu va curge într-o 
măsură completă. Gândurile împiedică fluxul iubirii în viaţă. 

Aşa se explică de ce iubirea curge atât de uşor între voi şi animalele 
de companie. De cele mai multe ori, gândurile lor nu se amestecă în 
modul cum ele rămân în prezent şi în largul lor. În parte, ele sunt atât de 
uşor de iubit pentru că sunt atât de sincere, de inocente, căci nu au 
gânduri complexe. Atunci când vă eliberaţi de gânduri, şi voi sunteţi uşor 
de iubit şi vă este uşor să iubiţi. 

Animalele de companie vă aduc în momentul prezent şi vă scot din 
gândurile despre ce aveţi de făcut, cine sunteţi şi unde vă duceţi. Doar 
sunteţi acolo, cu ele, iubindu-le, fără identitatea voastră obişnuită. 
Animalele de companie sunt unii dintre cei mai mari învăţători ai iubirii. 
Ele îndeplinesc acest serviciu pentru omenire. Ele sunt vindecătorii 
voştri. 

Să-ţi iubeşti emoţiile nu înseamnă altceva decât să le observi, să le 
recunoşti, să accepţi că există şi să le laşi acolo. Apoi, aşa cum am spus, 
fie poţi merge mai departe şi să dai atenţie, iubirea ta, la altceva, fapt care 
întrerupe tendinţa de a îngrămădi alte gânduri peste cele care există deja; 
fie poţi rămâne cu senzaţia emoţiei din corp, observând cum este ea, fără 
să o analizezi sau să încerci s-o remediezi. Fii curios despre ea: Cum simţi 
această emoție? Este densă? Grea? Intensă? Mută? Mare? Mică? Unde 
este în corp? Dacă ai putea să o desenezi, ce culoare ar avea? Ce formă ar 
avea? 

Poţi merge şi mai în profunzime în această investigaţie întrebându- 
te: „La ce m-am gândit de mi-a provocat această emoție?” Pune pe hârtie 
acele gânduri. Uită-te bine la ele. Întreabă: „Este întotdeauna adevărat 
acest lucru?” Când priveşti emoţiile şi gândurile drept în faţă, vei 
constata că iluzia pe care o inventează nu poate să reziste. 

De asemenea, poţi, pur şi simplu, să stai în linişte alături de acea 
emoție şi să inviţi fluxul intuiţiei să-ţi comunice de ce a apărut. În loc să 
analizezi mental emoția, treci într-o stare deschisă de receptivitate, în 
care intuiţiile pot fi primite mai uşor. Aceste intuiţii apar adesea sub 
forma unui „A-ha!” Chiar dacă nu vine nimic, doar rămânând alături de 
emoție fără gânduri este adesea suficient pentru ca emoția să se relaxeze, 
să se destrame şi să se ducă. Ca un copil supărat, emoţiile tale au nevoie 
doar de recunoaştere şi puţină atenţie iubitoare, apoi se potolesc. 

Modul în care oamenii îşi tratează, de obicei, emoţiile este 
contraproductiv, motiv pentru care emoţiile par a fi atât de problematice, 
când n-ar trebui să fie aşa. Odată ce ştii să te descurci cu emoţiile, nu 
sunt dificil de abordat. Dar dacă faci cum fac oamenii în mod natural, 
adică se învârt printre gânduri şi se enervează să simt ceea ce simt, asta 
doar agravează emoția şi o menţine mai mult decât este necesar. 

Durata de viaţă a unei emoţii este foarte scurtă. Emoţiile vin şi 
pleacă în mod natural, ca orice altceva în viaţă. Deci, dacă laşi, pur şi 
simplu, o emoție să vină şi să plece fără să o alimentezi cu mai multe 
gânduri şi fără să-ţi doreşti să nu fi apărut, se va retrage mai repede. Iar 
dacă, totuşi, descoperi că o alimentezi cu gânduri sau îţi doreşti să nu fi 
apărut, este în regulă şi aşa. Doar observă că ai aceste gânduri. 

Observarea este cea mai bună apărare în privința gândurilor şi 
emoţiilor. Doar observă gândurile şi emoţiile, şi observă şi gândurile de 
respingere a acelor gânduri şi emoţii. Observarea este adesea tot ce 
trebuie să faci pentru a te detaşa de vocea din cap şi de emoţiile pe care le 
produce. Observarea emoţiilor este adesea suficientă pentru a le 
dezamorsa şi a le putea lăsa să plece. 

Dacă observarea şi acceptarea unei emoţii şi apoi acordarea atenţiei 
la altceva nu funcţionează, iar emoția este persistentă sau revine, atunci 
petrece un pic mai mult timp cu emoția, dă-i atenţia, iubirea ta. Stai cu 
ea. Poţi chiar să vorbeşti cu ea. Mulţi consideră că dialogul cu o emoție, 
aşa cum ai face cu un copil mic pe care încerci să îl mângâi, poate ajuta la 
calmarea ei. 

Invită-ţi emoția în poală, ca şi cum ar fi un copilaş supărat. 
Imaginează-te că o îmbrăţişezi şi stai liniştit cu ea, legănând-o sau 
spunându-i: „Aşa, aşa. Va fi bine.” sau altceva liniştitor. Poţi chiar să 

întrebi emoția de ce se simte aşa şi ce are nevoie de la tine, şi este posibil 
să primeşti nişte intuiţii. 

Să fii amabil în acest fel cu emoţiile tale — să fi bun cu tine însuţi — 
este un mod sănătos de a-ţi trata emoţiile. Ele fac parte din umanitatea ta 
şi trebuie tratate cu înţelepciune şi dragoste. 

Sper ca aceste sugestii să vă fie de folos. Este atât de important să vă 
vindecaţi emoţiile. Deşi emoţiile nu vor dispărea niciodată complet, ele 
pot fi limpezite, încât să nu mai provoace suferinţe nici vouă, nici altora. 

Vă mulţumesc că aţi fost aici. Vă mulţumesc că sunteţi dispuşi să 
faceţi această muncă emoţională cu voi înşivă. Sunt mereu cu voi.» 


Capitolul 20 
ÎMPĂRĂȚIA CERURILOR 





«„Ce este raiul?” ai putea întreba. „Împărăţia Cerurilor este în 
interiorul tău” este o frază care îţi spune tot ce ai nevoie şi poţi ştii despre 
ceruri. Fiind în interiorul tău, această împărăție diferă de împărăţiile 
naturii şi a omenirii, care sunt în mod clar în afara ta. Atunci, de ce s-o 
mai numim împărăție? Această împărăție lăuntrică este Împărăţia lui 
Dumnezeu, acolo unde locuieşte Dumnezeu. Dumnezeu locuieşte în tine. 
Raiul se află în tine. 

Cerul nu este un loc în care te duci după ce mori, ci o stare de 
conştiinţă pe care o accesezi mergând în interior. Cerul este o stare 
sufletească, o stare similară cu mintea lui Dumnezeu, esenţa lui 
Dumnezeu. Această stare de conştiinţă care este raiul este o reflectare a 
conştiinţei lui Dumnezeu. 

Toată creaţia este o expresie a conştiinţei lui Dumnezeu. Dar creaţia 
este chiar mai mult decât atât, întrucât Dumnezeu locuieşte şi în creaţie. 
Deşi un artist este separat de ceea ce creează, Dumnezeu nu este separat 
de creaţie. Dumnezeu trăieşte şi se exprimă prin creaţie. Dumnezeu îşi 
exprimă conştiinţa prin creaţie, iar această conştiinţă este în creaţie. 

Totuşi, conştiinţa lui Dumnezeu poate fi contemplată şi explorată 
doar de acele creaturi care sunt simţitoare, cum sunteţi voi. Fiinţele 
umane sunt speciale, deoarece sunt capabile să cunoască şi să mediteze la 
acest mare mister din spatele creaţiei. 

Simţirea înseamnă că eşti capabil de auto-reflecţie, ceea ce îţi 
permite să înţelegi că natura ta esenţială este Dumnezeu. Totuşi, a fi om 
implică şi un ego, care blochează această realizare. În descoperirea 
adevăratei tale naturi ţi se împotriveşte programarea care te face să crezi 
că eşti altceva decât Dumnezeu. Aşa este menit să fie, aşa ai fost 
conceput, dar este o mare piedică pentru realizarea-de-sine. 

Pentru a-ţi descoperi conştiinţa care este din Dumnezeu, trebuie să 
fii dispus să mergi înăuntru. Prin „a merge înăuntru” nu mă refer la 
explorarea gândurilor şi emoţiilor, deşi este loc şi pentru asta. Explorarea 
gândurilor şi emoţiilor te va ajuta să înţelegi ideile false care alcătuiesc 
sinele fals, dar nu să înţelegi sinele tău divin. 

A merge în interior înseamnă a merge pe tărâmul de dincolo de 
gânduri şi emoţii şi chiar senzaţii, pe tărâmul Inimii. Acesta este motivul 
pentru care multe învățături spirituale au încurajat meditaţia şi au 
disprețuit plăcerile senzuale şi materiale ale vieţii, care îi ţin pe oameni 
concentrați asupra împărăției exterioare, în locul împărăției interioare. 

Cu toate acestea, după ce ai descoperit împărăţia interioară, atunci 
împărăţia exterioară — lumea — devine mult mai prețioasă şi frumoasă şi 
extrem de plăcută. „Căutaţi mai întâi Împărăţia cerurilor şi toate celelalte 
vi se vor adăuga.” Adevărata plăcere şi bucurie a lumii este posibilă 
numai după ce ai trăit şi cunoscut împărăţia interioară: conştiinţa care 
este din Dumnezeu. 

Cum este această conştiinţă? Am vorbit des despre asta. Este 
conştiinţa iubirii, a bucuriei, a acceptării, a compasiunii, a recunoştinţei 
şi a păcii. Conştiinţa îmbrăţişează toate şi nu lasă nimic deoparte. 
Conştiinţa iubeşte viaţa necondiţionat. Cel mai simplu zis, este conştiinţa 
iubirii. 

Ori de câte ori te afli într-o stare de iubire, trăieşti conştiinţa lui 
Dumnezeu. Când rămâi acolo, în iubire, suficient de mult timp, aluneci 
uşor în experienţa de a iubi orice. A iubi orice sau pe oricine este o poartă 
către iubirea necondiționată pentru totul. 

Acesta este motivul pentru care dragostea pentru un copil sau un 
animal de companie poate fi o experienţă atât de importantă şi puternică 
pentru fiinţele umane: Iubirea pentru ei te face să guşti din iubirea 
necondiționată. Iubirea necondiționată pe care o simţi cel mai uşor 
pentru copiii tăi, pentru animalele de companie şi pentru cei dragi este o 
poartă care te poate deschide să iubeşti tot ceea ce există şi să capeţi o 
mare dragoste şi preţuire a vieţii. 

Totuşi, dacă te întorci în conştiinţa egotică după ce ai simţit dragoste 
pentru copilul sau animalul tău de companie sau persoana iubită, vei 
percepe din nou separarea dintre tine şi ceilalţi. Ei vor părea un pericol, 
poate pentru cei dragi sau pentru altceva de preţ. Ego-ul priveşte cu astfel 
de ochi. Pe de altă parte, dacă poţi rămâne concentrat pe experienţa 
iubirii din Inimă şi vei continua să priveşti lumea prin acea iubire, atunci 
vei percepe lumea aşa cum o percepe Dumnezeu, aşa cum o percepe 
sinele tău divin. 

Ca să trăieşti în acest mod trebuie să păstrezi experienţa iubirii în 
timp ce eşti activ în lume. Acesta este un lucru care trebuie practicat şi, în 
cele din urmă, se va realiza pe măsură ce progresezi spiritual. Pe măsură 
ce petreci tot mai mult timp în conştiinţa divină, prin meditaţie sau alte 
practici spirituale, începi să poţi păstra această experienţă interioară a 
iubirii pe parcursul zilei, în lume. 

Dar mai întâi, trebuie să cunoşti profund experienţa interioară a 
iubirii. O vei cunoaşte prin meditaţie şi alte practici spirituale, care te duc 
în împărăţia lăuntrică a cerurilor. Ajungi să cunoşti această împărăție, ca 
orice altă împărăție, petrecând timp în ea şi explorând-o, nu cu mintea, ci 
cu Inima ta, căci mintea nu poate intra în această împărăție. 

Când spun că mintea nu poate intra în împărăţia cerurilor, mă refer 
la aspectul minţii care creează senzaţia de separare de viaţă, 
considerându-se o entitate separată: „Eu sunt aşa. Îmi place asta. Am 
avut această experienţă. Vreau asta." Acesta este aspectul minţii care nu 
poate intra în împărăţia cerurilor: mintea egotică. Trebuie lăsată în urmă. 

Pe de altă parte, intelectul tău, aspectul minţii tale care poate raţiona 
şi discrimina, este la fel de accesibil ca oricând în Împărăţia cerurilor. Iar 
înțelepciunea este şi mai accesibilă acolo, căci înţelepciunea nu vine din 
minte, ci din Inimă. Fără aspectul separat al minţii, adică ego-ul, 
înțelepciunea ta, care vine prin intuiţie, este mult mai accesibilă. 

Să vă povestesc despre această împărăție interioară. Nu este ca 
împărăţia fizică. Nu cu cele cinci simţuri poţi explora împărăţia 
interioară. În schimb, foloseşti un alt set de simţuri: versiuni mai subtile 
ale celor cinci simţuri, căci această împărăție nu este fizică, ci subtilă. 
Când intri în împărăţia cerurilor este ca şi cum ai intra într-o lume 
diferită, care funcţionează dincolo de legile fizicii. 

Împărăţia cerurilor, deşi subtilă, este la fel de reală şi chiar mai reală 
decât lumea voastră fizică, având propriile sale reguli şi legi. În această 
împărăție interioară, nu există un ego care să te deruteze; există numai 
adevăr. Nu spun că interpretările minţii tale despre această lume 
interioară ar fi reale şi adevărate, ci spun că experienţele pe care le ai 
acolo sunt reale. Deoarece mintea nu poate să înţeleagă sau să 
interpreteze cu exactitate împărăţia lăuntrică, nimic din ceea ce spui 
despre ea, dacă ai putea găsi cuvinte, nu va fi complet adevărat. 

Deşi unii învăţători spirituali spun că nici lumea nu este reală, totuşi, 
ca experienţă, lumea este reală. Gândurile tale despre ea cu certitudine că 
nu sunt reale, dar experienţa lumii este reală. Experienţa este reală şi 
demnă de încredere; în schimb, ideile sau poveştile tale despre 
experiențele interioare şi exterioare nu sunt reale şi de încredere. 

Tot ce trebuie să ştii despre lumea interioară este că ea există ca o 
experienţă adevărată şi reală, dincolo sau sub experienţa lumii 
exterioare. Mintea diminuează şi respinge experienţa lumii interioare ca 
pe nimic, dar atunci nu rămâi decât cu ideile şi poveştile tale despre 
lumea exterioară, care nici măcar nu sunt experienţa reală a lumii 
exterioare. 

Cunoaşterea lumii interioare dezvăluie adevărul despre lumea 
exterioară, fapt care reprezintă, într-o mare măsură, meritul cunoaşterii 
lumii interioare. Odată ce cunoşti lumea interioară, te vei bucura de 
lumea exterioară, în loc să te simţi nefericit sau frustrat din cauza ei. 
Lumea interioară dezvăluie frumuseţea şi valoarea lumii. Îţi arată 
adevărul despre ea, astfel încât să te poţi bucura, să poţi fi cu adevărat 
fericit în lume. „Căutaţi mai întâi Împărăţia cerurilor şi toate celelalte vi 
se vor adăuga.” Cunoaşte împărăţia cerurilor şi vei fi fericit. Fă asta şi vei 
deveni o binecuvântare pentru toţi. 

Cunoşti lumea interioară cu simţurile tale subtile sau ceea ce se 
numeşte adesea “al şaselea simţ” sau percepţie extrasenzorială, adică 

percepţie dincolo de cele cinci simţuri. Din acest motiv, explorarea 
tărâmului interior necesită, de obicei, închiderea ochilor şi o cameră în 
care simţurile nu sunt stimulate. Atunci, este posibil să treci uşor spre 
simţurile subtile şi să observi ce altceva mai este aici în afară de gânduri, 
de imaginile, sunetele şi senzațiile celor cinci simţuri. 

Odată ce nu mai participi la gânduri, emoţii sau senzaţii de la cele 
cinci simţuri, lumea interioară se deschide către tine. Ea a fost 
dintotdeauna acolo sub toate gândurile, dorinţele, emoţiile, sunetele, 
imaginile, senzațiile şi alte distrageri aparţinând lumii fizice. Apoi, este 
doar o chestiune de a urmări atent experienţa subtilă, prin simpla 
conştienţă, observând ce se întâmplă la niveluri subtile lăuntrice, în 
împărăţia cerurilor, fără a încerca să interpretezi, să etichetezi sau să spui 
o poveste despre ce observi. 

Lasă-te doar în seama experienţei subtile. Nu este nevoie să înţelegi 
experienţele de acolo şi, cel mai probabil, nici nu vei putea. Ai putea 
primi o intuiţie sau o înţelegere profundă utilă, dar scopul explorării 
tărâmului subtil este experienţa tărâmului subtil în sine. Experienţa 
tărâmului subtil este suficientă. Te îmbogăţeşte pe niveluri şi în moduri 
care nu pot fi şi nici nu-i nevoie să fie puse în cuvinte. Doar 
abandonează-te experienţei de a fi în acest tărâm subtil-interior pentru 
un timp. Dacă faci asta destul de frecvent, ţi se va schimba modul de a fi 
şi a te comporta. 

Vă mulţumesc că aţi fost aici. Să petrecem acum ceva timp împreună 
în această împărăție interioară. Sunt mereu cu voi.» 


Capitolul 21 
IADUL NU ESTE UN LOC ANUME 





«Aşa cum am explicat într-un mesaj anterior, Împărăţia cerurilor se 
află în interiorul vostru. Acelaşi lucru este valabil şi cu Iadul. Nu există 
niciun loc numit Iad. Ca şi cerul, iadul este o stare de conştiinţă. Din 
fericire, raiul este starea ta naturală sau adevărată de conştiinţă, în timp 

ce iadul este ceea ce trăieşti atunci când te identifici profund cu ego-ul în 
sensul său cel mai negativ. 

Este o veste bună că iadul nu este starea ta naturală, deşi este starea 
de conştiinţă în care trăiesc majoritatea oamenilor, într-o măsură mai 
mare sau mai mică. În măsura în care se identifică cu ego-ul lor, sunt în 
iad. De ce? De ce este conştiinţa egotică atât de infernală? Este infernală, 
pentru că este opusă Adevărului. În starea egotică de conştiinţă, crezi că 
îți lipseşte şi eşti separat de Tot-ceea-ce-este, şi asta, pur şi simplu, nu 
este adevărat. Viaţa este atât de bună cu tine, încât te face să te doară 
atunci când crezi o asemenea minciună, pe când Adevărul te umple cu 
pace şi iubire. 

Dualitatea, care este experienţa oferită de această lume, înseamnă 
trăirea iubirii la un capăt al spectrului, adică raiul, şi absenţa iubirii la 
celălalt capăt al spectrului, adică infernul. Capătul infernal al spectrului 
înseamnă lipsa adevărului şi lipsa iubirii, motiv pentru care este iadul. 
Spectrul este o scală de iubire: de la iubirea deplină la măsuri tot mai 
mici de iubire. 

Ideea este că nu există un opus al iubirii. Opusul iubirii este o 
absenţă a iubirii, care are ca rezultat frica şi suferinţa. Oamenii suferă din 
cauza lipsei de legătură cu iubirea, cu Sursa şi cu adevărul, cauzată de 
încrederea în minciunile propagate de sinele fals prin vocea din cap. 

Aceasta este o veste bună, deoarece remediul constă în a vedea 
adevărul — anume că, deşi te-ai putea simţi separat de Tot-ceea-ce-este, 
de fapt, nu eşti separat, n-ai fost niciodată şi nici n-ai putut fi. Tu aparţii 
Sursei, la fel cum degetele aparţin mâinii. Eşti iubirea, chiar ea, travestită 
sub forma unui individ, a unui sine separat. 

Nu ai de biruit în tine vreun rău, ci numai amăgirea: adică iluzia că 
eşti separat. Credinţa că ar fi separați de Dumnezeu, că ar fi altceva decât 
iubirea şi senzaţia de a fi separați îi determină pe oameni să facă uneori 
lucruri dăunătoare şi chiar rele. Dar nimeni nu este rău, întrucât nimeni 
nu este, de fapt, separat de iubire. Faptele distructive sunt făcute din 
frică, din disperarea de a supravieţui şi de a controla situaţia cu orice 
preţ. 

Adevărul este că toată lumea este făcută din aceeaşi substanţă: 
dragostea. Când elimini iluzia că ai fi altceva decât iubire, te eliberezi de 
suferinţă. Atunci, sinele tău divin se dă în vileag, iar el este iubitor, bun şi 

milos. Toată lumea, în esenţă, este iubitoare, bună şi miloasă. Dar dacă 
nu crezi că eşti iubire şi dacă nu eşti conectat la esenţa ta de iubire, nu te 
vei comporta cum trebuie. Te vei comporta conform fricii tale, senzaţiei 
de lipsă şi celorlalte credinţe greşite şi emoţii ale ego-ului. 

Credinţele şi emoţiile sunt atât de puternice! Credinţele eronate şi 
emoţiile şi faptele care decurg din ele provoacă toată suferinţa din lume! 
Din păcate, credinţele sunt foarte greu de schimbat. Ego-ul, care este 
fundamentul sinelui fals, nu-şi schimbă uşor convingerile! Dacă 
credinţele s-ar schimba uşor, sinele fals nu s-ar mai putea auto-susţine. 

În cel mai bun caz, ego-ul îţi dă doar senzaţia de a fi o persoană 
separată. În cel mai rău caz, senzaţia de separare a ego-ului cauzează tot 
felul de suferinţe ţie şi celorlalţi. Doare să fii separat! Doare să fii 
despărţit de dragoste, de Adevăr, de Dumnezeu. Iar oamenii care suferă 
tind să-i rănească pe alţii. 

Această senzaţie de separare există deoarece, pentru ca Dumnezeu 
să poată crea şi să experimenta tot ceea ce El doreşte să creeze şi să 
experimenteze, a fost necesar să formeze în ființele umane senzaţia de a 
fi o persoană separată. În acest scop a fost creat ego-ul, iar ego-ul e de 
folos creaţiei prin aceasta. 

Dar când a fost creat ego-ul, s-a mai întâmplat ceva: EI s-a despărţit 
de iubire, ceea ce a creat posibilitatea ca ființele umane să se rănească 
reciproc, să lupte, să urască şi să trăiască alte emoţii negative, cum ar fi 
gelozia, invidia, duşmănia şi răzbunarea. 

Nu toată lumea are un ego atât de îndepărtat de dragoste. Mulţi au 
un ego foarte bine gestionat şi controlat. Cu alte cuvinte, în spectrul 
iubirii, ei sunt undeva pe la mijloc sau spre capătul superior: Au un ego, 
dar ego-ul lor este temperat de iubire. Se identifică uneori cu ego-ul, dar 
nu întotdeauna. În cea mai mare parte a timpului, nu lasă ego-ul negativ 
să se amestece în relaţiile lor şi în acţiunile pozitive. Deşi se simt indivizi 
separați, ei au totuşi acces la esenţa lor de iubire. 

Totuşi, o cu totul altă poveste este cu cei care se identifică intens cu 
ego-ul, cei aflaţi la celălalt capăt al spectrului. Ei au pierdut legătura cu 
dragostea. Ca o insignă de onoare, ei se mândresc că nu le pasă de 
ceilalţi, de parcă acesta ar fi semnul unei persoane puternice şi 
independente, nerealizând că „nimeni nu este o insulă” În.tr. — citat 
celebru din poetul John Donne] și că fericirea şi împlinirea adevărată nu 

pot veni decât din dragoste, iubind semenii şi, mai mult, iubind viaţa şi 
iubindu-L pe Dumnezeu. 

Cei desprinşi de dragoste, separați de Inimă, îi rănesc pe ceilalţi şi 
lovesc profund, deşi poate că nu în mod evident sau chiar nu-şi dau 
seama. Poate că au fost abuzaţi emoţional ori fizic sau vătămaţi în primii 
ani de viaţă şi, în consecinţă, s-au închis către dragoste. Aceştia provoacă 
cel mai mult rău în lume şi, în esenţă, trăiesc în iad. 

Iadul este locul în care nu-ţi pasă de ceilalţi. Când nu-ţi pasă de 
ceilalţi, suferi, pentru că natura ta este să iubeşti. Ca să fii autentic, 
aliniat cu adevărata ta natură, trebuie să iubeşti. Când acţionezi 
împotriva adevăratei tale naturi, te va durea în mod obligatoriu, căci 
altfel, cum ai putea descoperi vreodată natura ta divină?! 

Iadul este starea de conştiinţă în care eşti obsedat de propriul eu. 
Problema este că eul de care eşti pasionat este sinele fals, care, prin firea 
lui, nu este niciodată fericit. Suferinţa este cauzată de concentrarea ta pe 
ceea ce nu este adevărat — pe un sine care este fals şi pe minciunile 
născocite de el. Cum ai putea găsi fericire sau satisfacţie în aceasta?! 

Sinele fals este un sine imaginar care este programat să zică: „Nu 
sunt în regulă. Nu eşti în regulă. Viaţa nu este în regulă.” Cum să nu te 
facă concentrarea pe un astfel de sine să te simţi altcumva decât 
mizerabil?! Sinele fals întâi creează nefericirea, apoi se luptă cu ea şi 
suferă din cauza acestei stări. 

Dar asta nu este tot. Sinele fals, care se manifestă ca vocea din capul 
tău, este alcătuit din tot felul de neînţelegeri şi minciuni, cum ar fi ideea 
că ai avea nevoie de altceva decât ceea ce ai deja ca să fii fericit, când 
adevărul e că stă în firea ta să fii fericit. Iubirea te face fericit şi iubeşti în 
mod natural, iar iubirea nu necesită să fii cumva sau să ai ceva. 

Vocea din capul tău îţi spune că nu ai tot ce trebuie ca să fii în regulă 
şi să fii fericit, când de fapt este invers. Această voce îţi creează 
sentimente de teamă, furie, desconsiderarea propriei valori, rivalitate, 
invidie, nemulţumire, tristeţe şi depresie. Iar aceste sentimente duc la 
decizii proaste şi conflicte cu ceilalţi şi, în cel mai rău caz, la un 
comportament infracţional în încercarea de a obţine ceea ce crezi că 
trebuie să dobândeşti pentru a supravieţui şi a fi fericit. 

Sinele fals este un sine nefericit şi un sine nefericit nu-i iubeşte pe 
ceilalţi, iar cei care nu-i iubesc pe ceilalţi nu prea vor fi iubiţi. Deci, acesta 

este un cerc vicios la propriu şi la figurat. O viaţă trăită ca ego, ca sinele 
fals, fără contact cu adevărata ta natură sau iubirea, este, într-adevăr, 
iadul. 

Din fericire, majoritatea oamenilor nu sunt chiar atât de separați de 
adevărata lor natură, de dragoste. Majoritatea oamenilor înţeleg 
importanţa iubirii şi cred în dragoste, slavă Domnului! Dar este util ca 
aceia dintre voi care cunosc ce e dragostea să îşi dea seama că mai există 
şi dintr-aceia atât de rupţi de ea, încât nu ştiu cum este dragostea şi, deci, 
nu cred că ar fi reală sau importantă, deşi nu există nimic mai important. 
Acesta este motivul pentru care ei le fac rău altora. 

Să fii rupt de ceea ce face ca viaţa să aibă sens şi să fie demnă de trăit 
— adică rupt de scopul vieţii — înseamnă goliciune sufletească, iar cei 
aflaţi în această situaţie încearcă să umple acea goliciune cu lucruri 
materiale, plăceri, bani, putere, recunoaştere şi altele. Dar astfel de 
lucruri nu sunt niciodată suficiente, pentru că ele nu te satisfac cu 
adevărat. Este iadul să flămânzeşti după mai mult şi să nu te saturi 
niciodată. Aşa se simt mulţi oameni. 

Desigur, toţi ştiţi care este remediul. Pentru că vă aflaţi pe calea 
spirituală, aţi descoperit deja destul din adevăr ca să nu mai fiţi păcăliţi 
de astfel de minciuni. Cu toate acestea, merită a fi repetat că remediul 
este dragostea. Dragostea este materia din care sunteţi făcuţi. Dragostea 
stă la baza vieţii. Dragostea face ca lumea să funcţioneze, nu dragostea 
romantică, ci acest sentiment misterios din mijlocul pieptului, în zona 
Inimii, pe care îl numiţi dragoste, dar despre care nu puteţi spune mai 
mult. 

Mesajul meu pentru voi astăzi, ca întotdeauna, este să mergeţi spre 
iubire. Fiţi iubire, exprimaţi iubirea, dăruiţi iubire şi atunci veţi fi fericiţi. 

Vă mulţumesc că aţi fost aici. Vă mulţumesc că aţi fost deschişi la 
acest mesaj. Sunt mereu cu voi.» 

Capitolul 22 
INSPIRAȚIA 





«Inspirația — de unde vine ea? E un mister, nu-i aşa? Inspirația nu 
este un gând sau o idee pe care ai avut-o înainte, deci nu vine din 
memorie sau din mintea inconştientă. Inspirația este o idee creativă, dar 
bazată pe ce? Nu se bazează pe cunoştinţe din trecut sau pe imaginarea 
unei posibilităţi viitoare. Este, pur şi simplu, un cadou, un cadou din 
partea zeilor, am putea spune, din lipsa altei explicaţii mai bune. 

Cum altfel să explicăm inspiraţia?! Inspirația vine de nicăieri, pare 
plauzibilă, are un efect pozitiv asupra vieţii şi se potriveşte capacităţilor şi 
nevoilor tale într-un anumit moment. Acest ultim punct este important, 
deoarece inspiraţia vine exact la momentul potrivit, când este cea mai 
utilă, cea mai potrivită şi cea mai necesară. Având în vedere toate 
acestea, se pare că inspiraţiile provin de la o inteligenţă care are o 
înţelepciune dincolo de înţelegerea ta. 

Prezint situaţia în acest fel pentru a sublinia că a crede într-o astfel 
de inteligenţă sau inteligenţe nu este o prostie, ci un lucru logic. Dacă 
admiţi că inspiraţia este reală, atunci ce altă explicaţie ai despre ea?! 
Inspirația este o experienţă reală în viaţa oricui. De aceea şi există un 
cuvânt pentru ea — este o experiență obişnuită. Ştii ce este inspiraţia şi 
nimeni n-ar spune că nu există sau că nu este de folos. Propria ta 
experienţă este o dovadă în acest sens. 

Şi atunci, de ce le este unora dificil să creadă că există un fel de 
inteligenţă în spatele unor chestiuni precum inspiraţia, intuiţia, 
premoniţiile şi alte experienţe similare pe care le au în mod obişnuit 
fiinţele umane?! Poate că nu poţi afla mai mult decât atât — anume, că o 
anumită formă de inteligenţă oferă aceste cunoştinţe şi imbolduri 
omenirii — dar a admite măcar asta nu este o prostie, ci, pur şi simplu, 
logic. Şi totuşi, mulţi se feresc să admită că cred în astfel de inteligenţe, 
chiar şi atunci când unii oameni sunt capabili să vadă sau să comunice cu 
ele, precum o face acest medium. Aşadar, să aruncăm o privire mai 
atentă la acest fenomen. 

Inspirația şi creativitatea provin de la zei sau de la Dumnezeu. 
Evident, Dumnezeu este un creator, deoarece „Dumnezeu” este ceea ce 

numim forţa creatoare din spatele vieţii. Şi Dumnezeu continuă să creeze 
prin creaturile autoreflective, cum sunteţi voi, inspirându-vă şi 
instruindu-vă intuitiv ce să creaţi şi cum să creaţi. Inspirația şi intuiţia 
sunt puntea dintre voi şi Dumnezeu, dintre lumea Nemanifestată şi 
lumile manifestate. 

Pur şi simplu, aşa merg lucrurile. Este un fapt. Poate că nu este 
recunoscut sau acceptat ca un fapt, în general, dar asta nu înseamnă că 
nu este. Nu este acceptat, fiindcă oamenii sunt sceptici față de orice nu 
poate fi experimentat cu cele cinci simţuri, iar lumea non-fizică tocmai 
asta este. Totuşi, există o lume non-fizică care o influenţează pe aceasta, 
călăuzind şi modelând creaţia. Cu cât recunoşti mai mult acest lucru, cu 
atât ai mai multe şanse să cooperezi cu forţele care încearcă să creeze şi 
să influenţeze viaţa prin intermediul tău. 

Fiecare creează ceva. Fiecare este un instrument al lui Dumnezeu. 
Acesta este scopul tău esenţial. Dumnezeu este interesat nu numai să 
aibă experienţe prin tine, ci şi să intervină în creaţie. Dacă ai fi 
Dumnezeu şi ai putea-o face, oare nu ai vrea să explorezi, să te joci şi să 
creezi în acest fel?! Nu-i oare aceasta suprema fericire, să te joci în 
creaţie, să o explorezi şi să înveţi făcând diverse lucruri într-o lume 
creată de tine?! 

Ai fost făcut după chipul lui Dumnezeu. Ai multe caracteristici ale 
Făcătorului tău: Ca şi lui Dumnezeu, îţi place să înveţi, să explorezi, să 
creşti, să creezi şi să fii provocat. Îţi plac puzzle-urile şi rezolvarea 
problemelor. Îţi place să gândeşti şi să îţi imaginezi. Îţi place să iubeşti. 
Ai aceleaşi înclinații ca şi Creatorul, datorită legăturii cu Creatorul prin 
Inima ta. Inima este postul de comandă al Divinului. De aici îţi primeşti 
inspiraţia şi instrucţiunile specifice. Aşadar, voi spune câte ceva despre 
Inimă. 

Inima este legătura ta cu inteligenţele însărcinate să te ajute să fii 
instrumentul şi agentul creativ care eşti menit a fi. Instrucţiunile nu îţi 
sunt transmise prin cuvinte de către aceste inteligențe, ci printr-un 
sistem de comunicare mai subtil: prin intuiţie şi prin alte energii subtile, 
cum ar fi inspiraţia, iar pe multe dintre ele le recepţionezi în centrul 
pieptului, în zona inimii. 

E dificil să povestim mai multe despre acest fenomen, deoarece 
limbajul este insuficient şi nepotrivit pentru tărâmul subtil. Există doar 

câteva cuvinte pentru a descrie acest tip de comunicare: inspiraţie, 
intuiţie, download de informaţii, a-ha!, un bec ce se aprinde sau când 
simţi că ceva este corect (un „da”) sau incorect (un „nu”) . 

Chiar dacă Inima comunică atât de subtil, oamenii sunt foarte 
conştienţi de acest tip de comunicare distinct de gândire. Şi, din moment 
ce majoritatea consideră această comunicare utilă, ea este, în general, 
prețuită. "Urmează-ţi inima!" suntem sfătuiţi şi toată lumea ştie ce 
înseamnă asta. Cu toate acestea, intuiţia sau inspiraţia nu este 
întotdeauna urmată, deoarece mintea îi face pe oameni să stea în dubiu 
chiar şi după ce au urmat-o. 

Întrucât există întotdeauna motive contrarii, mintea îi poate deturna 
cu uşurinţă pe oameni să nu-şi urmeze intuiţia sau inspiraţia. Sarcina 
minţii este de a oferi o listă de argumente pro şi contra pe orice subiect, 
aceasta fiind utilitatea sa. Dar mintea nu are înţelepciunea de a stabili ce 
acţiuni ar împlini cel mai mult sufletul într-un anumit moment. Mintea 
vehiculează generalizări şi informaţii. Ea poate stabili doar ceea ce ar fi 
practic, prudent şi sigur pe baza experienţei şi cunoştinţelor anterioare. 
Nu ştie când să acţioneze sau ce este just de făcut la un moment dat. 

Mai mult, mintea, în combinaţie cu ego-ul, are punctul său de vedere 
şi setul propriu de valori, care sunt adesea foarte diferite de cele ale 
sufletului sau Inimii. Mintea se preocupă mai mult de bunăstare şi 
siguranţă, în timp ce Inima, deşi nu desconsideră precauţile şi 
securitatea, are ca valori cele mai înalte evoluţia, îndeplinirea scopului 
vieţii şi iubirea. 

Să-ţi îndeplineşti scopul vieţii este cel mai satisfăcător lucru pe care 
îl poţi realiza, dar mintea nu are idee care este sau cum să-l îndeplineşti. 
Mintea este un slujitor, un mecanism folositor instrumentului lui 
Dumnezeu, nu este stăpânul sau arhitectul vieţii tale. Inima este cea care 
deţine instrucţiunile destinate instrumentului lui Dumnezeu, despre cum 
să ducă el viaţa cea mai mulţumitoare cu putinţă. 

Există multe alternative care ar putea îndeplini scopul sufletului tău 
— nu doar o variantă. Trebuie să alegi dintre diversele posibilităţi 
disponibile. În acest sens, ai nişte opţiuni. Dar dacă alegi în afara acelor 
posibilităţi, vei fi nefericit, pentru că acesta este modul sufletului de a te 
orienta către planul său. Când eşti aliniat cu scopul sufletului tău, vei fi 
fericit; când nu eşti, nu vei fi. 

Din păcate, situaţia este puţin mai complicată. Ai putea trăi viaţa pe 
care eşti destinat s-o trăieşti şi totuşi să nu fii fericit, dacă asculţi prea 
mult de vocea din cap. Atunci, indiferent de viaţa pe care ţi-ai creat-o, nu 
vei fi fericit. 

O altă complicaţie este că nu orice dificultate cu care te confrunţi 
este un semn că nu îţi urmezi Inima. Unele dintre provocările vieţii îţi 
sunt declanşate în mod intenţionat de inteligenţele care îţi ghidează 
viața. Provocările sunt un aspect important pentru evoluţie. Dacă 
bănuieşti că aceste provocări nu fac parte din plan, s-ar putea să te simţi 
victimizat şi supărat şi să ratezi binele ce ar putea rezulta din ele. Cheia 
pentru a face faţă oricărei provocări este atitudinea de acceptare, 
bunăvoință şi curiozitate faţă de experienţa respectivă: „Ce ar trebui să 
învăţ din asta?” 

A-ţi urma Inima nu înseamnă că nu vei mai avea parte de provocări, 
ci că ele nu vor fi pricinuite de tine — adică, provocări venind din decizii 
neînţelepte şi nerespectarea planului sufletului tău. Desigur, înveţi şi din 
aceste provocări. Totul este spre bine. Fiecare experienţă contribuie la 
evoluția sufletului tău. Dar viaţa devine mai uşoară când te aliniezi mai 
bine cu planul sufletului. 

Cheia pentru a trăi viaţa pe care eşti hărăzit s-o trăieşti este să 
observi şi să fii deschis la orice îţi aduce ea. Îţi va aduce oamenii, 
resursele, oportunităţile şi inspiraţia de care ai nevoie pentru a construi 
această viaţă. Viaţa îţi aduce ceea ce ai nevoie. Inteligenţele din spatele 
vieţii te ajută să construieşti viaţa pe care sufletul tău o doreşte pentru 
tine şi să înveţi lecţiile pe care le are în vedere. 

Este întotdeauna util să presupui că ţi se oferă experienţele şi 
oportunităţile de care ai nevoie pentru a evolua şi a-ţi crea o viaţă fericită. 
Când vei avea această atitudine, vei putea să te relaxezi şi să te bucuri de 
viaţă aşa cum este ea. Ego-ul se luptă cu viaţa şi este atât de nefericit. Dar 
nu trebuie să fii nefericit. Când vezi viaţa aşa cum este ea cu adevărat: 
adică mai mult în favoarea ta decât împotrivă, poţi fi fericit indiferent de 
ce îţi iese în cale. 

Atât de multe lucruri sunt în afara controlului tău, deşi ego-ul 
pretinde că ar trebui să dirijeze totul. Vei simţi seninătate dacă accepţi că 
nu prea ai control şi, totuşi, ceva mult mai înţelept deţine controlul. Iar 
când eşti în pace, vei avea acces la toate resursele interioare care ţi s-au 

oferit pentru a-ţi trăi viaţa, toată înţelepciunea şi dragostea de care ai 
nevoie. 

Orice credinţe care te pot ajuta să te relaxezi şi să fii pe pace în viaţă 
merită păstrate, deoarece te vor ajuta să fii pe fază cu ceea ce Divinul 
intenţionează pentru tine. Eşti pe mâini bune. Te poţi relaxa şi bucura de 
această viaţă, acest dar preţios care ţi s-a oferit. 

Vă mulţumesc că aţi fost aici. Vă mulţumesc pentru sincerul vostru 
interes de a înţelege Adevărul. Sunt mereu cu voi.» 


Capitolul 23 
ADEVĂRUL TE VA ELIBERA 





«Faptul că în spatele vieţii stă iubirea nu este întotdeauna evident, 
nu-i aşa? De ce există durere, suferinţă, pierdere şi moarte dacă în 
spatele vieţii se află iubirea?! Aceste lucruri ne pot face să credem că 
Dumnezeu, să zicem, sau viaţa ar fi crudă şi nepăsătoare, deşi exact 
contrariul este adevărat. Este important să înţelegem adevărul pentru a 
ne elibera de tirania ego-ului. 

Ego-ul blamează viaţa sau pe Dumnezeu pentru toată suferinţa pe 
care o simte, în timp ce chiar ego-ul este vinovatul. El percepe viaţa 
eronat. Suferă din cauza vieţii. Îţi spune că viaţa ar trebui să fie într-un 
anumit fel sau că tu ar trebui să fii într-un anumit fel sau că alţii ar trebui 
să fie într-un anumit fel, când, de fapt, viaţa, tu şi alţii sunteţi aşa cum 
sunteţi şi asta, pur şi simplu, trebuie să accepţi dacă vrei să fii fericit. 
Acceptând lucrurile aşa cum sunt, îţi schimbi percepţia vieţii. Nu mai 
suferi în toate acele feluri de care nu ai avut nevoie niciodată. Acele 
minciuni te înfurie pe tine însuţi, pe viaţă şi pe ceilalţi. Te fac să simţi că 
viaţa ar fi nedreaptă şi dură, când, de fapt, nu este aşa. Ideea că orice ar 
trebui să fie altfel decât este te face nefericit, or totul este aşa cum este, 
pur şi simplu. E prea târziu ca lucrurile să fie altfel. Lucrurile sunt aşa 
cum sunt şi nu pot fi, chiar acum, altfel decât cum sunt. Acesta este 

adevărul. „Ar trebui” este o minciună, una dintre numeroasele minciuni 
şi jumătăţi de adevăr de care e vinovată mintea, care te fac să suferi. 

Jumătăţile de adevăr şi minciunile spuse de vocea din capul tău 
creează dezacorduri şi conflicte în interiorul tău şi între tine şi ceilalți. 
Aceste minciuni şi înțelegeri greşite te fac să suferi inutil. Viaţa este 
infinit mai uşoară şi mai plăcută odată ce accepţi adevărul despre ea. 
Semnul după care recunoşti adevărul când îl auzi este că adevărul are ca 
rezultat pacea, nu suferinţa. Adevărul te va face liber — îți va da libertatea 
să te relaxezi şi să fii pe pace cu felul în care este viaţa. 

Starea egotică de conştiinţă este o stare de nelinişte, de conflict, de 
disconfort şi de nemulţumire. Dacă simţi vreuna dintre acestea, 
înseamnă că tu crezi minciunile pe care ţi le spune vocea din cap. N-ai 
putea simţi niciun conflict interior dacă n-ai asculta aceste minciuni, 
deoarece adevărul are drept consecinţă pacea, dragostea, mulţumirea şi 
prețuirea vieţii. Adevărul este că viaţa este bună. 

Dovada acestui lucru este în experienţa pe care o ai atunci când te 
opreşti din gândire sau când nu te mai implici în gândurile care îţi trec 
prin cap. Ce dovezi mai bune vrei decât propria experienţă?! Crezi că 
viaţa este aşa cum spune ego-ul, fiindcă atunci când îl crezi, exact aşa este 
experienţa ta. Asta ar părea o dovadă din punctul de vedere al ego-ului. 
Totuşi, atunci când încetezi să crezi semi-adevărurile şi minciunile pe 
care le spune ego-ul, rămâi fără nicio credinţă, doar cu viaţa, iar 
experienţa vieţii nu seamănă cu nimic din ceea ce spune ego-ul. Viaţa 
este binevoitoare şi o mare binecuvântare. Atunci care este adevărul? 
Există două experienţe posibile ale vieţii, una modelată de credinţele tale 
şi una liberă de credinţe. Care este cea adevărată? 

Faptul că credinţele vă modelează experienţa de viaţă este unul 
dintre motivele pentru care nu se destramă Iluzia (cu majusculă) despre 
care vorbesc misticii. În societate, oamenii au credinţe similare, care 
creează o experienţă similară falsă a realităţii. Această experienţă 
comună a realităţii pare adevărată, dar nu este. Este o iluzie. Realitatea 
modelată de convingerile oamenilor nu este acelaşi lucru cu realitatea 
autentică. 

Până când oamenii nu vor deveni suficient de curajoşi să pună sub 
semnul întrebării aceste credinţe, ei vor rămâne adepţii acestei realităţi 
imaginate. Faptul că atât de mulţi, prin convingerile lor, creează acelaşi 

fel de realitate face foarte dificil să pui sub semnul întrebării credinţele ce 
stau la temelia acestei realităţi. Este nevoie de mult curaj pentru a face 
acest lucru, pentru a merge împotriva turmei. 

Au existat întotdeauna unii dispuşi s-o facă, având diverse motivații: 
filozofi, mistici, guru-şi, rebeli şi liber-cugetători. Astfel de oameni au 
deschis deseori uşa unei noi paradigme sau a unei noi epoci pentru 
societate. Cei care doar merg cu turma nu iniţiază noi proiecte şi nici nu 
aduc schimbări. 

Oamenii cu gândire liberă, cei dispuşi să uimească gloata, se nasc în 
societăţile care sunt gata să se trezească la un nou nivel de conştiinţă sau, 
în cazul revoluţiei tehnologice, la un nou nivel de progres. Vă aflaţi într- 
un moment în care ambele se întâmplă simultan. Astăzi, are loc atât o 
evoluţie spirituală accelerată, cât şi o revoluţie tehnologică. 

Revoluţia tehnologică va necesita un anumit grad de evoluţie 
spirituală, dacă nu vreţi să vă distrugeţi avansând prea repede cu 
tehnologia, neavând previziunea şi înţelepciunea necesare. Suflete de 
ambele tipuri s-au întrupat în această perioadă pentru a vă accelera atât 
evoluţia spirituală, cât şi revoluţia tehnologică. Ambele zone au nevoie de 
accelerare, dacă doriţi să vă rezolvaţi problemele, în loc să creaţi şi mai 
multe. 

Ideea este că a venit timpul ca umanitatea să se trezească la adevărul 
despre voi înşivă şi despre viaţă. Este timpul să vedeţi că problemele şi 
conflictele pe care le aveţi nu sunt create de alţii, ci de voi înşivă. Este 
timpul să vă asumaţi responsabilitatea pentru starea voastră interioară şi 
ceea ce rezultă din ea. Fiecare individ trebuie să îşi asume 
responsabilitatea pentru ceea ce trăieşte în viaţă. Nu sugerez aici să vă 
învinovăţiţi pentru modul în care trăiţi viaţa. Asumarea responsabilităţii 
înseamnă cu totul altceva decât a te auto-învinovăţi. 

A-ţi asuma responsabilitatea înseamnă să vezi că îţi creezi 
experiența de viaţă prin ceea ce îţi relatezi despre ea. Dacă nu îţi place 
experienţa ta de viaţă, atunci schimbă ceea ce îţi spui despre tine, despre 
ceilalţi şi despre viaţă. Spune-ţi o altă poveste. O poveste mai adevărată, 
mai completă te va face să te simţi pe pace, în loc să fii nefericit. Aşa vine 
pacea în lume, pe rând la fiecare individ. 

Deţii controlul fericirii tale mai mult decât crezi. Nu stăpâneşti prea 
multe lucruri, dar eşti stăpân peste atitudinea interioară. Cam asta e tot 

ce controlezi. Găseşte un punct de vedere care îţi aduce pacea. Orice 
atitudine sau poveste îţi aduce pacea este adevărul sau aproape de el. 
Recunoşti adevărul după cum te face să te simţi. 

Nu sugerez să născoceşti poveşti neadevărate sau să te auto- 
amăgeşti, ceea ce nu-ţi va aduce pacea, ci găseşte o poveste mai 
adevărată, mai completă decât povestea stresantă sau negativă pe care ți- 
o spui. De exemplu, dacă eşti nefericit deoarece crezi că nu vei fi 
niciodată fericit, atunci înţelege că aceasta este o imposibilitate, o 
minciună. Ar fi imposibil ca cineva să nu trăiască niciodată fericirea. Mai 
important, găseşte o modalitate să te simţi fericit chiar acum. Găseşte 
acele credinţe care îţi permit să te relaxezi şi să fii fericit acum. Observă 
ceea ce ai, nu ceea ce nu ai. Exersează recunoştinţa. 

Trebuie să renunţaţi la toate ideile şi credinţele care duc la un 
conflict interior şi exterior. Toate sunt minciuni. Pentru ca societatea 
voastră să supravieţuiască, trebuie să eliminaţi toate aceste minciuni şi să 
vă sprijiniți doar pe Adevăr. Voi şi numai voi puteţi face asta pentru voi 
înşivă. Prin aceste informaţii, acum vă împuternicesc, dar trebuie să le 
puneţi în aplicare. 

Nu îţi mai spune lucruri care te fac nefericit şi te determină să faci 
lucruri care îi nefericesc pe ceilalţi. Când mintea îţi spune astfel de 
lucruri, observă-le şi spune: „Nu, mulţumesc. Acesta nu mai este 
adevărul meu.” Trăieşte fără o poveste sau spune-ţi o poveste care te 
elevează, dar nu mai spune poveşti care te fac nefericit. Nu mai da vieţii o 
turnură negativă şi vei vedea că viaţa nu este negativă, dar aşa ai făcut-o 
tu cu gândurile tale despre ea. 

Viaţa este bună şi prețioasă. Este aici pentru tine, pentru a învăţa din 
ea, pentru creşterea şi plăcerea ta. Dacă nu te bucuri de ea, atunci află de 
ce: Examinează-ţi gândurile, căci acolo stă răspunsul la problema ta, nu 
stă în a obţine ceva mai mult sau a deveni altcineva. Nimic din viaţa ta nu 
trebuie să se schimbe pentru ca tu să fii fericit. Atâta timp cât crezi că 
problema este undeva, „în afară”, nu vei fi niciodată fericit. Problema este 
întotdeauna „înăuntru”, în modul în care gândeşti. 

Spunând acest lucru, nu te învinovăţesc pentru felul cum gândeşti, 
întrucât chiar nu eşti responsabil pentru asta. Gândurile vin şi pleacă şi 
nu le faci tu nici să vină şi nici să plece. Dar tu eşti responsabil de ceea ce 

faci cu gândurile care îţi vin. Le crezi? Crezi că îţi oferă informaţii precise 
şi utile? Le-ai examinat suficient înainte de a le accepta ca adevărate? 

A crede gândurile fără să le analizezi este cam ca atunci când 
mănânci ceva fără să fii atent la ceea ce mănânci. Înainte să-ţi dai seama, 
s-a şi terminat, şi ai fost inconştient tot timpul. Exact aşa trec mulţi prin 
viaţă, înghiţindu-şi gândurile fără ezitare, iar apoi simțindu-se victimele 
rezultatelor. 

Dar cine te-a victimizat? Din nou o spun, nu te învinovăţesc, pentru 
că eşti programat să ai aceste gânduri, să nu le examinezi, să le crezi şi să 
te simţi victimizat de ele. Aşa este predefinită omenirea. Aceasta este 
condiţia umană. Spun doar că te poţi elibera acum de condiţia asta cu 
puţină conştientizare-de-sine şi înţelegerea Adevărului. 

Viaţa nu este aşa cum crezi tu că este. Viaţa este frumoasă, o 
minune, iar tu eşti aici pentru a o descoperi. Eşti menit să te eliberezi de 
închisoarea minţii tale şi să găseşti pacea „care întrece orice înţelegere” 
In.tr. — Filipeni 4:7]. O găseşti îndepărtând minciunile una câte una până 
când rămâne doar adevărul, doar realitatea, aşa cum este ea. Pur şi 
simplu. Viaţa este pură şi viaţa este simplă. Ce binecuvântare este! 
Descoperă asta. Spune “nu” oricăror gânduri ce provoacă durere şi 
conflict şi află ce este viaţa cu adevărat. Spune “nu” împotrivirii venite 
din minte şi descoperă că numai opoziţia interioară la viaţa asta 
frumoasă este tot ceea ce a stat în calea bucuriei vreodată. 

Vă mulţumesc că aţi fost aici. Vă mulţumesc pentru deschiderea 
către acest mesaj. Sunt mereu cu voi.» 


Capitolul 24 
RENUNŢĂ LA PRETENȚIA CUNOAȘTERII 





«lată o altă practică care îţi va grăbi creşterea spirituală: 
Abandonează pretenţia că ştii. Această practică îţi va accelera creşterea 
spirituală, pentru că este exact opusul setării tale implicite. Ai observat 
cât de mult se preface vocea din capul tău că ştie lucruri pe care nu le ştie 

de fapt?! Născoceşte, iar asta se cheamă a minţi. Vocea din capul tău 
inventează multe; minte mult. Această pretenţie că ştii trebuie observată 
şi abandonată. 

Ca vocea din cap să deţină puterea asupra ta, tu trebuie să o crezi. 
Trebuie să te convingă că merită să o asculţi, lucru pe care îl face 
pretinzând că ştie lucruri pe care ţi-ai dori să le ştii. Desigur, acest tu care 
doreşte să cunoască este sinele fals, dar aşa e aranjamentul care menţine 
iluzia: Sinele fals pretinde că ştie şi tot el este cel ce doreşte să ştie. 

Toate acestea te ţin legat de vocea din cap. Acest tu este pierdut în 
lumea iluzorie creată de mintea egotică, dar tot acest tu se trezeşte şi 
descoperă adevărul. Aşadar, am putea spune că există un tu pierdut în 
iluzie (sinele fals), un tu care se trezeşte din iluzie şi un tu care nu a 
adormit niciodată (Sinele adevărat). Tu eşti toate astea! 

Ce Mister amuzant! Când urmezi inconştient setarea predefinită, eşti 
falsul sine. Când ai ceva mai multă conştientizare şi conştiinţă, eşti cel 
care se trezeşte. Iar când te-ai scufundat complet în Mister şi ai pierdut 
orice simţ personal, devii Sinele divin. 

Să-ţi examinezi gândurile pentru a descoperi pretenţia de a ştii a 
ego-ului este o practică importantă, deoarece această examinare demască 
minciunile care menţin iluzia. Când aceste minciuni sunt expuse, iluzia 
se destramă, iar ceea ce mai rămâne este Adevărul: realitatea, aşa cum 
este ea de fapt. 

Realitatea este bună. Aşadar, eliminarea acestor minciuni este bună. 
Îţi dă libertatea să experimentezi viaţa altfel. Atâta timp cât crezi aceste 
minciuni, trăieşti realitatea aşa cum o percepe ego-ul, ceea ce nu-i prea 
drăguţ. Suferinţa vine în mare parte din faptul că dai crezare poveştilor 
scornite de vocea din capul tău. Când aceste minciuni nu mai sunt 
crezute şi realitatea este percepută cu adevărat, îţi rămân doar pacea, 
iubirea, bucuria şi mulţumirea. Viaţa e bună. 

Există mai multe categorii de minciuni: 

1. Minciuni despre trecut: Gândurile despre trecut sunt rareori 
gânduri despre detaliile unui eveniment. În schimb, le dai o anumită 
turnură şi ţi le relatezi în aşa fel ca să-ţi evoci o emoție. Gândurile despre 
trecut sunt sub forma unei poveşti care serveşte scopurilor ego-ului, de 
obicei pentru a-ţi întări o identitate sau pentru a crea emoţii, care menţin 
în continuare iluzia. Ceea ce spui despre trecut este de obicei o poveste 

despre tine, sinele fals. Sinele fals este creat şi menţinut de astfel de 
poveşti. Aceste poveşti sunt minciuni, pentru că sunt incomplete. Ele nu 
spun întregul adevăr şi, prin urmare, te ţin captiv într-o identitate 
mărginită. 

2. Minciuni despre viitor: pretinzi că ştii ce se va întâmpla. Ego-ul 
vrea să simtă că deţine controlul şi, prin urmare, presupune cum va fi 
viitorul bazându-se pe trecut şi pe speranţele şi temerile sale de viitor. 
Aceste presupuneri sunt nişte invenţii. Oricât de multă experienţă au la 
bază aceste predicții sau oricât de mult îţi doreşti sau te temi de ceva, ele 
sunt totuşi doar nişte predicții, nu o cunoaştere adevărată. Viitorul va fi 
cum va fi şi acest lucru este cu totul imprevizibil. Imprevizibilitatea vieţii 
este foarte dificil de acceptat de ego, şi atunci încearcă să facă faţă 
pretinzând că ştie lucruri pe care, de fapt, nu le poate şti. Uneori, această 
pretenţie de a cunoaşte are un rol practic: Cel mai bine este să 
presupunem că soarele va apărea în fiecare zi şi că gravitația va continua 
să funcţioneze. Dar nu este util să presupunem că ştim cum va fi viaţa 
voastră în viitor, deoarece viaţa curge într-un flux continuu. Astfel de 
presupuneri te vor face nefericit. 

3. Minciuni despre alţi oameni: Oamenii pretind că ştiu ce gândesc 
alţii, cum simt, ce le place sau nu le place, ce ştiu sau nu ştiu, ce cred ei, 
ce simt despre tine, ce anume vor face şi ce vor sau nu vor. Plăsmuirile 
tale despre alţii sunt minciuni pe care ţi le spui singur şi minciuni pe care 
le adesea le împărtăşeşti cu alţii. Proiectezi aceste închipuiri asupra 
altora şi reacţionezi în consecinţă, ca şi cum ar fi adevărate. 

4. Minciuni despre tine însuţi: Oamenii pretind că ştiu cine sunt. Fi 
se cred a fi un set de caracteristici. Spun poveşti despre ei înşişi şi cred 
aceste poveşti, iar ele devin adesea profeţii autoîmplinite. Îţi creezi o 
anumită percepţie-de-sine prin ceea ce îţi spui despre tine însuţi. 
Schimbă-ţi povestea şi îţi schimbi percepţia-de-sine, sinele tău fals. 
Totuşi, orice poveste pe care o spui este o minciună, pentru că nu este 
întregul adevăr. 

5. Minciuni despre viaţă: oamenii pretind că ştiu ce ar trebui sau nu 
ar trebui să se întâmple. Fi mai pretind că ar fi trebuit să se întâmple 
altceva decât ceea ce s-a întâmplat. Fi pretind că credinţele lor despre 
viață sunt adevărate: „Viaţa este grea.” „Viaţa nu are sens”. "Viaţa e 

scurtă." "Viaţa e minunată." Dar aceste credinţe sunt doar alte poveşti, 

alte adevăruri incomplete. La ce sunt bune? „Viaţa este un mare mister” 
este o poveste care reflectă adevărul că nu ştii prea multe despre viaţă. 
Unele poveşti sunt mai aproape de adevăr decât altele şi, astfel, provoacă 
mai puţine suferinţe. 

6. Minciuni despre Dumnezeu: De multe ori, oamenii pretind că ştiu 
cum este Dumnezeu şi ce vrea sau nu vrea Dumnezeu. De asemenea, ei 
pretind că ştiu ce este bine şi ce este rău pentru ei şi pentru ceilalţi. Dar 
mintea nu poate şti niciodată asemenea lucruri. Mintea este, la urma 
urmei, doar un computer şi nu are nicio înţelegere a misterelor vieţii. 

Pentru ca o credinţă să fie adevărată, trebuie să fie un fapt. Un motiv 
pentru care aveţi un cuvânt precum “credinţă” este să-l diferenţiaţi de 
fapt, de adevăr. Observaţi cum ego-ul îşi prezintă convingerile drept 
fapte. Observaţi că ele sunt doar credinţe, păreri despre ce ar fi adevărat. 
Dacă ceva nu se poate dovedi a fi adevărat, atunci cel mai bine este să fim 
conştienţi de asta şi să avem o credinţă lejeră, păstrându-ne o minte 
deschisă. 

Credinţele nu sunt fapte, iar faptele nu sunt credinţe. Adevărul nu 
este o credinţă. Aşadar, pricepe acest lucru despre credinţele tale, ceea ce 
sunt cele mai multe dintre gândurile care îţi trec prin minte. Vei găsi 
foarte puţine fapte în mintea ta. Iar faptele care există acolo pot fi utile în 
mod practic, dar nu te vor ajuta să ştii cum să-ţi trăieşti viaţa. 

Dacă îţi dai seama de adevăr, anume că nu prea ştii nimic, atunci 
aceste opinii despre viaţă nu sunt o problemă. Le poţi respinge cu 
uşurinţă şi să te concentrezi pe ceea ce este adevărat în orice moment: 
ceea ce este just să faci în conformitate cu Inima ta, în conformitate cu 
forţa care te animă, te trăieşte. 

Majoritatea credințelor tale sunt încercări de a cunoaşte ceva ce nu 
vei putea cunoaşte niciodată. Nu vei putea niciodată să ştii prea multe, 
indiferent de cât de mult ţi-ai dori. Acest lucru este frustrant pentru ego. 
Vrea să ştie şi nu poate. Asta îl face să se simtă vulnerabil, mic, nesigur şi, 
prin urmare, furios şi nefericit. Faptul că ego-ul nu poate cunoaşte îi 
creează o mulţime de emoţii, dar aşa este viaţa. Că nu ştii prea multe şi 
nu vei şti niciodată prea multe despre ce ţi-ai dori să ştii, este un fapt ce 
trebuie acceptat. Odată ce accepţi acest fapt, nu va trebui să te prefaci că 
ştii lucruri şi te poţi relaxa şi te poţi bucura de viaţă aşa cum este ea. Te 
face nefericit tocmai împotrivirea ta la felul în care este viaţa. Observă 

cum se opune ego-ul la faptul că nu ştie şi lasă-l s-o facă, în timp ce tu, cel 
care se trezeşte, te bucuri de această călătorie misterioasă numită viaţă. 

Este distractiv să nu ştii! Viaţa este o aventură. A nu şti face viaţa 
interesantă, în timp ce pretenţia că ştii te face să te înşeli în mare parte 
din timp, ceea ce nu-i distractiv. Te poţi distra mai mult dacă recunoşti că 
nu ştii. Responsabilitatea că ai cunoaşte lucruri pe care nu le cunoşti este 
o povară grea, în timp ce acceptarea propriei ignoranţe este o 
preafericire. Când admiţi că eşti ignorant, te laşi în seama curentului şi te 
bucuri cu adevărat de viaţă. Dar ego-ul nu va alege să facă asta. Doar tu, 
cel care te trezeşti, poţi admite că nu ştii şi să alegi să fii în flux în locul 
credințelor urzite de ego. 

Să ştii că nu ştii este înțelepciune, pentru că acesta este adevărul. Nu 
sunt prea multe lucruri pe care le ştii cu adevărat. Admiţând că nu ştii, 
primeşti acces la înţelepciunea ta înnăscută, care nu vine de la vocea din 
cap, ci de la „mica voce liniştită dinăuntru” [n.tr. — 1 Regi 19:12]. 
Înţelepciunea despre cum să-ţi trăieşti viaţa este acolo, ci nu unde te 
gândeşti tu s-o cauţi. Nu este în mintea, ci în Inima ta, în intuiţie. 

Cunoaşterea prin Inimă este o adevărată cunoaştere, dar nu este ca 
şi cum ai cunoaşte un fapt, deoarece un fapt rămâne adevărat 
întotdeauna. Inima oferă o cunoaştere adevărată pentru acel moment, 
dar, posibil, nu şi pentru următorul, şi totuşi este adevărată. Cunoaşterea 
din Inimă este experimentată ca un impuls de a acţiona sau de a 
reacţiona într-un anumit fel şi un sentiment că acel impuls este 
întemeiat. 

Aceasta este o cunoaştere în care poţi avea încredere, pentru că nu 
ţi-e dată de minte, ci de ceva mult mai înţelept aflat dincolo de minte, 
dincolo de omenesc. Vine de la ceea ce îţi animă viaţa, marea forţă care 
orchestrează acest întreg dans al vieţii, din care eşti o părticică. 

Acea forţă dansează prin tine şi acel dans este cunoaşterea. Este 
singura cunoaştere de care ai nevoie. Tot ceea ce trebuie să ştii pentru a 
trăi fiecare moment este deja în posesia ta. Ţi se arată întotdeauna cum 
să te mişti sau să nu te mişti. 

Nu ai avut niciodată nevoie de ipotezele, presupunerile, convingerile 
sau opiniile minţii tale. Nu te-au ajutat niciodată, ci doar au aglomerat 
acest moment simplu cu gânduri inutile. Viaţa este mult mai simplă 
decât pare şi descoperi asta abandonându-ţi pretenţia de a ştii. E un 

lucru atât de simplu această predare: să nu crezi că ştii atunci când nu 
ştii. Aşadar, petreceţi ceva timp examinând cât de puţin ştiţi de fapt. Şi 
apoi petreceţi ceva timp pentru a găsi acest loc al necunoaşterii, unde 
doar existaţi aici fără niciun gând. 

Vă mulţumesc că aţi fost aici. Vă mulţumesc pentru disponibilitatea 
de a vă trezi. Sunt mereu cu voi.» 


Capitolul 25 
A DĂRUI 





«Astăzi, vreau să vorbesc despre dăruire, care este un subiect vast şi 
despre care am mai vorbit. Dar vreau să fac câteva precizări, pentru că a 
dărui este un principiu spiritual foarte important. Sunteţi aici pentru a 
învăţa să oferiţi, aşa că viaţa vă învaţă acest lucru cu fiecare ocazie. 

Trebuie să vi se predea acest lucru, deoarece dăruirea este contrară 
funcţionării voastre implicite. Nu sunteţi programaţi să oferiţi, ci să 
acumulaţi, să încercaţi să obţineţi şi să vă temeţi că nu aveţi suficient. La 
un moment dat în evoluţia umanităţii, poate că această programare 
egotică a avut o oarecare importanţă pentru supravieţuire. Dar odată ce 
omenirea a început să trăiască în grupuri sociale mari, această 
programare a încetat să-i mai servească. 

Pentru ca societăţile să funcţioneze şi să înflorească, dăruirea este 
esenţială. În luarea deciziilor, trebuie luat în considerare ce este mai bine 
pentru întreg, sau aceste decizii vor fi în cele din urmă în detrimentul 
vostru şi al societăţii. Societăţile în care majoritatea oamenilor merg pe 
cont propriu nu prosperă. Acesta este motivul pentru care principiile 
religioase de bunăvoință, bunătate, generozitate, dragoste şi compasiune 
v-au slujit atât ca indivizi, cât şi ca societate. Astfel de principii trebuie să 
stea la baza unei societăţi, căci altfel acea societate va avea mari 
dificultăți. 

În mod ideal, capitalismul înseamnă că cel mai bun serviciu sau 
produs la cel mai bun preţ câştigă. Capitalismul funcţionează atunci când 

oamenii concurează să îmbunătăţească viaţa şi societatea în ansamblu. 
Capitalismul nu funcţionează atunci când foloseşte îmbogăţirii anumitor 
persoane în detrimentul altora. Acest lucru se întâmplă deoarece ego-ul 
vrea să-i înşele pe alţii în propriul interes, indiferent de consecinţe. 
Apropo, guvernul vostru nu funcţionează normal când pune interesele 
anumitor persoane sau grupuri deasupra a ceea ce este mai bine pentru 
toţi. Odată ce acest lucru se va schimba, viaţa oamenilor se va îmbunătăţi 
substanţial. 

Din fericire, majoritatea oamenilor sunt interesaţi să fie de ajutor şi 
să respecte legea. Vor să ofere şi sunt răsplătiți pentru că fac acest lucru 
în mai multe moduri, nu numai prin bani. Dăruirea este propria sa 
recompensă. Dăruirea este în sine gratificantă şi îţi atrage inevitabil 
daruri de tot felul de la alţii. A dărui funcţionează. Funcţionează în 
relaţiile individuale şi funcţionează pentru a crea o societate prosperă. 
Aşadar, aceasta este o idee importantă: Dăruirea este necesară pentru 
supravieţuire şi pentru bunăstare. 

Deoarece dăruirea este contraintuitivă pentru ego, cei pierduţi în ego 
sfidează acest adevăr de bază şi încearcă să acţioneze în felul lor: sunt 
zgârciţi, îi păcălesc şi îi înşeală pe alţii, mint şi îi manipulează pe ceilalţi 
în diverse feluri pentru a obţine ceea ce doresc, indiferent de efectul 
asupra celorlalţi şi a societăţii. Ştiţi cu toţii despre ce vorbesc. 

Însă acest comportament face viaţa foarte nefericită. Ca să faci asta, 
trebuie să crezi în penurie, că viaţa ar fi un joc cu sumă zero, unde unii 
pierd şi alţii câştigă. Dar viaţa poate fi un joc unde toţi câştigă şi trebuie 
să găseşti modalităţi să se întâmple aşa. 

Dacă ceea ce oferi sau produci nu este un câştig pentru alţii, ca şi un 
câştig pentru tine, atunci este mai bine să reconsideri ceea ce faci. Este 
posibil ca o mare parte din ceea ce faci să aducă beneficii atât pentru tine, 
cât şi pentru ceilalţi. Deci, ghidează-te după acest sfat: Oferă în aşa fel 
încât toată lumea să câştige. 

Asta ne conduce la o altă idee importantă: Asigură-te că oferi într-un 
mod în care câştigi şi tu. Mulţi consideră că a da este un sacrificiu, dar nu 
trebuie să fie şi nu ar trebui să fie. Dă pentru că vrei să dai, şi asta te va 
asigura că şi tu câştigi în acest proces. 

Acest lucru înseamnă, de obicei, să oferi în moduri care ţi se 
potrivesc, moduri de care să te bucuri, moduri care îţi folosesc talentele şi 

capacităţile tale speciale. De exemplu, dacă nu-ţi place să găteşti, nu te 
oferi voluntar să faci prăjituri pentru un eveniment caritabil. Lasă asta 
cuiva care se bucură să gătească. Urmează-ţi mereu plăcerea. Oferă în 
moduri care îţi fac plăcere şi nu oferi în moduri care nu-ţi aduc bucurie. 

Dacă oferi pentru a obţine ceva sau din obligaţie, eşti deja pe 
teritoriul ego-ului. Adevărata dăruire vine din Inimă, dintr-o adevărată 
dorinţă de a dărui. Dacă această dorinţă, acest „da” nu există, atunci nu 
dărui. Fii sigur că există alţii care vor oferi cu plăcere în moduri în care tu 
nu doreşti s-o faci, pentru că este dharma lor s-o facă. Cu adevărat, viaţa 
face rost de ce-i nevoie. 

Aceasta este o lecţie dificilă pentru mulţi, mai ales pentru femei, care 
se simt adesea vinovate atunci când spun “nu” unor cereri. Dar ce se 
întâmplă dacă spui “da” când vrei să spui “nu”? Te simţi supărat, ofensat, 
secătuit şi, eventual, victimizat. Nu ţi s-a dat să simţi asta şi nu trebuie să 
simţi aşa! Ai de ales. Alege să fii bun cu tine în felul în care oferi. Învață 
să spui “nu” atunci când nu eşti înclinat să spui “da”. 

Una dintre cele mai importante idei pe care vreau să o subliniez este 
că trebuie să dăruieşti dacă vrei să fii fericit. Dăruirea este intim legată de 
fericire. Dacă nu eşti fericit, înseamnă că nu dăruieşti suficient. Poate că 
nu ai găsit modalităţile prin care ai putea oferi în mod natural şi cu 
plăcere. Poate că nu ştii ce-ar însemna asta. Ce anume îţi dă bucurie şi de 
ce să nu faci ceea ce te bucură?! 

Dacă îţi urmezi bucuria, vei găsi în mod natural modalităţi de a-i 
sluji pe ceilalţi prin ceea ce te face fericit. Simplul fapt de a te bucura este 
un serviciu şi pentru ceilalţi. Dar, mai mult decât atât, orice faci cu 
bucurie poate fi împărtăşit şi cu ceilalţi. 

De exemplu, dacă eşti un artist, oferi în mod natural ceea ce creezi, 
dar ai putea oferi altora şi predându-le ceea ce ai învăţat ca artist, fie în 
mod informal, fie mai formal într-un grup de studiu. Acelaşi lucru este 
valabil pentru orice talent sau abilitate pe care o ai. Acea aptitudine sau 
pricepere este un mijloc natural de a dărui, dar acel har poate fi 
împărtăşit şi în alte moduri care îmbunătăţesc viaţa oamenilor. 

Există întotdeauna oportunităţi de a oferi. Viaţa ţi le aduce la uşă. 
Poţi profita de aceste ocazii sau nu; depinde de tine. Dar nu lipsesc 
ocaziile de a oferi. Fii atent când viaţa te invită să dăruieşti, astfel ca toţi 
cei implicaţi să fie satisfăcuţi. Căută acele situaţii win-win. 

Indiferent de talentul şi harul tău, fiecare moment este o ocazie de a 
oferi: să dai atenţie deplină la ceea ce formează acel moment. Să dai 
atenţie înseamnă iubire, motiv pentru care dăruirea este o răsplată în 
sine. Când te pierzi în momentul prezent, dând atenţie la orice ţi-ar 
apărea în faţă, eşti aliniat cu Sinele tău divin şi cu pacea, dragostea, 
bucuria, mulţumirea şi recunoştinţa care vin de la el, şi vei deveni o 
expresie a acestora. 

Când eşti prezent la viaţă în acest mod — când dai totală atenţie vieţii 
— viaţa întotdeauna îţi întoarce iubire, pace, bucurie, mulţumire şi 
recunoştinţă. Viaţa aşa este structurată să facă. Este configurată să îţi 
dăruiască atunci când i te dăruieşti. Această dăruire a atenţiei este, de 
fapt, foarte uşor de făcut, pe lângă faptul că este plină de satisfacţii. 

Când faci asta, te simţi plin, întreg, complet. Şi când te simţi aşa, îţi 
este natural şi uşor să dărui. „Cupa ta e plină” [n.tr. — Psalmi 23:5]. Este 
plină de iubire şi acea iubire se revarsă peste orice ar aduce următorul 
moment. În loc să vii dintr-un loc al lipsei şi epuizării, aşa cum face ego- 
ul, acum ai mai mult decât ai nevoie, iar dragostea şi fericirea ta se 
revarsă spre ceilalţi. 

Această stare împlinită şi completă este foarte plăcută. Când te simţi 
în acest fel, oamenii te plac, vor să fie în jurul tău şi vor să îţi dăruiască. 
În acest fel, viaţa ta este îmbunătăţită fără ca nici măcar să încerci să obţii 
ceva de la cei din jurul tău. Viaţa este mult mai uşoară pentru cineva cu 
suflet generos. 

Pe de altă parte, o stare de lipsă produce contrariul: Oamenii se simt 
respinşi şi se adâncesc în propriul lor ego din cauza preocupării tale 
egotice, nevoilor tale, cererilor tale, plângerilor şi temerilor tale. Pe lângă 
faptul că este o stare nefericită, starea egotică de conştiinţă este şi 
neatractivă. Respinge, în loc să atragă. Profită de alţii, îi stresează şi îi 
vampirizează, în loc să dăruiască, şi asta e problema. 

Există o lege naturală conform căreia vei primi pe măsură ce dai. 
Viaţa este generoasă cu cei care dăruiesc. Deoarece intenţia vieţii este de 
a te învăţa să dăruieşti, viaţa răsplăteşte mărinimia. Din acelaşi motiv, 
viaţa nu este generoasă cu cei care nu dăruiesc. Nu eşti răsplătit lăuntric 
de sentimente bune sau exterior de către alţii atunci când eşti obsedat de 
sine şi egocentric, pentru că nu trebuie ca această stare egoistă să te 

satisfacă. Starea egotică de conştiinţă este un loc al nefericirii şi trebuie 
să-ţi găseşti calea către fericire. Iar calea este dăruirea. 

A dărui în măsuri mici este la fel de bine ca a dărui în măsuri mari 
sau în aspecte materiale. Ideea este să dăruieşti cât mai des. Oferă un 
zâmbet celorlalţi, mângâie-ţi câinele, apreciază pasărea care îşi cântă 
cântecul, arată-ţi curiozitatea faţă de melcul care îţi traversează calea, 
ascultă pe cineva care are nevoie de atenţie, aruncă o privire spre cer, ai 
grijă cum îţi alegi mâncarea. Observă viaţa care se petrece în jurul tău şi 
dăruieşte dragoste şi recunoştinţă tuturor. Acordă atenţie vieţii. Oferă-ţi 
dragostea şi aprecierea vieţii. Asta te va face fericit. 

Acest tip simplu de dăruire este la fel de important ca orice alt tip de 
dăruire. Este atât de simplu să dăruieşti, într-adevăr, şi fiecare clipă este 
o ocazie de a oferi în acest fel. Încearcă asta. Găseşte mai multe feluri de a 
oferi şi descoperă singur puterea acestui lucru. 

Vă mulţumesc că aţi fost aici. Vă mulţumesc că mi-aţi permis să vă 
dăruiesc. Este plăcerea mea. Sunt mereu cu voi.» 


Capitolul 26 
EDUCAȚIA SUFLETULUI 





«Am vorbit de multe ori despre faptul că viaţa pe Pământ este o 
şcoală, şi aşa este. Astăzi, voi vorbi un pic mai mult despre acest lucru, 
pentru că este important să ştiţi, în adâncul vostru, că viaţa este cel mai 
mare profesor şi că vă învaţă cu înțelepciune şi compasiune. Acesta este 
adevărul şi cunoaşterea acestui lucru vă va ajuta. Vă va ajuta să fiţi pe 
pace, vă va ajuta să fiţi mai iubitori, vă va ajuta să nu mai suferiţi şi va 
face mai probabil că veţi învăţa ceea ce trebuie să învăţaţi şi să vă 
îndepliniţi scopul vieţii. 

Dacă eşti Dumnezeu, şi eşti, ar putea părea contradictoriu să 
spunem că viaţa este o şcoală. O şcoală pentru cine? Are nevoie 
Dumnezeu să meargă la şcoală?! Viaţa este o şcoală pentru suflet. Deci, 
acum va trebui să definesc ce înţeleg prin „suflet”. 

Sufletul este aspectul lui Dumnezeu care se întrupează viaţă după 
viaţă în cea de-a treia dimensiune, care este dimensiunea fizică, şi apoi 
continuă să trăiască sub formă de sămânţă-nucleu după ce sufletul 
absolvă şcoala dimensiunii fizice. Deşi învăţarea are loc şi în dimensiuni 
mai înalte, în special dimensiunea fizică este o şcoală pentru suflet. 
Dimensiunea fizică oferă pregătirea de bază pentru suflet. Este locul în 
care sufletul capătă educaţie şi devine suficient de antrenat pentru a 
putea participa la ierarhia superioară, care este concepută pentru a servi 
întregii creaţii. 

Spre deosebire de dimensiunile superioare, a treia dimensiune nu 
este destinată slujirii, deşi slujirea se întâmplă în mod natural, mai ales 
în ultimele tale vieţi. Scopul dimensiunii fizice este de a oferi lecţiile de 
care ai nevoie pentru a te întoarce la iubire. Când sufletul se separă sau se 
desprinde din Dumnezeu, trebuie să înveţe anumite elemente de bază 
care îl întorc la Dumnezeu, iar acestea se învaţă în a treia dimensiune. 
Înveţi elementele de bază ale iubirii, pentru ca, ulterior, să poţi sluji în 
dimensiunile superioare. 

Iubirea se învaţă în a treia dimensiune, experimentând mai întâi 
absenţa iubirii. Ca suflet tânăr, nu cunoşti iubirea; trebuie învățată. Când 
eşti un suflet nou-născut, te temi şi ştii puţine despre dragoste. Dragostea 
trebuie învățată de la cei din jurul tău. Ai putea întreba: „Dar de ce?” și n- 
aş putea răspunde decât că aşa stau lucrurile. 

Misiunea tuturor vieților tale este să înveţi adevărul — anume că 
iubirea predomină în univers şi nimic altceva nu stă la baza vieţii decât 
iubirea. Durează eoni de timp ca majoritatea sufletelor să descopere acest 
lucru şi să înveţe să trăiască în dragoste şi în recunoaşterea unităţii cu tot 
ce există. Sufletul trebuie să înveţe falsitatea fricii şi înţelepciunea vieţii, 
că viaţa urmăreşte întotdeauna interese tale supreme în ceea ce te învaţă 
şi cum te învaţă. Viaţa te învaţă întotdeauna ceva şi o face într-un mod 
înțelept. 

Cum aş putea să te conving de acest lucru? Îţi pot doar spune că e 
adevărat şi trebuie să îţi dai seama singur. Trebuie să ajungi să ştii acest 
lucru foarte ferm şi indubitabil, ceea ce se întâmplă la sfârşitul 
încarnărilor în a treia dimensiune. Totul şi oricine este o lecţie. Dar ca să 
înţelegi ce vreau să spun prin asta, trebuie să clarific câteva lucruri. 

În primul rând, de obicei, nu vei şti ce te învaţă viaţa. Şi, important, 
nici nu trebuie s-o ştii cu mintea. Sufletul tău ştie, iar lecţia sau lecţiile, 
deoarece de multe ori înveţi multe lucruri simultan, sunt înregistrate 
acolo. În profunzimea tale, ştii bine ce înveţi. Dar, frumuseţea vieţii este 
că nu e nevoie să ştii ce te învaţă viaţa ca să înveţi ceea ce trebuie. Nici 
măcar nu trebuie să-ţi dai seama că ai învăţat ceva. 

Deci, te poţi relaxa şi e suficient să ştii că înveţi ceea ce trebuie să 
înveţi — pentru că învăţarea este inevitabilă. Uneori ar fi posibil să ajungi 
la o concluzie greşită ca urmare a unei experienţe şi să începi să-ţi spui o 
poveste neadevărată. Dar, chiar şi asta va fi depăşită, în cele din urmă, în 
această viaţă sau alta, pentru că este dureros să crezi ceva neadevărat, iar 
această suferinţă te va determina până la urmă să abandonezi acea 
poveste, acea credinţă. 

Nu te grăbi să afli ce trebuie să înveţi. Sufletul nu se grăbeşte să-şi 
înveţe lecţiile. Are experienţe utile. Ai putea privi în acest fel: Există un 
număr infinit de moduri în care poţi învăţa ceea ce trebuie să înveţi şi 
poţi alege. Dacă mergi pe o cale, este în regulă. Dacă alegi alta, iar este în 
regulă. Indiferent de calea pe care o alegi, vei învăţa ceva din ea. Singura 
diferenţă este că unele căi vor fi mai uşoare şi mai puţin dureroase decât 
altele pentru tine, ca ființă umană. 

Sufletul nu este preocupat în mod special de uşurinţa sau 
dificultatea cu care înveţi. Nu are opinii în acest sens. Ego-ul tău are 
judecăţi despre experienţele sale, dar sufletul tău nu are. Sufletul tău este 
la fel de împăcat cu orice experienţă, deoarece are încredere că viaţa te va 
aduce acasă indiferent de calea pe care o iei. Suferinta în viaţă este ca o 
cârmă: Te îndepărtează de mai multă durere către mai multă uşurinţă. 
Suferinţa este un învăţător de încredere, care îi aduce pe toţi acasă la 
timp. 

Suferinţa nu este o pedeapsă. Nu este un semn că eşti rău sau că ai 
greşit. Este mai mult ca un indicator de pe şosea care îţi spune pe ce 
drum s-o iei. Ca un indicator rutier, suferinţa este neutră; nu are nimic 
personal. Cu toate acestea, ego-ul spune o poveste despre suferinţa ta 
care o face să însemne ceva despre tine personal: „Sunt prost că am făcut 
această alegere.” „Mi se întâmplă întotdeauna lucruri rele”. „Niciodată nu 
voi înţelege.” „Nu voi fi niciodată suficient de bun. ” Ego-ul produce 

suferinţa personală. Acest lucru nu face decât să adune mai multă 
suferinţă peste suferinţă. 

Ce dilemă! Dar tocmai aceasta este lecţia, nu-i aşa? Lecţia este să 
vezi că iei viaţa la modul personal, pe când suferinţa doar îţi spune să o 
iei pe altă rută dacă vrei să fii fericit şi să te întorci acasă la iubire. 

Ce-ar fi să vezi pe toată lumea şi totul ca pe o învăţătură?! Nu sunt 
primul care spune acest lucru, dar asta îţi sugerez. Eşti aici pentru a 
învăţa, iar viaţa este învăţătoarea. Este înţeleaptă. Are un proiect. Nu este 
capricioasă, accidentală sau crudă. Viaţa este inteligentă. Este însăşi 
Inteligența. 

Viaţa este Dumnezeu manifestat, Dumnezeu acţionând prin forme 
asupra formei. Dumnezeu jucând toate rolurile, nu doar unele, ci toate 
rolurile. Meditează la asta un moment. Dumnezeu nu lipseşte din nicio 
formă, ci îşi joacă perfect rolul prin orice formă. 

Acum crezi că eşti cineva separat de Dumnezeu şi Dumnezeu te lasă 
să joci rolul ăsta. Dumnezeu îţi permite să te prefaci că nu eşti 
Dumnezeu, doar pentru distracţie, pentru aventură, pentru surpriză — 
pentru a vedea ce vei face. 

Şi orice faci este în regulă pentru Dumnezeu. Spre deosebire de 
Dumnezeul religiilor voastre, Dumnezeu, inteligenţa supremă din spatele 
întregii vieţi, nu are preferinţe şi nici judecăţi. Şi de ce ar avea Dumnezeu 
o preferinţă sau o judecată atunci când Dumnezeu se găseşte în spatele 
tuturor, fie acţionând decisiv în cadrul creaţiei, fie permiţând acelei 
creaţii să ia propriile sale decizii? 

Dacă Dumnezeu ar avea o anumită preferinţă despre ce ai putea 
alege, Dumnezeu, pur şi simplu, nu ţi-ar permite s-o faci şi, uneori, acest 
lucru chiar se întâmplă. Uneori, Dumnezeu îţi domină liberul-arbitru şi 
spune: „Nu, să nu mergem în acea direcţie, ci în alta. E o variantă mai 
bună pentru tine.” Ideea ta că Dumnezeu stă pe un tron în ceruri şi te 
priveşte, te evaluează şi te judecă este o idee copilărească despre 
Dumnezeu, provenind din relaţia copil-părinte. 

Dumnezeu nu este capabil să judece, pentru că Dumnezeu este 
capabil doar de iubire. Singurul capabil să judece este ego-ul. Deci, în 
aparenţă, fiindcă Dumnezeu a creat ego-ul, înseamnă că Dumnezeu a 
dorit să aibă experienţa de a acţiona separat de iubire, doar pentru a 

vedea cum este treaba asta. Dumnezeu chiar iubeşte ego-ul! Chiar şi ego- 
ul serveşte planului lui Dumnezeu. 

Nu vine nicio judecată de la Dumnezeu sau de la vreo ființă din 
dimensiunile superioare care lucrează în numele lui Dumnezeu, cum 
suntem Noi, ci numai iubire: iubire pentru tine, iubire de viaţă, iubirea 
întregii creaţii. Este imposibil ca Dumnezeu să aibă altceva decât iubire. 
Răul este posibil doar pentru că Dumnezeu îl permite, pentru ca să aibă 
acea experienţă: Cum te simţi când pierzi legătura cu iubirea atât de 
complet, încât să fii dispus să-ţi faci rău singur, să faci rău creaţiei tale?! 

Această a treia dimensiune este un gen de experiment în care 
Dumnezeu permite experienţa de a fi separat de iubire pentru a învăţa 
iubirea, căci cum ar putea iubirea să fie cu adevărat cunoscută şi prețuită 
fără a-i cunoaşte opusul sau absenţa ei? În această dimensiune se învaţă 
prin contrarii şi acest lucru nu-i mai puţin adevărat despre iubire. Deci, 
asta se întâmplă pe acest teren de antrenament. 

Totuşi, această durere, suferinţă şi lovire a semenului nu sunt trăite 
în dimensiunile mai înalte. Deci, ar fi o greşeală să trageţi concluzii 
despre Dumnezeu şi restul dimensiunilor creaţiei doar pe baza 
experienţei voastre relativ reduse din a treia dimensiune. Cu siguranţă, 
aici este o atmosferă densă, dar trăiţi aici doar pentru o perioadă relativ 
scurtă din întreaga existenţă de suflet. 

Vă rog să vă amintiţi că totul şi toţi vă învaţă ceva. În acest sens, se 
poate spune că totul este bun. Totul slujeşte vieţii, totul slujeşte creaţiei, 
totul slujeşte lui Dumnezeu. 

Vă mulţumesc că aţi fost cu mine. Vă mulţumesc pentru dorinţa de a 
afla adevărul. Sunt mereu cu voi.» 


Capitolul 27 
UN MESAJ CU CARE SĂ RĂMÂNEŢI 





«Eu sunt mereu în Inimile voastre. Dacă e ceva ce îmi doresc să vă 
rămână, acela este să cunoaşteţi realitatea atotprezentă a iubirii, căci 

iubirea este cel mai mare cadou dintre toate. Eu nu sunt decât una din 
manifestările iubirii, dar şi voi sunteţi această iubire în egală măsură, la 
fel ca oricine şi orice altceva. O spun cât se poate de clar. Iubirea este tot 
ceea ce există şi, totuşi, ea rămâne un mister profund. 

Dragostea stă la baza întregii vieţi şi sper să vă fi clarificat acest 
lucru la modul concret prin prezenţa şi cuvintele mele. Este cea mai 
profundă dorinţă a mea să cunoaşteţi dragostea pe care o avem pentru 
voi şi dragostea pe care Creatorul o are pentru voi. Acesta e Adevărul. 
Este adevărul cel mai adânc, cel mai profund şi, totuşi, este un adevăr 
foarte simplu, deoarece iubirea este foarte simplă. 

Iubirea este temelia întregii vieţi. Deja o cunoaşteţi. Se află deja în 
inima voastră. Trebuie doar să-i daţi atenţie. Sper că am reuşit să vă învăţ 
asta. Vă rog să continuaţi să mă chemaţi când aveţi nevoie de dragoste, 
sprijin sau înţelepciune, şi le veţi primi. Vă stau la dispoziţie. Eu sunt 
această iubire şi voi sunteţi această iubire. Pace tuturor!» 


POSTFAŢĂ 


Despre cărțile transmise de Isus prin channeling 





Mulţi sunt curioşi cum am scris prin channelling cărţile transmise de 
Isus, aşa că voi spune câte ceva despre asta. Primesc de la Isus cărţile în 
acelaşi mod în care Helen Schucman a primit “Un curs în miracole”, 
despre care se spune că ar fi fost dictată tot de Isus. Mulţi alţii au primit 
scrierile lor în acest fel, printre care Sf. Tereza din Avila, Sf. Hildegard de 
Bingen, Richard Bach şi Neale Donald Walsch. Această metodă de 
primire a informaţiilor se numeşte channelling conştient. Procesul constă 
în a auzi cuvintele mental şi a le scrie în timp ce le auzi, fără niciun alt 
gând. Pot primi acest tip de comunicare oriunde. Nu trebuie să fiu într-o 
stare meditativă sau în transă. Tot ce trebuie este să nu gândesc. 

Când primesc această dictare, este ca şi cum Isus ar sta pe un scaun 
lângă mine rostind cuvintele, numai că acele cuvinte sunt auzite mental. 
Pot să pun întrebări în timpul acestui dicteu şi să primesc răspunsuri, dar 

procesul funcţionează cel mai bine atunci când mintea mea nu se 
amestecă. Atunci, fluxul inspiraţiei curge lin, rapid şi fără întrerupere, 
până când se ajunge la un punct de oprire. Când scriu o carte, de obicei 
scriu 700-1500 de cuvinte în fiecare dimineaţă şi apoi le revizuiesc mai 
târziu în aceeaşi zi, adăugând punctuaţia şi alineatele necesare. Textul 
necesită doar foarte puţină editare şi nici nu schimb ceva în organizarea 
cărții. Cărţile îmi sunt date fără ca eu să ştiu ce va include cartea, deşi mi 
se oferă un sumar. 

Să scrii în acest fel seamănă puţin cu a conduce autovehiculul 
neştiind unde mergi, prin faptul că nu ştiu ce urmează, deşi aş putea 
intui. Trebuie să am o încredere constantă că fragmentele se vor îmbina 
bine, ceea ce se întâmplă întotdeauna. Nu aş fi putut scrie aceste cărţi de 
una singură. Cărţile acestea sunt profesorii mei şi mă simt privilegiată să 
le împărtăşesc cu voi. 

Mulţi se mai întreabă cum de am ajuns să fiu un channel pentru 
Isus, aşa că vă voi destăinui şi asta. Nu am cerut şi nici nu mi-am dorit 
neapărat să fiu un channel pentru Isus şi nu aveam nicio idee că munca 
mea va lua această întorsătură. Viaţa este plină de surprize! Totuşi, în 
2012, am suferit o transformare spirituală profundă şi am devenit 
conştientă de o legătură profundă cu linia creştină de-a lungul multor 
vieţi anterioare. În acel an, în toamnă, mi s-a arătat Maica Domnului. Am 
văzut-o şi am vorbit cu ea. Ea mi-a spus că ar dori ca eu să scriu o 
cărticică pentru ea şi că va veni şi Isus în curând. 

Ulterior, am început să am experienţe lăuntrice cu Maica Domnului, 
Isus şi un grup de alţi douăzeci şi şase de Maeştri Ascensionaţi, pe care îi 
vedeam cu ochii minţii şi îmi vorbeau în cuvinte pe care le auzeam clar în 
minte. Motivul pentru care au apărut la acel moment este că atinsesem 
un punct în evoluţie şi în viaţă când puteam lucra mai strâns cu ei. Iată 
câteva dintre experienţele lăuntrice pe care le-am avut în 2013 cu Maica 
Domnului şi Isus, pe care le-am înregistrat în jurnalul meu spiritual: 


„Faţa lui Isus s-a materializat pentru doar câteva secunde şi a 
început să vorbească cu mine. Am văzut asta cu ochii minţii şi i-am auzit 
cuvintele în cap. Isus spunea că el şi diverşi Maeştri Ascensionaţi erau în 
spatele activităţii mele şi că mă pregătisem pentru acest rol de channel 
timp de eoni. El spunea că, prin cuvintele pe care eu şi alţii le scriu, ei 

vindecă lumea şi că cuvintele au multă putere astăzi, deoarece pot ajunge 
la atâţia oameni. Când vorbea Isus, simţeam cât de mare este el ca fiinţă 
spirituală. Este unul dintre principalii paznici ai acestei planete. El mi-a 
explicat că este accesibil tuturor celor care îi sunt dedicați şi oricui îl 
cheamă.” 

Cu altă ocazie, am înregistrat acest lucru: „Am simţit şi am văzut cu 
ochii minţii un cerc de fiinţe în jurul meu, care erau Maeştri 
Ascensionaţi. Păreau un cerc de fiinţe de lumină. Deşi nu aveau figuri 
clare, adunarea era pătrunsă de un sentiment de venerație şi sfințenie. 

Îmi transmiteau intuitiv un sentiment de sărbătoare, ca de ziua mea 
de naştere. Era o flacără deasupra fiecăruia dintre capetele lor şi 
deasupra mea, în timp ce stăteam în centrul cercului. Scena arăta puţin 
ca un tort aniversar şi mă întrebam dacă lumânările de pe tort simbolizau 
o nouă naştere sau o nouă fază, căci aşa mi se părea. Mi s-a spus că era o 
inițiere. După câteva clipe, au început să plece pe rând şi a rămas doar 
unul. Era Isus. El a spus: «Bine ai venit, iubitul meu copil» şi şi-a întins 
braţele. «Acum faci parte din acest cerc. Ai ajuns la destinație. Vom fi 
mereu cu tine. Vei primi instruire în curând.» 

Mi s-a explicat mai târziu că pregătirea despre care vorbea Isus se 
referea la faptul că voi deveni un instrument al învățăturilor sale şi un 
transmiţător la Conştiinţei Cristice şi că această pregătire se va întâmpla 
în timp ce dorm şi în alte ocazii. 

Şi într-o altă zi, iată ce am scris: „În meditaţie, am simţit imboldul să 
o chem pe Fecioara Maria. Mi-a apărut şi mi-a spus: «Preafericito, am o 
binecuvântare pentru tine şi un trandafir». Am văzut apoi cu ochii 
minţii cum mi-a înmânat un trandafir roşu. «Trandafirul este un simbol 
al iubirii şi al legăturii cu totul şi cu mine. Când vezi un trandafir, 
gândeşte-te la mine», a spus. Binecuvântarea pe care mi-a dat-o am 
simţit-o ca pe o melasă, curgând încet pe corp din cap până în picioare. ” 

Ulterior, am aflat de la un erudit religios că trandafirul în creştinism 
este ca lotusul în hinduism şi că Fecioara Maria este adesea văzută cu 
trandafiri. Trandafirii au făcut parte din minunea săvârşită de Fecioara 
din Guadalupe, iar Maica Domnului Maria este adesea înfăţişată cu 
trandafiri la picioare. În plus, adesea este desenat un trandafir în centrul 
crucii. Cu altă ocazie, Fecioara Maria mi-a pus o coroană de trandafiri pe 
cap, m-a numit copilul ei şi a spus că va fi prezentă pentru a mă saluta şi 

a mă îmbrăţişa la sfârşitul vieţii mele terestre. M-am simţit ca în cer şi 
parcă o ştiam dintotdeauna. 

Se simte o puritate deosebită în prezenţa acestor fiinţe şi în 
comunicările lor. Sunt iubitoare, îngăduitoare şi ne respectă foarte mult 
liberul-arbitru. Le văd interior, le simt energiile şi le aud vocile distincte. 
Sunt channel din 1986, aşa că am experienţă cu diferitele fiinţe din alte 
dimensiuni, inclusiv cele false, despre care am vorbit în interviul meu de 
pe batgap.com, pe care îl puteţi asculta pe site-ul meu. 

Când am început să lucrez pentru prima dată cu Isus, l-am întrebat 
dacă ar trebui să-l menţionez ca autor, fiind oarecum îngrijorată de ce ar 
putea crede lumea când pretind asta. EI a spus că sunt liberă să nu fac 
aceste cărţi, dar dacă le fac, el vrea ca oamenii să ştie că acestea sunt 
cuvintele lui. El dorea ca oamenii să aibă o experienţă directă şi 
personală cu el. Văd acum că, scriind aceste cărţi din partea lui, au o 
putere mai mare decât dacă le-aş fi semnat eu. 

M-a preocupat nu doar aparenta ostentaţie de a-l pretinde pe Isus ca 
autor al acestor cărţi, ci şi de asociaţiile negative pe care mulţi oameni 
„spirituali, dar nu religioşi”, le fac cu creştinismul şi cu religia, în general, 
referitor la accentul pus pe vinovăţie, frică şi judecată. Dar tocmai aceste 
distorsiuni ale învăţăturii sale şi rănile pe care le-au provocat doreşte 
Isus acum să corecteze şi să vindece prin cărţile pe care le scriem 
împreună. 

Sunt atât de fericită să vă împărtăşesc cuvintele sale. Aceste cărți mi- 
au fost profesori şi mă simt smerită şi binecuvântată că sunt slujitoarea 
lor. Aşa mă simt oricum. Scrierea acestor cărţi a fost o „alegere fără 
alegere”. 

O altă întrebare care mi se pune adesea este: „De unde ştii că este 
Isus?” Ar putea părea scandalos să pretind că îl canalizez pe Isus, 
deoarece el este o figură atât de proeminentă a acestei lumi, dar Isus este 
în contact cu mulţi, mulţi oameni, deşi nu chiar atât de mulţi pot şi vorbi 
cu el. El mi-a spus că este accesibil pentru oricine îi este devotat lui şi 
mesajului său. El este foarte legat de oameni şi de transformarea 
conştiinţei pe această planetă, împreună cu mulţi alţi Maeştri 
Ascensionaţi. 

Iată o altă idee care vi s-ar putea părea interesantă. Entităţile astrale 
inferioare care se joacă cu unii mediumi o fac pentru a obţine putere pe 

tărâmul lor, spunând oamenilor ce să facă. Sunt nişte escroace şi se pot 
preface că sunt ființe superioare, cum ar fi Isus sau Buddha, dar 
interacţiunea cu ele nu va aduce nimic de valoare. 

Pe de altă parte, entităţi superioare, precum Isus şi ființa pe care am 
fost canalizat-o timp de douăzeci şi trei de ani înainte de Isus, care s-a 
retras cu graţie în 2012, operează conform legilor şi regulilor superioare. 
Ele nu pot să se prezinte cu alt nume şi niciodată nu fac rău, nu 
manipulează, nu le comandă oamenilor ce să facă şi rareori oferă 
informaţii personale despre viitor. Ele învaţă şi vindecă şi lucrează prin 
mediumi pentru a învăţa şi vindeca. Oferă ajutor şi dragoste, dar nu te 
manipulează niciodată şi nu îţi măresc ego-ul. 

Entităţile inferioare, pur şi simplu, nu ar putea şi nici nu ar scrie o 
carte cum sunt cele transmise prin mine, deşi ar putea repeta câteva fraze 
din înţelepciunea perenă pe care le-au cules de ici, de colo, dacă asta le-ar 
ajuta la înşelăciune. Nu ar fi distractiv să scrie o carte şi este un proiect 
prea lung pentru ele. Dar, cel mai important, nu sunt suficient de 
înțelepte pentru a o face. Deci, când se transmite o carte întreagă, plină 
de înțelepciune de la început până la sfârşit, şi se spune că este de la Isus, 
atunci chiar este Isus, pentru că cei capabili de o astfel de înţelepciune nu 
şi-ar falsifica identitatea: „După roadele lor, îi veţi cunoaşte”. 

Ca o digresiune, orice diferenţe în numeroasele cărţi venite de la Isus 
se datorează, probabil, diferenţelor între educaţia şi vocabularul 
mediumilor respectivi.  Mediumii sunt instrumente, iar aceste 
instrumente influenţează ceea ce trece prin ele şi cât de clar. 

Plină de fericire şi recunoştinţă, împărtăşesc cu voi aceste cuvinte de 
la Isus şi relaţia mea cu el, pentru că aceasta m-a îmbogăţit foarte mult şi 
sper că vă va îmbogăţi şi pe voi. Deci, iată-le! Cărţile dictate de Isus până 
în 2018 sunt “The Jesus Trilogy”, “A Heroic Life”, “All Grace”, “In the 
World but Not of It”, şi o serie de cărţi audio numite “Jesus Speaking”. 

GINA LAKE este o învăţătoare spirituală nondualistă şi autoarea a 
peste douăzeci de cărţi despre trezirea la adevărata natură. Ea este, de 
asemenea, un medium şi senzitiv talentat, cu un master în Consiliere 
psihologică şi o experienţă de peste douăzeci şi cinci de ani în sprijinirea 
oamenii în evoluţia lor spirituală. În 2012, Isus a început să dicteze cărţi 
prin intermediul ei. Aceste învățături de la Isus se bazează pe adevărul 
universal, nu pe vreo religie. Site-ul ei oferă informaţii despre cărţile sale 
şi cursul online, un ebook gratuit, un blog şi înregistrări audio şi video: 


www.RadicalHappiness.com 

